ދިމާވާ އުނދަގޫތައް | މާބަނޑުދުވަސްވަރު | މަންމާއިދަރިފުޅު | ޞިއްޙަތު\n14 ޑިސެމްބަރު 2015\nބުރަކަށީގައި ރިހުމަކީ ބަލިވެއިނުމަށްފަހު ވިހެއުމާއި، ދޭތެރޭ ކޮންމެ ދުވަސްވަރެއްގައި ވެސް ކުރިމަތިވެދާނެ ކަމެކެވެ. ބަލިވެއިންނަ %70 -50 އަންހެނުންނަށް ބަލިވެއިނުމާއި ގުޅިގެން ބުރަކަށީގައި ރިހުމުގެ އުދަގުލާއި ކުރިމަތިލާން ޖެހެއެވެ. ބަލިވެއިނުމުގެ ކުރިން ބުރަކަށީގައި ރިހުން ހުރުން، ކުރިން ބަލިވެއިންއިރު، ބުރަކަށީގައި ރިހުން ކުރިމަތިވެފައިވާނަމަ، އެކަން ތަކުރާރުކޮށް، ޖެހިގެން އަންނަ ފަހަރު ބަލިވެއިނުމުން ވެސް ކުރިމަތިވެދާނެ އެވެ. މާބަނޑުވުމުގެ ކުރިން ހެލިފެލިވެއުޅުން މަދުވުމަކީ ވެސް މާބަނޑުވުމުން ބުރަކަށީގައި ރިހުން ކުރިމަތިވުމުގެ ފުރުޞަތު އިތުރުކުރާ ކަމެކެވެ.\nބަނޑު ދުވަސްވަރު ބަނޑުގައި ވައިހެދި، ބަނޑުފުއްޕައި، ވައިބޭރުކުރެވޭ މިންވަރު އިތުރުވުމަކީ ވެދާނެކަމެކެވެ. އާންމުކޮށް މީހަކު ދުވާލެއްގެ މައްޗަށް 4-1 ޕިންޓާއި ދެމެދުގެ މިންވަރަކަށް ގޭސް ބަނޑުގައި އުފައްދާނެ އެވެ. އަދި ދުވާލަކު ގާތްގަނޑަކަށް 23- 14 ފަހަރާއި ދެމެދުގެ މިންވަރަކަށް (އެވްރެޖްކޮށް18 ފަހަރު) ވައި ބޭރުކުރާނެ އެވެ. ބައެއް މީހުންނަށް ވައިބޭރުކުރެވޭ ވަގުތު ކޮންމެވެސް ވަރަކަށް ތަދު އިހްސާސް ކުރެވެއެވެ.\nމާބަނޑު ދުވަސްވަރު ބަނޑުގައި ވައިހެދެނީ މާބަނޑުވުމުން އިތުރުވާ ޕްރޯޖެސްޓަރޯން ހޯރމޯންގެ ސަބަބުން ގޮހޮރުގެ މަސްތައް ދޫވުމުންނެވެ.\nމާބަނޑު ދުވަސްވަރު ދޭތެރެ ދޭތެރެއިން ދަށްބަނޑުގައި ނުވަތަ ބަނޑުގައި ރިހުމަކީ ވަރަށް ތަބީޢީ، އަދި އާންމު ކަމެކެވެ. މާބަނޑު ދުވަސްވަރު ބައެއް ފަހަރު ބަނޑުގައި ރިހުމަކީ މާބޮޑު ކަމަކަށް ނުވިނަމަވެސް، އަނެއްބައިފަހަރު ބަނޑުގައި ރިހުމަކީ ނުރައްކަލެއް އުޅޭކަމުގެ ނިޝާނަކަށް ވެދާނެ އެވެ. ބަނޑުގައި ރިއްސުމަކީ ނުރައްކާތެރި، އަދި ނުރައްކާތެރި ނޫން ކަމެއްގެ ސަބަބުން ވެސް ކުރިމަތިވެދާނެ އެވެ. ބަނޑުގައި ރިއްސާ ސަބަބު، އަމިއްލައަށް ދެނެގަތުމަށް އުޅުމަކީ ރަގަޅު ކަމެއް ނޫނެވެ.\n13 ޑިސެމްބަރު 2015\nމިއީ ބަލިވެއިންނަ %50އިންސައްތަ އަންހެނުން ކުރާ ޝަކުވާއެކެވެ. ބަލިވެ އިނުމަށްފަހު ކޮންމެވެސް ދުވަސްވަރެއްގައި މާބަނޑު މީހުންނަށް ބަނޑުހަރުވުން ކުރިމަތިވާކަން ފާހަގަ ކުރެވެއެވެ. ބަނޑުހިކުމަކީ އޭގެ ސަބަބުން މާބޮޑު ނުރައްކާތަކެއް ކުރިމަތިވާ ކަމެއް ނޫނެވެ. ނަމަވެސް ފުރަގަސް ފަރާތް ފައިބައިފައިވާ މީހުންނަށް ބަނޑުހަރުވުމަކީ އިތުރު އުދަނގޫތައް ތަހައްމަލުކުރަންޖެހޭނެ ކަމެކެވެ.\n12 ޑިސެމްބަރު 2015\nމާބަނޑު ދުވަސްވަރު ނޭފަތުން ލޭއައުމަކީ އާންމު ކަމެކެވެ. މިކަން ބޮޑަށް ކުރިމަތިވަނީ ބަނޑަށް4މަސް ވުމަށްފަހު ވިހެއުމާއި ދޭތެރޭގައެވެ. ބަލިވެއިންނަ ކޮންމެ5އަންހެނުންގެ ތެރެއިން 1 މީހަކަށް ނޭފަތުން ލޭއައުމުގެ މައްސަލަ ދިމާވެއެވެ. މާބަނޑު ދުވަސްވަރު ނޭފަތުން ލޭއައުމަކީ އާންމުކޮށް އެހާ ސީރިއަސް މައްސަލައެއް ނޫނެވެ. މިކަން ބައެއް ފަހަރު ފާހަގަ ނުވެވެސް ހިނގައިދާނެއެވެ.\nމާބަނޑު ދުވަސްވަރު - ނޭފަތުން ފެންއައުން\nމާބަނޑު ދުވަސްވަރު ނޭފަތުން ފެންއައުން، ނޭފަތް ބެދި، ނޭފަތުތެރެ ހިރުވައި، ކިނބިހިއެޅި، ރޯގާ ޖެހުން ފަދަ ކަންކަން ކުރިމަތިވުމަކީ ބައެއް ފަހަރު ވެދާނެ ކަމެކެވެ. ބައެއް ފަހަރު ނޭވާލާ ނިޒާމަށް އެލާޖީގެ އުނދަގޫތައް ވެސް ކުރިމަތިވެދާނެ އެވެ. ކުރިން ނޭވާލާ ނިޒާމަށް ދިމާވާ އެލާޖީ (މިސާލަކަށް ހިރަފުހަށް އެލާޖީވުން) ގެ މައްސަލަ ދިމާނުވާ މީހަކަށް ވެސް މާބަނޑުވުމުން މިފަދަ އެލާޖީ ކުރިމަތިވުމަކީ ވެދާނެ ކަމެކެވެ. މާބަނޑު އަންހެނުންގެ ތެރެއިން %30 މީހުންނަށް މިމައްސަލަ ދިމާވާކަން ފާހަގަ ކުރެވެއެވެ.\nމާބަނޑު ދުވަސްވަރު - ނޭވާ ކުރުވުން\nމާބަނޑު ދުވަސްވަރު ހަށިގަނޑަށް އޮކްސިޖަން ބޭނުންވާ މިންވަރު އިތުރުވާނެއެވެ. މިކަން (އޮކްސިޖަން އިތުރަށް ބޭނުންވާ ބޭނުންވުން) ހަށިގަނޑުން ހަމައަކަށް އަޅުވަނީ ތަފާތު ގޮތްތަކުންނެވެ. ބަލިވެއިނުމުން ޕްރޯޖެސްޓަރޯން ހޯރމޯން އިތުރުވުމުން، އޭގެ އަސަރު ސީދާ ފުއްޕާމެޔަށް ކުރާގޮތްވެއެވެ. އަދި ސިކުނޑީގައިވާ ނޭވާލުމަށް އެހީތެރިވެދޭ މަރުކަޒު ހީވާގިކޮށް ހަރަކާތްތެރި ކުރުވައެވެ. މިއަންނަ ބަދަލާއި ގުޅިގެން، ނޭވާލާއިރު އެތެރެވެ، ބޭރުވާ ވައިގެ ނިސްބަތް އިތުރުވަމުން ދެއެވެ.\nމާބަނޑު ދުވަސްވަރު - ނިދިނައުން\nމިއީވެސް ވަރަށް ގިނަ އަންހެނުން މާބަނޑު ދުވަސްވަރު ކުރާ ޝަކުވާއެކެވެ. މިއީ ވަރަށް އާންމު ކަމެކެވެ. އާންމު ގޮތެއްގައި މާބަނޑު އަންހެނުންނަށް ރޭގަނޑު ނިދޭ މިންވަރު މަދުކަން ފާހަގަކުރެވެއެވެ. އާންމުކޮށް ނިދިނައުމުގެ މައްސަލަ ކުރިމަތިވަނީ ފުރަތަމަ 3މަހާއި، ފަހު 3މަހުގެ ތެރޭގައެވެ. ޚާއްޞަކޮށް ފަހު3މަހުގެ ތެރޭގައި މާބަނޑު އަންހެނުންގެ ތެރެއިން %50 މީހުންނަށް ނިދިނައުމުގެ މައްސަލަ (ނިދިމަދުވުން) ކުރިމަތިވާކަން ފާހަގަ ކުރެވެއެވެ. ބައެއް ހޯދުންތައް ހެކިދޭގޮތުގައި ބަލިވެއިންނަ ކޮންމެ 10 މީހުންގެ ތެރެއިން 8 މީހަކަށް (%78) މާބަނޑު ދުވަސްވަރު ނިދިނައުމުގެ މައްސަލަ ކުރިމަތިވެއެވެ.\nމާބަނޑު ދުވަސްވަރު - ފައިގެ ލޭނާރުތައް ފުއްޕުން\nމާބަނޑު ދުވަސްވަރު ފައިގެ ލޭނާރުތައް ފުއްޕުމަކީ ވަރަށް ގިނަ މީހުންނަށް ދިމާވާ ކަމެކެވެ. ލޭނާރު ފުއްޕުމަކީ ކޮންމެ3އަންހެނުންގެ ތެރެއިން އެކަކަށް ދިމާވާ ކަމެކެވެ. ލޭނާރު ފުއްޕުމަކީ ހަމުގެ ދަށުގައި ދަނބު ނޫނީ ނޫކުލައަކަށް ފުއްޕާފައި ހުންނަ ލޭހޮޅިތައް ފެންނަން ހުރުމެވެ. ލޭނާރުތައް އެންމެ އާންމުކޮށް ފުއްޕާފައި ހުންނަނީ ފައިގައެވެ. އެގޮތުން ލޭނާރުތައް އެންމެ އާންމުކޮށް ފުއްޕަނީ ފައިގެ ކުޑަކަޅުވާ ހިމެނޭ ހިސާބުގައެވެ. ނަމަވެސް އުކުޅުވަޅުން ފެށިގެން ތަބިކައްޓާއި، ދޭތެރޭގެ ކޮންމެ ހިސާބެއްގައި ވެސް މިގޮތަށް ލޭނާރުތައް ފުއްޕާފައި ހުރެދާނެއެވެ. ނޫނީ ހަށިގަނޑުގެ އެހެން ހިސާބެއްގައި ވެސް ލޭނާރު ފުއްޕާފައި ހުރެދާނެ އެވެ. މިސާލަކަށް ފުރަގަސް ފަރާތު ދޮރުގެ ވަށައިގެންވާ ލޭނާރުތައް ފުޅާވެ، ފުއްޕާގޮތްވެއެވެ.\nމާބަނޑު ދުވަސްވަރު - ހިރުގަނޑުން ލޭއައުން\nމާބަނޑުދުވަސްވަރު ހަށިގަނޑުގައި ޕްރޯޖެސްޓަރޯންއާއި، އެސްޓްރަޖަން ހޯރމޯންގެ މިންވަރު އިތުރުވުމުގެ ސަބަބުން ހިރުގަނޑު ދުޅަވެ، ރަތްވެ، ދަތްއުގުޅާއިރު ފަސޭހައިން ލޭއަންނަގޮތް ވެއެވެ. ހަމަމިހެން ހަށިގަނޑުގައި އެކުލެވޭ ވިޓަމިންސީގެ މިންވަރު ދަށްވުމަކީ ވެސް ހިރުގަނޑުގައި ރިހި، ފަސޭހައިން ލޭއައުމަށް މަގުފަހިކޮށްދޭ ކަމެކެވެ.\nމާބަނޑު ދުވަސްވަރު – ހޫނުވުން\nމާބަނޑު ދުވަސްވަރު އާދަޔާ ޚިލާފަށް ހޫނުވުމަކީ އާންމު ކަމެކެވެ. ބަލިވެއިންނަ ކޮންމެ3އަންހެނުންގެ ތެރެއިން އެއް އަންހެނަކަށް ހޫނުވުމުގެ މައްސަލަ ދިމާވާކަން ފާހަގަ ކުރެވެއެވެ. މިގޮތުން ހޫނުވުން ބޮޑަށް ކުރިމަތިވަނީ ރޭގަނޑުގައި ކަން ފާހަގަ ކުރެވެއެވެ. ހަށިގަނޑަށް ހޫނުކަން އިހުސާސްވުން އާންމުގޮތެއްގައި އިތުރުވަނީ މާބަނޑުވުމަށްފަހު ފަހު6މަހުގެ ތެރޭގައިކަން ފާހަގަ ކުރެވެއެވެ. ވިހެއުމަށްފަހު ގާތުންދޭ ދުވަސްވަރު ވެސް ބައެއް މީހުންނަށް މިހޫނުކަން އިހުސާސްކުރެވޭ ގޮތްވެއެވެ.\nމާބަނޑު ދުވަސްވަރު - ހަމަށް އަންނަ ބަދަލުތައް\n11 ޑިސެމްބަރު 2015\nމާބަނޑު ދުވަސްވަރު ހަމަށް ބަދަލު އަންނަނީ ބަލިވެ އިނުމާއި ގުޅިގެން، ހޯރމޯންތަކާއި، ހަށިގަނޑުގެ ދިފާޢީ ބާރާއި، އަދި ހަށިގަނޑުގެ ލޭދައުރުވުމަށް އަންނަ ބަދަލުތަކާއި ގުޅިގެންނެވެ. މިގޮތަށް އަންނަ ގިނަ ބަދަލުތައް ވިހެއުމަށްފަހު މަޑުމަޑުން ފިލައިދާކަން ފާހަގަ ކުރެވެއެވެ.\nމާބަނޑު ދުވަސްވަރު ހަމަށް އަންނަ ބައެއް ބަދަލުތަކަކީ މިސާލަކަށް ސްޓްރެޗް މާކު އުފެދުން، ހަމުގެ ކުލައަށް ބަދަލުއައުން (ހަމުގެ ކުލަ ކަޅުވެ، އަނދިރިވުން) ފަދަ ކަންކަމަކީ އާއިލާގެ ތެރޭގައި ދައުރުވަމުން އަންނާތީ ދިމާވާ ކަމަކަށް ވެސް ވެދާނެ އެވެ.\nމާބަނޑުމީހުންނަށް ކެލްސިއަމް އެހާ މުހިއްމީ ކީއްވެ؟\nމާބަނޑުދުވަސްވަރު ..... އަރާމުގައި ނިދުމަށް ކުރެވިދާނެ ކަންތައްތައް


ކުޑަކުދިންގެ ވާހަކަ: ނާބިތުގެ ޢަޒުމް – DhiSalafiyyah\nއަށް އަހަރުގެ ނާބިތު ކިޔަވާ މޭޒު ކައިރީގައި ވަރަށް ޝަޢުޤުވެރިކަމާއެކު އެއްޗެއް ކުރަހަމުން ގެންދިޔައެވެ. އެއީ ސްކޫލުގައި އޮތް ކުރެހުމުގެ މައުރަޒެއްގައި ބައިވެރިވުމުގެ އުއްމީދުގައި ނާބިތު ކުރަހަމުންގެންދިޔަ ޤުދުރަތީ ރީތި މަންޒަރެކެވެ.\nކުރަހާ ނިމެނިކޮށް ނާބިތުގެ ތިން އަހަރުގެ ކޮއްކޮ ސާރާ އެތަނަށް ދިޔައެވެ. ދޮންބެ ކުރަހަމުން ގެންދިޔަ ތަސްވީރު ފެނުމާއެކު ސާރާ އުފަލުން ފޮޅުނެވެ. “މާޝާﷲ މި މާ ކޮއްކޮއަށް ވަރަށް ރީތި….ރެޑް ރޯސްވެސް.ކޮއްކޮ އަށްރީތި…މިއީ މޫދުތަ ދޮންބޭ..” ސާރާގެ ތުއްތު އަޑުން ނާބިތު ކުރަހާފައި ހުރި މަންޒަރުތައް ރީތިވެގެން ވާހަކަދެއްކިއެވެ. އަދި ސާރާވެސް އެގޮތަށް ކުރަހަންބޭނުންވިއެވެ. އެހެންކަމުން މޭޒުމަތީގައި އޮތް ފަންސުރެއް ނަގާފައި ނާބިތު ކުރަހަމުންދިޔަ ގަނޑުގައި ރޮނގެއް ދަމާލިއެވެ. އެއާއެކު ނާބިތު ވަރަށް ރުޅިއައިސްފައި ކޮއްކޮ ކޮއްޕާލިއެވެ. ކައިރީގައި ހުރި މޭޒުގެ ކަނުގައި ސާރާގެ ބޯޖެހުނެވެ. އެއާއެކު ސާރާ ތަދުވެގެން ވަރަށް ބާރަށް ރޯންފެށިއެވެ.\nސާރާގެ ބޯ މޭޒުގައި ޖެހުމުން ނާބިތު ވަރަށް ކަންބޮޑުވެ ހާސްވިއެވެ. ނާބިތު ކޮއްކޮ ކޮއްޕާލީ ގަސްދުގައި ކޮއްކޮއަށް އަނިޔާ ކުރާކަށް ނޫނެވެ. އެއަށްވުރެ ނާބިތު ކޮއްކޮދެކެ ލޯބިވެއެވެ. އެހެން ނަމަވެސް ބައެއް ފަހަރު ނާބިތަށް މާ އަވަހަށް ރުޅި އާދެވި ކޮންޓްރޯލު ނުކުރެވެނީއެވެ.\nނާބިތު އަވަހަށް ގޮސް ކޮއްކޮނެގިއެވެ. އޭރު ސާރާގެ ނިތްކުރިމަތި އޮތީ ދުޅަވެފައެވެ. އެވަގުތު މަންމަވެސް ސާރާ ރޯއަޑަށް ދިޔައެވެ. އަދި އަވަހަށް ސާރާގެ ނިތްކުރިމަތީ ގަނޑުފެންއަޅަންފެށިއެވެ.\nނާބިތު ހުރީ ކަންތައް ވީގޮތުން ވަރަށްދެރަވެފައެވެ. ނާބިތުގެ މަންމަ އަބަދުވެސް ރުޅި ނައުމަށް ނަސޭޙަތްތެރިވެއެވެ. އެއީ ޝައިޠާނާ ވަރަށް އުފާވާ ކަމެކޭ މަންމަ ބުނެއެވެ. އަދި ރުޅިއަންނަވަގުތު ޝައިޠާނާ މީހާގެ މައްޗަށް ގަދަވެ ވަރަށް ގޯސް އަދި ގެއްލުން ހުރިކަންތައް ކުރެވޭނޭ ކަމަށް މަންމަ ކިޔައިދެއެވެ. މިއަދު ނާބިތަށް ވެސް އެވަނީ އެފަދަ ކަމެއްކުރެވިފައެވެ. ނާބިތުގެ ހުރި ނުހަނު ލޯބިވާ ހަމައެކަނި ކޮއްކޮއަށް އޭނަގެ ސަބަބުން އަނިޔާއެއް ލިބުނީއެވެ.\nސާރާ ރުއިން ހުއްޓާލުމުން މަންމަ ނާބިތަށް ގޮވާލިއެވެ. ނާބިތު ހުރީ އިސްއުފުލާލަންވެސް ނުކެރިފައެވެ. އެހެންނަމަވެސް މަޑުމަޑުން މަންމަގެ ގާތަށް ދިޔައެވެ.އޭރު ނާބިތުގެ ދެލޯވަނީ ފެންކަޅިވެފައެވެ.މަންމަ ނާބިތުއަށް އޯގާތެރިކަމާއެކު ނަޞޭޙަތް ދިނެވެ. ނާބިތު އެހެންދުވަހާއި ޚިލާފަށް މިއަދު މަންމަގެ ނަޞޭޙަތް އަޑުއެހީ ވަރުގަދަ ޢަޒުމަކާއެކުގައެވެ. ކަމަކާހިތްހަމަ ނުޖެހުނަސް ދުވަހަކުވެސް ރުޅިނާންނަން ނިންމިއެވެ. ރުޅީގެ ސަބަބުން ކިތަންމެ ބޮޑު ގެއްލުމެއްވެސް ލިބިދާނެ ކަމަށް ނާބިތުއަށް މިއަދު ޤަބޫލުކުރެވުނެވެ.\nމަންމަ ނާބިތަށް ނަޞޭޙަތް ދިންއިރު ރުޅިމަޑުކުރަން ކުރެވިދާނެ ކަންތައްތައްވެސް ރަސޫލާ ޞައްލަﷲ ޢަލައިހި ވަސައްލަމްގެ ޙަދީޘްގެ އަލީގައި ކިޔައިދިނެވެ. ނާބިތު ރުޅިމަޑު ކުއްޖަކަށްވާން ބޭނުންވެފައި ހުރިވަރުން އެކަންތައްތައް ނޯޓް ކުރިއެވެ. ނާބިތު ލިޔުނު ނޯޓުގައި ވެއެވެ. “ރުޅި އަތުވެއްޖެނަމަ އަޢޫޛު ކިޔާށެވެ. އެގޮތަށް ނުވެއްޖެނަމަ އިށީންނާށެވެ. ނުވަތަ އޮށޯންނާށެވެ. އެހެންނޫނީ ހިނގާލާށެވެ. އަދި އެވަރުންވެސް ރުޅިމަޑު ނުވެއްޖެނަމަ ވުޟޫކޮށްލާށެވެ.”\nއަދި ރުޅިއައުމާ ގުޅޭގޮތުން މަންމަ ކިޔައިދިން ޙަދީޘެއްވެސް ކަރުދާސްގަނޑެއްގައި ލިޔުމަށްފަހު ކިޔަވާ މޭޒުކައިރީގައި ތަތްކޮށްލިއެވެ. އެ ޙަދީޘްގައި ވެއެވެ.\n((لَيْسَ الشَّدِيدُ بِالصُّرَعَةِ إِنَّمَا الشَّدِيدُ الَّذِى يَمْلِكُ نَفْسَهُ عِنْدَ الْغَضَبِ))(1) މާނައީ: “ވަރުގަދަ މީހާޔަކީ ތަޅާފޮޅުމުގައި ގަދަމީހާއެއްނޫނެވެ. އެހެނެއްކަމަކު އެއީ ރުޅިއަންނަހިނދު ތިމާގެ ނަފްސު ކޮންޓްރޯލުކުރާ މީހާއެވެ.”\nއޭގެ ދުވަސްކޮޅެއްފަހެވެ. ނާބިތުއަށް ހެނދުނު ހޭލެވުމާއެކު ސިއްސައިގެން ދިޔައެވެ. ކުރިމަތީގައި ހުރީބޮޑު ޕާރުސަލެކެވެ. އޭގައިވާ ލިޔުންކޮޅު ކިޔާލުމުން އެއީ މަންމަ އާއި ބައްޕަ ނާބިތަށް ދީފައިވާ ހަދިޔާއެއްކަން އެނގުނެވެ. އަދި އެއީ ނާބިތު ރުޅިމަޑުކުރަން އާދަކުރީތީ މަންމަމެން ދިން ހަދިޔާއެއްކަމުގައި ލިޔެފައި އޮތެވެ. ނާބިތު ރުޅިމަޑުކުރަން މަސައްކަތް ކުރީ މަންމަމެން ހަދިޔާދޭން ބުނެގެނެއް ނޫނެވެ. އެހެންނަމަވެސް މަންމަމެން އެކަން ފާހަގަކޮށް ހަދިޔާއެއް ދިނީތީ ނާބިތު ވަރަށް ބޮޑަށް އުފާވިއެވެ.\nހަދިޔާ ކެނޑުމުގެ ކުރިން މަންމަމެން ކޮބައިތޯ ބަލާލިއިރު މަންމައާއި ބައްޕަ އަދި ކޮއްކޮ ސާރާ ތިބީ ސިޓިންރޫމް ގައެވެ. ނާބިތު ގޮސް މަންމަމެން ގައިގައި ބައްދާލައިފާ ހަދިޔާ ދިނީތީ ޝުކުރު އަދާކުރިއެވެ. އަދި ވަރަށް އުފަލުންހުރެ ޕާރުސަލުކަނޑާލިއިރު އޮތީ ނާބިތު އެންމެ ބޭނުންވާކަހަލަ ރިމޯޓް ކާރަކާއި ވާހަކަފޮތެކެވެ. ކާރުފެނުނުއިރަށް ސާރާ އައިސް ކޮއްކޮ ކާރު ދުއްވަން ބޭނުމޭ ކިޔާފައި ކާރުނެގިއެވެ. ކޮއްކޮ އެކަހަލަ ކަމެއް ކުރިޔަސް ނާބިތު މިހާރު ރުޅިއެއްނާދެއެވެ. ހިނިތުންވެލާފައި ނާބިތު ބުންޏެވެ. “ކޮއްކޮ ކުޅެ ނިމުނީމަ ދޮންބެ އަތަށްދީ އިނގޭ”.\n(1) ޞަޙީޙުލް ބުޚާރީ: ޙަދީޘް ނަންބަރު 6114، ޞަހީޙު މުސްލިމް: ޙަދީޘް ނަންބަރު: 6809


Histo Ves Lanka Gai Huhna Embassy Ah Badhal Kohfi - Vaguthu\nހިސްޓޯ ވެސް ލަންކާ އެމްބަސީ އަށް ބަދަލުކޮށްފި\nޝިފާގު މުފީދު (ހިސްޓޯ) – ފޮޓޯ: މިހާރު\nރައްޔިތުން މަޖިލީހުގެ މެންބަރުކަމާއި، ހިއުމަން ރައިޓްސް ކޮމިޝަންގެ މެންބަރުކަން ވެސް ކުރައްވާފައިވާ ހޯމް މިނިސްޓްރީގެ ސްޓޭޓް މިނިސްޓަރ ޝިފާގު މުފީދު (ހިސްޓޯ) ސްރީލަންކާގައި ހުންނަ ރާއްޖޭގެ އެމްބަސީގެ މިނިސްޓަރު ކައުންސިލަރުގެ މަގާމަށް ބަދަލުކޮށްފި އެވެ.\nހިސްޓޯ ލަންކާ އެމްބަސީގެ މިނިސްޓަރު ކައުންސިލަރުގެ މަގާމަށް އައްޔަންކުރީ މިދިޔަ ހަފުތާގައެވެ. ހިސްޓޯގެ އިތުރުން ފެނަކަ ކޯޕަރޭޝަންގެ ކުރީގެ މެނޭޖިން ޑިރެކްޓަރ އަހްމަދު ނިމާލް ވެސް ވަނީ ލަންކާގައި ހުންނަ އެމްބަސީގެ މަގާމަކަށް މިދިޔަ ހަފްތާގައި އައްޔަން ކުރައްވާފައެވެ.\nލަންކާގައި ހުންނަ ރާއްޖޭގެ އެމްބަސީ އަށް ސިޔާސީ ދާއިރާގައި ހަރަކާތްތެރިވާ ފުންނާބުއުސް ދެބޭފުޅަކު ކުއްލިގޮތަކަށް އައްޔަން ކުރީ ކީއްވެ ކަމެއް އެއްވެސް ފަރާތަކުން ހާމައެއް ނުކުރެއެވެ.\nލަންކާ އަކީ މިހާރު ފަނަރަހާހަށް ވުރެ ގިނަ ދިވެހިން އުޅެމުން އަންނަ ގައުމެކެވެ. ލަންކާގައި ދިރިއުޅޭ ދިވެހިންނަށް ސަރުކާރުން ގިނަ ޚިދުމަތްތަކެއް ފޯރުކޮށްދެއެވެ. އޭގެތެރޭގައި ކުޅިވަރު ކުޅުމުގެ ފުރުސަތާއި ދިވެހި އިސްލާމް ކިޔެވުމުގެ ފުރުސަތު ވެސް ހިމެނެއެވެ.\nވެރިކަން ކުރާ ޕީޕީއެމްގެ ޖަގަހައެއް ވެސް ލަންކާގެ ވެރިރަށް ކޮލަމްބޯގައި ހުރެއެވެ. އެޖަގަހައިގައި މިހާރު ވެސް ގަވައިދުން ސިޔާސީ ހަރަކާތްތައް ކުރިއަށް ގެންދާ ކަމަށް ވެއެވެ.\nލަންކާ އެންބަސީ މީ ބޭނުންނެތިގެން އުކާލާ ކުނި އެއްކުރާތަނެއް ދޯ މިހާރު ނޫނީ އެއްފަރާތްކުރާ މީހުން ބައިތިއްބާ ކަރަންޓީނު ފެސިލިޓީއެއްތަ؟....\nޖޫން 9, 2018 - 12:19\nތެދެއް ވަރަށް ފޯރިއާއެކު މީރު ކެއުންތަކާއެކު ހަރަކާތް ހިންގޭތޯ އުޅޭ. އެކަމަކު އެތަނަށް ދަނީ ހަމަ އެއްބައެއް. އަދި ދަނީވެސް ހައެއްކަ ކެނަ. މީހުން ފިސާރި ގިނައިން ދެޔޭ ކިޔައިގެން މޮންދުމެން އެ ހަދަނީ ޝައިނީ ހަދާކަހަލަ ހުސް ދޮގު.\nޖޫން 9, 2018 - 12:20\nބަދަލު ކުރި ކުރުން ވަރަށް ސާފް.. ކެމްޕެއިން ކުރަން ލަންކާގަ.. އޭރުންތާ ސަރުކާފުގެ ޙަރަދުގަ ހުރުމާއި ކެއުން ދަތުފު ފްރީވާނީ.. ރައްޔިތުންނޭ .. ބްރިޖަކާއި ބިލްޑިން ދެއްކިޔަސް ތިމާގެ ބުއްދިން ވިސްނަވަ ބައްލަވާ


SAIF Golden Jubilee Volley Ball Tournament 2019 - Hedheykuri balikoh Manhaju feshun rangalhukohfi | Ungoofaaru\nބަނޑޭރިގަނޑު/ޚަބަރު/ސައިފް ގޯލްޑެން ޖުބިލީ ވޮލީ މުބާރާތް – ހެދޭކުރި ބަލިކޮށް މަންހަޖު ފެށުން ރަގަނޅު ކޮށްފި\nޚަބަރުރ.އަތޮޅުރަށު ކުޅިވަރުކުޅިވަރުގޯލްޑެން ޖުބުލީ\nސައިފް ގޯލްޑެން ޖުބިލީ ވޮލީ މުބާރާތް – ހެދޭކުރި ބަލިކޮށް މަންހަޖު ފެށުން ރަގަނޅު ކޮށްފި\nއިބްރާހީމް ޒަޔާން 29 ސެޕްޓެމްބަރ 2019\nމަންހަޖު އަދި ހެދޭކުރި ޓީމް ބައްދަލުކުރިމެޗުގެ މޮޅު ކުޅުންތެރިޔާއަށް ޓްރޮފީ ހަވާލުކޮށްދެއްވުން / ފޮޓޯ ސައިފް ފޭސްބުކް ޕޭޖް\nސައިފް ގޯލްޑަން ޖުބުލީ ވޮލީބޯޅަ މުބާރާތުގެ ރޭގެ މެޗުގައި ހެދޭކުރި ޓީމުގެ މައްޗަށް ކުރި ހޯދައި މަންހަޖު ފެށުން ރަގަނޅު ކޮށްފިއެވެ. މަންހަޖު މިމެޗު ކާމިޔާބުކުރީ ޒުވާން ގިނަކުޅުންތެރިންތަކެއް ކުޅުނު ހެދޭކުރި ޓީމްގެ މައްޗަށް3ސެޓު 1 ސެޓުން ކުރި ހޯދައިގެންނެވެ.\nވާދަވެރި ކުޅުމެއްފެނިގެން ދިޔަ މިމެޗުގެ މަންހަޖު އިން ކާމިޔާބު ކުރީ 25-18، 23-25، 25-21 އަދި 25-20 އިން ސެޓުތައް ކާމިޔާބު ކޮށްގެނެވެ. މިމެޗުގެ މޮޅުކުޅުން ތެރިޔާގެ މަޤާމުހޯދީ އުނގޫފާރު ސުކޫލްގެ މަންހަޖު ޓީމުގެ އައިޝަތު މާޖިދާ އެވެ. މެޗުގެ މޮޅު ކުޅުންތެރިޔާގެ ޓްރޮފީ ހަވާލުކޮށްދެއްވީ މިމެޗުގެ ޝަރަފްވެރި މެހުމާނު މިނިސްޓްރީ އޮފް ޔޫތު ސްޕޯރޓްސް އެންޑް ކޮމިއުނިޓީ އެންޕަވަރމަންޓްގެ ޔޫތު އެސޯސިއޭޓް އަހުމަދު ޝާހިދުއެވެ.\nސައިފް ގޯލްޑަން ޖުބުލީ ވޮލީ ބޯޅަ މުބާރާތަކީ ރ އަތޮޅުގައި ބާއްވަމުންއަންނަ އެއްމެ ފޯރިގަދަ ވޮލީ މުބާރާތެވެ. ކޮންމެ އަހަރަކުވެސް މިމުބާރާތުގައި ރާއްޖޭގެ މަޝްހޫރު ވޮލީ ކުޅުންތެރިންނާއި އަވައްޓެރި ސްރީލަންކާ އާއި އިންޑިއާގެ އިތުރުން ތައިލެންޑުން ކުޅުންތެރިން ޓީމުތަކަށްގެނެސް ކުޅެމުންދެއެވެ. މިއަހަރު މިބާއްވަނީ ސައިފް ގޯލްޑަން ޖުބުލީގެ 8 ވަނަ މުބާރާތެވެ.\nމިމުބާރާތުގެ އޮފިޝަލް އޮންލައިން މީޑިއަރ ޕާޓްނަރަކީ އުނގޫފާރު ޑޮޓް ކޮމް އެވެ.\nމަންހަޖު އަދި ހެދޭކުރި ބައްދަލުކުރި މެޗުގެ ފޭސްބުކް ލައިވް\nSAIF Golden Jubilee Volleyball Tournament / Manhaj Vs Hedheykuri\nPosted by Ungoofaaru.com on Saturday, 28 September 2019\nރ. އުނގޫފާރު ސައިފް ގޯލްޑެން ޖުބުލީ ޖަމިއްޔަތުއް ސައިފް\nމިނިވަން ޗެމްޕިއަންޝިޕް ގައި ރ އަތޮޅުން ބައިވެރިވީ އުނގޫފާރު އެފްސީ\nއަނގޮޅިތީމު ޓޫރިސްޓް ވިޒިޓާ ސެންޓަރުގެ ބިންގާ މާދަމާ އަޅަނީ\nwind: 7.84 km/h


Ziyath ge mahchah 11 aharu ge jalu hukumeh ivvaifi | Jazeera\tޒިޔަތުގެ މައްޗަށް 11 އަހަރުގެ ޖަލު ހުކުމް އިއްވައިފި - Jazeera\nޒިޔަތުގެ މައްޗަށް 11 އަހަރުގެ ޖަލު ހުކުމް އިއްވައިފި\nނާޒިމް ހަސަން December 7, 2020 142 views0\nއެމްއެމްޕީއާރްސީގެ ކުރީގެ މެނޭޖިން ޑިރެކްޓަރު އަބްދުﷲ ޒިޔަތުގެ މައްޗަށް 11 އަހަރުގެ ޖަލު ހުކުމެއް އިއްވައިފިއެވެ. އެ ޖަލު ހުކުމް އިއްވާފައިވަނީ ހިޔާނާތުގެ 11 މައްސަލައެއް ޒިޔަތުގެ މައްޗަށް ސާބިތުވުމުންނެވެ.\nޒިޔަތު ވަނީ ހިޔާނާތުގެ 32 ދައުވާއަށް އިއުތިރާފުވެފައެވެ. އެހެންވެ، އަވަސް ނިޔާގެ މައްސަލައެއްގެ ގޮތުގައި ޝަރީއަތް ކުރިއަށް ގެންގޮސް ހުކުމް އިއްވުމުގެ ޝަރީއަތް މިއަދު ހެނދުނުން ފެށިގެން ދަނީ ކުރިއަށެވެ. ޖުމްލަ 32 ދައުވާއެއްގެ ހުކުމް ވަނީ އިއްވާފައިވާއިރު އެ ހުރިހާ ދައުވާއެއްވެސް ޒިޔަތުގެ މައްޗަށް ސާބިތުވެއެވެ.\nނަމަވެސް އޭގެ ތެރެއިން އަދަބު ކަނޑައެޅީ 12 މައްސަލައެއްގައެވެ. ބާކީ ހުރި ދައުވާތަކުގައި އަދަބު ކަނޑައަޅާނެ ތަނެއް ނެތް ކަމަށް ކުރިމިނަލް ކޯޓުން ވަނީ ހުކުމް ނެރެފައެވެ.\nކޮންމެ ދައުވާއެއްގައި ވަކިން ހުކުމް އިއްވިއިރު އަދަބު ކަނޑައެޅުމުގައި ޒިޔަތު ކޮށްފައިވާ ކުށަށް އޮންނަ އަސާސީ އަދަބު، އޭނާގެ އިއުތިރާފަށް ބަލައި، ދަށް ކުރުމަށްފަހު ދަރަޖަ މަތިކޮށްފައިވެއެވެ. އެއީ އޭނާ ކުށް ތަކުރާރުކޮށްފައިވާތީ އާއި ދައުލަތަށް ލިބިފައިވާ ގެއްލުމުގެ ސަބަބުންނެވެ. ނަމަވެސް ޒިޔަތުގެ މައްޗަށް ކުށެއްގައި ގިނަ އަދަބު ދޭން ޖެހޭނީ ގާނޫނުލްއުގޫބާތުގައިވާ ގޮތަށް އެއް ކުށަށް ވުރެ ގިނަ ކުށަށް އަދަބު ކަނޑައެޅުމުގެ އުސޫލު އޮންނަ ގޮތުން އެންމެ ބޮޑު ކުށަށް އަދަބުގެ އެންމެ ދިގު މުއްދަތު ކަނޑައެޅުމަށް ފަހު ދެން ހުރި ކުށްތަކުގައި ވަކި ތަރުތީބަކުން އަދަބުގެ މިންވަރު ކަނޑައަޅާފައެވެ.\nއެގޮތުން ބައެެއް ދައުވާތަކަށް ޒިޔަތުގެ މައްޗަށް ހަތަރު ދުވަސް އަދި އެއް ދުވަހުގެ ޖަލު ހުކުމް ވެސް އައިސްފައިވެއެވެ. ބާރަ ވަނަ ދައުވާއަށް އެއް ދުވަހުގެ ޖަލު ހުކުމެއް އައިސްފައިވާތީ ދެން ބާކީ އޮތް 20 ދައުވާއަށް އަދަބު ކަނޑަނޭޅީއެވެ. އެއީ އަދަބުގެ ގޮތުގައި ދެވޭނެ އެންމެ ކުޑަ މިންވަރަކީ އެއް ދުވަސް ކަމުގައިވާތީއެވެ.


ރިލީޒްކުރިތާ ހަތް ދުވަސް، ލިބުނީ 79.60 ކްރޯޑް ރުޕީސް\nކުރިއަށް އޮތް ހަފްތާގައި އާމްދަނީ ދެގުނަ އިތުރުވާނެ ކަމަށް ބެލެވޭ\nހޯމަ ދުވަހުން ފެށިގެން އާމްދަނީ އަންނަނީ ދަށްވަމުން\n2 ފެބްރުއަރީ 2017 | ބުރާސްފަތި 14:19\n"ކާބިލް" ގެ ޓްރެއިލަރ ގެ މަންޒަރެއް\nރާކޭޝް ރޯޝަން އުފައްދާފައިވާ ފިލްމު "ކާބިލް" ރިލީޒްކުރިތާ ހަތްދުވަސްތެރޭ ފިލްމަށް 79.60 ކްރޯޑް ރުޕީސް ލިބިއްޖެއެވެ. މިދިޔަ ޖެނުއަރީ މަހުގެ 25 ވަނަ ދުވަހު ރިލީޒްކުރި މިފިލްމަށް އާދީއްތަ ދުވަހުގެ ނިޔަލަށް 67.46 ކްރޯޑް ރުޕީސް ލިބިފައިވާއިރު، ހޯމަ ދުވަހުން ފެށިގެން ފިލްމަށް ލިބޭ އާމްދަނީ އަންނަނީ ދަށްވަމުންނެވެ.\nސަންޖޭ ގުޕްތާ ޑައިރެކްޓްކޮށްފައިވާ ފިލްމު "ކާބިލް" އާއި އެއްދުވަހެއްގައި ރިލީޒްކުރި ޝާހުރުކްގެ ފިލްމު "ރައީސް" ގެ އާމްދަނީ 200 ކްރޯޑުން މަތީގައި އުޅޭއިރު، "ކާބިލް" އަށް ވަނީ ބޮޑު މާޔޫސްކަމަކާ ކުރިމަތިލާންޖެހިފައެވެ.\nކްރިޓިކުން ބުނާ ގޮތުގައި ބޮލީވުޑްގައި ގާތްގަނޑަކަށް އެއްވަރަކަށް ކާމިޔާބު ދެތަރިންގެ ދެފިލްމެއް ވާދަކުރާއިރު، "ކާބިލް" އަށް ލިބެމުންދާ އާމްދަނީއަކީ ފުރަތަމަ ހަފްތާއަށް ބަލާއިރު އެކަށީގެންވާ އާމްދަނީއެއް ކަމަށެވެ. ވަކިން ޚާއްޞަކޮށް ސްކްރީންތަކުގެ ސާޅީސް އިންސައްތަ ލިބުނު "ކާބިލް" އާއި ފަސްދޮޅަސް އިންސައްތަ ސްކްރީނުގައި އަޅުވަމުން އަންނަ "ރައީސް" އާ އަޅާ ކިޔުމުގެ ޖާގައެއް ނޯންނާނެ ކަމަށް ބައެއް ފަރާތްތަކުން ބުނެއެވެ.


care packages ge bodubai havaalu kohffi\nލަންކާގައި ތިބި ދިވެހި އާއިލާތަކަށް ފޮނުވި ކެއާ ޕެކޭޖްތައް --\nކޮވިޑް-19 އާ ގުޅިގެން ޒަރޫރީ ބައެއް ތަކެތި ހޯދުމަށް ދަތިވެފައިވާ ސްރީލަންކާ އަދި އިންޑިއާގައި ތިބި ދިވެހި އާއިލާތަކަށް ފޮނުވި ކެއާޕެކޭޖްތަކުގެ ބޮޑު ބައި އާއިލާތަކާ ހަވާލުކޮށްފި އެވެ.\nފޮރިން މިނިސްޓްރީން މިއަދު ބުނީ މިއަދުގެ ނިޔަލަށް ލަންކާއަށް ފޮނުވި 622 ޕެކޭޖްގެ ތެރެއިން 560 އަށްވުރެ ގިނަ ޕެކޭޖް އާއިލާތަކަށް ހަވާލުކޮށްފައިވާ ކަމަށެވެ. ބާކީ ހުރީ ލަންކާއަށް ޕެކޭޖްތައް ފޮނުވި ފަހުން، އެ ޕެކޭޖާއި ހަވާލުވާން ޖެހޭ އާއިލާ މާލެއަށް އައިސްފައިވާ ޕެކޭޖްތަކާއި، ހައިކޮމިޝަނުން ގުޅަން މަސައްކަތްކޮށްގެން ނުގުޅުނު އާއިލާތަކާ ހަވާލުކުރަން ޖެހޭ ބައެއް ޕެކޭޖްތަކެވެ.\nސްރީލަންކާގައި ކޮވިޑް-19 އިން ރައްކާތެރިވުމުގެ ގޮތުން އަޅާފައިވާ ފިޔަވަޅުތަކުގެ އެގައުމުގެ އެކި ސަރަހައްދުތަކުގައި ފުލުހުން ޗެކް ޕޮއިންޓްތައް ގާއިމްކޮށްފައިވެއެވެ. އަދި ޕެކޭޖްތައް ގެންދާ ވެހިކަލްތައް މިއިން ކޮންމެ ޗެކް ޕޮއިންޓެއް ކައިރިއަށް މަޑުކޮށް، މުޅި ވެހިކަލް ޗެކް ކުރަން ޖެހެއެވެ. އެހެންކަމުން ލޮކްޑައުންގެ ހާލަތުގައި އޮތް ސިޓީއެއްގައި މި ހިދުމަތް ދިނުމުގައި ގިނަ ގޮންޖެހުންތަކާ ކުރިމަތިލާން ޖެހެއެވެ.\nއިންޑިއާގެ ޓްރިވެންޑްރަމް އަށް ފޮނުވި 79 ޕެޖޭކްގެ ތެރެއިން މިއަދާއި ހަމަޔަށް ޑެލިވާ ނުކުރެވި ހުރީ ދެ ޕެކޭޖެވެ. ޓްރިވެންޑްރަމްއަށް ދިޔަ ފްލައިޓްގައި އެސިޓީއަށް ފޮނުވި 79 ޕެކޭޖްގެ އިތުރުން ކޮޗިންގައި ތިބި އާއިލާތަކަށް 65 ޕެކޭޖް ފޮނުވާފައިވެއެވެ. ކޮޗިންއަށް ފޮނުވި ޕެކޭޖްތައް ޓްރިވެންޑްރަމްއިން ކޮޗިންއަށް ގެންދިޔުމަށް ބޭނުންވާ ހުއްދަތައް ހޯދައިގެން، ޓްރިވެންޑްރަމްގައި ހުންނަ ދިވެހިރާއްޖޭގެ ކޮންސިއުލޭޓް ޖެނެރަލްއިން ވަނީ މިހާރު އެތަކެތި ކޮޗިންއަށް ގެންގޮސްފައެވެ. އިންޑިއާގެ ކެރެލާ ސްޓޭޓްވެސް އޮތީ ލޮކްޑައުންގައި ކަމުން ޓްރިވެންޑްރަމްގައި ދިރިއުޅޭ ދިވެހި އާއިލާތަކަށް ގެންދިޔަ ޕެކޭޖްތައްވެސް ގޭގެއަށް ގެންގޮސްފައިވަނީ އެކަމަށް ބޭނުންވާ ހާއްސަ ހުއްދައެއް ނަގައިގެންނެވެ.\nމެލޭޝިއާގެ ވެރިރަށް ކުއާލަލަމްޕޫރުގައި ދިރުއުޅޭ ދިވެހި އާއިލާތަކަށް ފޮނުވި 452 ކެއާޕެކޭޖްތަކުގެ ތެރެއިން 250 ޕެކޭޖް މިހާރު ވަނީ އާއިލާތަކާ ހަވާލުކޮށްފައެވެ. ބާކީ ހުރި 202 ޕެކޭޖް ހަވާލުކުރުމުގެ މަސައްކަތް ހައިކޮމިޝަނުން ދަނީ ކުރަމުންނެވެ. މެލޭޝިއާގައި އިއުލާންކޮށްފައިވާ އެންހޭންސްޑް މޫވްމަންޓް ކޮންޓްރޯލް އޯޑާގެ ދަށުން ތަކެތި ޑެލިވާކުރެވެނީ ހެނދުނު 8:00 އާ ރޭގަނޑު 8:00 ދެމެދު އެކަންޏެވެ.\nއިންޑިއާ ސްރީލަންކާ ފޮރިން މިނިސްޓްރީ + އަބްދުﷲ ޝާހިދު ކޮވިޑް-19\nރުފިޔާ އެކައުންޓުން ބޭރަށް ފައިސާ ފޮނުވޭ ގޮތް ހަދައިފި


Nabathu bunanee faadu kiyaigen eynaa nuhuttuveyne kamah!\nނަބްއަތު ބުނަނީ ފާޑުކިޔައިގެން އޭނާ ނުހުއްޓުވޭނެ ކަމަށް!\nނަބްއަތު އިއްޔެ އަވަސް އަށް އިންޓަވިއު ދެނީ: އަވަސް އަކީ މޯލްޑިވިއަން އައިޑޮލްގެ އޮންލައިން މީޑިއާ ޕާޓްނަރު. --އަވަސް ފޮޓޯ: އަހުމަދު ޝަހީދު\nމިއީ އެ ލަވަކިޔުންތެރިޔަކު ގަދަ 12 އަށް ހޮވުމުން ބެލުންތެރިންގެ މޫނުކުނިކޮށް ކޮންމެވެސް ވަރަކަށް ފާޑުކިޔުން އަމާޒުވި ލަވަކިޔުންތެރިއެކެވެ. އެކަމަކު ފާތުމަތު ނަބްއަތު ބުނާ ގޮތުން ނަމަ އެ ފާޑުކިޔުންތަކުގައި ހަގީގަތެއް ނުވަތަ އަސްލެއް ނެތެވެ.\n"އެއީ އަޅުގަނޑަށް އެނގޭ އަޅުގަނޑަށް ރަނގަޅަށް ލަވަކިޔޭކަން،" ނިކަން އިތުބާރާ އެކު ވާހަކަ ދައްކަމުން 19 އަހަރުގެ ނަބްއަތު ބުންޏެވެ.\n"އެކަމަކު މިހާރު ވެސް އަޅުގަނޑު ޓޮޕް 12 އަށް ދިޔައީމަ މީހުން ސޯޝަލް މީޑިއާގައި ވެސް ފާޑުކިޔާފައި އެބަހުރި. އަޅުގަނޑު މިއީ މިހިސާބަށް ދާން ޖެހޭ މީހެއް ނޫނޭ ވެސް ބުނެފައި އެބަހުރި"\n"އަޅުގަނޑު ބުނެލަން ބޭނުންވަނީ ފާޑުކިޔައިގެން އަޅުގަނޑެއް ނުހުއްޓުވޭނެއޭ. ދެރަވޭ އެހެން ކިޔާތީ. އެކަމަކު އިޓް ކާންޓް ސްޓޮޕް މީ. ތިބޭނެ ފާޑުފާޑު ގޮތްގޮތަށް ފާޑުކިޔާ މީހުން. އެކަމަކު އެއީ އެމީހުންގެ ހިޔާލު. އެމީހުންގެ ހިޔާލު މެޓާސް. އެކަމަކު އައި ޓޭކް ވެލިޑް ވަންސް."\nނަބްއަތު ބުނީ މިހެންނެވެ. މިހެން ވާހަކަ ދެއްކި ނަމަވެސް އޭނާ ބުނީ މުބާރާތުން ވަކިވާން ޖެހޭ ކަމަށް ޖަޖުން ނިންމައިފި ނަމަ އެފަދަ ނިންމުމަކަށް ހިތުގެ އެންމެ ފުންމިނުން އިހްތިރާމްކުރާނެ ކަމަށެވެ.\n"އަޅުގަނޑުގެ ސިންގިން ސަކަރާތްވެގެން ޖަޖުންގެ ނިންމުމަކުން އަޅުގަނޑު ދާން ޖެހިއްޖެ ނަމަ އަޅުގަނޑަކަށް މައްސަލައެއް ނެތް. ގަބޫލުކުރާނަން އެކަން. އަނެއްކޮޅުން ބެލުންތެރިންގެ ވޯޓުން ވެސް ނަތީޖާ ބަދަލުކޮށްލެވިދާނެ ކަމަށް ގަބޫލުކުރަން،" ނަބްއަތު ބުންޏެވެ.\nފާހަގަކޮށްލަން ޖެހެނީ މޯލްޑިވިއަން އައިޑޮލް މިހައި ހިސާބަށް އައިއިރު ނަބްއަތު އަކީ ޝޯގައި ވާދަކުރާ މަދު އަންހެން ބައިވެރިންގެ ތެރެއިން އެކަކު ކަމެވެ. އޭނާއާ އެކު ގާލާ ރައުންޑުން ދެން ފުރުސަތު ލިބިފައިވާ އަނެއް ދެ އަންހެން ލަވަކިޔުންތެރިންނަކީ ލައިޝާ ޖުނައިދު އާއި ފާތިމަތު އަޒްލީމާ އެވެ.\nނަބްއަތު ބުނަނީ ޝޯގެ މިހާ ހިސާބުން ކަޓައިގެން ދާން ޖެހިގެން ނުރޮވުނަސް އެލިމިނޭޝަންގެ ރާގު ޝޯގެ ތެރެއިން އިވުމަކީ އެންމެ ބިރުގަންނަ އެއް ކަންތައް ކަމަށެވެ. އަދި ޕިއާނޯ ރައުންޑްގެ އެލިމިނޭޝަން ބުރުގައި ޝޯގެ ފެވަރިޓެއް ކަމަށްވާ މުހައްމަދު އިޝާންއާ އެކު ނަތީޖާ ބުރުގައި ލައްވާލުމަކީ މޭގަނޑު އަނގަޔަށް އައުން ފަދަ ކަމެއް ކަމަށެވެ.\n"އެތަނުގައި އިންއިރު އަޅުގަނޑު ހީކުރީ އެލިމިނޭޝަން ރައުންޑުގައި ލައްވާލާނީ ސާނިހް (އަލީ) އާ އެކުގައި ކަމަށް. ދެން އަޅުގަނޑު ސާނިހް ކައިރީގައި ބުނިން އިޝާންއާ އެކު ނުގެންގޮސްފިއްޔާމު ވަރަށް ރަނގަޅޭ. ބޭނުމެއް ނޫނޭ އިޝާންއަކާ އެކު ދާކަށް. އެކަމަކު އެގަޑީގައި ޕްރެޒެންޓަރު ގޮވާލައިފި ނަބްއަތު އާއި އިޝާން އަށް،" ހިނިގަނޑެއް ޖަހާލާފައި ނަބްއަތު ކިޔައިދިނެވެ.\n"އެހިސާބުން ދެން އަޅުގަނޑު ހީކުރީ އަޅުގަނޑު ކަޓައިގެން ދަނީއޭ. ސަބަބަކީ އަޅުގަނޑަށް އެނގޭ އިޝާންގެ އެބަތިބި ވަރަށް ބައިވަރު އަންހެން ފޭނުން ވެސް. އެހެންވީމަ އަޅުގަނޑު ހީކުރީ އިޝާން އަށް ވަރަށް ގިނަ ވޯޓްކުރާނެ ކަމަށް. އެ ބިރު ހުރި."\nއެކަމަކު ކަން ދިމާކުރި ގޮތުން އެ ބުރުގައި ނަބްއަތު ސަލާމަތްވިއިރު ޑޭންޖާ ޒޯނަށް ވެއްޓުނީ އިޝާން އެވެ. ފަހަރެއްގައި ނަބްއަތުގެ ކޮންފިޑެންސް ޝޯގެ މިހިސާބުގައި އިތުރަށް ވަރުގަދަވެގެން ގޮސްފައި ވަނީ ވެސް މި ސަބަބާ ހެދި އެވެ.\n"ލަވަކިޔުނު ގޮތާ މެދު ނުވަތަ ޖަޖުން ނިންމާނެ ގޮތަކާ މެދު ސުވާލެއް ނެތް. އެއީ އަޅުގަނޑަށް އެނގޭ އަޅުގަނޑު ރަނގަޅަށް ލަވަކީކަން،" ނަބްއަތު ބުނީ މިހެންނެވެ.\nހަގީގަތުގައި ނަބްއަތު އަކީ މި ޝޯ އިން ކަޓުވާލާ ވަރަށް ވުރެ "ސްވީޓް" ކުއްޖެކެވެ. ވަރަށް ވެސް އިނޮސެންޓް ކެރެކްޓާއެކެވެ. އަދި ފެންނަ ފެނުމަށް ޝޯ އިން ކަޓައިފި ނަމަ ނިކަން ފުން ހިތާމައެއްގެ ތެރެއަށް ވެސް ގަނބައިގެން ގޮސްފާނެ ކުއްޖެކެވެ. އެކަމަކު އޭނާ ބުނީ މިހެންނެވެ.\n"އެއްޗެކޭ ކިޔާލައިގެން ނުއެއް ރޮވޭނެ. އެކަމަކު އެލިމިނޭޝަންގެ ރާގުގަނޑު އަޑުއިވިންގެން ވެސް ރޮވޭ މީހަކު ރޮވިދާނެ. އެހާ ވެސް ބިރުވެރި ރާގުގަނޑެއް. އެ ގަޑީގައި ފިރިހެނަކަށް ވެސް ރޮވިދާނެ. ކަޓައިފިއްޔާ ދެރަވާނެ،" ނަބްއަތު ބުންޏެވެ.\nނަބްއަތު އަކީ އިސްކަންދަރު ސްކޫލްގައި ކިޔެވިއިރު އިންޓަ ސްކޫލް ކުދިންގެ ލަވަމުބާރާތުގައި ވެސް ވާދަކުރި ކުއްޖެކެވެ. އެކަމަކު ނަބްއަތު އޭނާ ސިފަކުރަނީ އެވްރެޖު ސްޓޫޑެންޓެއްގެ ގޮތުގަ އެވެ. ލަވަކިޔުމުގެ ޝައުގުވެރިކަމެއް އެންމެ ކުޑައިރުއްސުރެން ފެށިގެން އޭނާގެ ކިބައިގައި އަށަގެންފައި ހުރި ނަމަވެސް މިހާތަނަށް އޭނާގެ އެ ހުނަރު ފާހަގަކުރެވިފައި ނެތީ އެހެންވެ ކަމަށް ވެސް ވެދާނެ އެވެ.\nސްކޫލް ކުދިންގެ ލަވަ މުބާރާތުގައި ވާދަކޮށް އޭނާ އަށް ލިބުނު އެންމެ ބޮޑު ކާމިޔާބީ އަކީ ވާދަކުރި އުމުރުފުރައިން ގަދަ ފަހެއްގައި ލައްވައިލުމެވެ. ނަބްއަތު ބުނީ އެގޮތަށް އޭރު ލަވަކިޔަސް އޭނާ އަކީ ކުރިން ވެސް އަދި މިހާރު ވެސް މީހުން ތިބޭ ތަނެއްގައި އެހާ ލަވަކިޔަން ބޭނުންވާ ކުއްޖެއް ނޫނެވެ.\n"ކުޑައިރު ވަރަށް ގިނައިން ލަވަކިޔަން. އެކަމަކު މީހުންގެ ކުރިމަތީގައި ލަވަކިޔަން ލަދުގަނޭ. ގޭތެރޭގައި އުޅޭއިރު ވެސް މީހުން ތިބޭ ތަނެއްގައި ލަވައެއް ނުކިޔަން. އެކަމަކު އެކަނި ތަނެއްގައި އިންނައިރު ކޮންމެވެސް ލަވައެއް ކިޔާލަކިޔާލަ އިނދެވޭނީ. އެގޮތަށް އެންމެ އާންމުކޮށް ކިޔާލެވޭ ލަވައަކަށް ވާނެ ތީއެ މަގޭ. ދެން ކަލާ ކަލާ،" ލަވައިގެ ތަންކޮޅެއް ހިތްގައިމު ގޮތަކަށް ކިޔައިދެމުން ނަބްއަތު ބުންޏެވެ.\nލަވަކިޔުމަކީ އޭނާގެ ހޮބީ އެކެވެ. ހުވަފެނަކީ ސައިކޮލޮޖީގެ ދާއިރާ އިން ދެވެން އޮތް އެންމެ މައްޗަކަށް ދިއުމެވެ. މިހާރު ކިޔަވަނީ ވެސް ސައިކޮލޮޖީ އެވެ.\n"ސައިކޮލޮޖީގެ ދާއިރާ އިން ބޭނުން ވަނީ ކުރިއަށް ދާން. ސައިކެޓްރިސްޓަކަށް ވެސް ވެވޭނެ. ސައިކޮލޮޖިސްޓަކަށް ވެސް ވެވޭވެ. އަދި ޑިސައިޑެއް ނުކުރަން އެކަމަކު. އަސްލު ވާން ބޭނުންވީ މެރިން ބައިޔޮލޮޖިސްޓަކަށް. އެކަމަކު ސައިކޮލޮޖީ ކިޔަވަން ފެށީމަ މާ ބޮޑަށް އެއަށް ޝައުގުވެރިވީ،" އާއިލީ ގޮތުން ގދ. ތިނަދޫ އަށް ނިސްބަތް ވިޔަސް މާލޭގައި އުޅެބޮޑުވި ނަބްއަތު ބުންޏެވެ.\n"ލަވަކިޔުމަކީ ހޮބީއެއް އެންމެ ކުޑައިރުން ފެށިގެން ވެސް. އެންމެފަހުން ކާމިޔާބުވެއްޖެ ނަމަ ވަރަށް އުފާވާނެ. ކޭޝް ޕްރައިޒް ލިބިއްޖެ ނަމަ އައި ކޭން ސީން މައި ޑްރީމް ކަމް ޓްރޫ. ހެސްކިޔާފަ ކިޔަވާނީ އޭރުން."\nނަބްއަތު ބުނީ މޯލްޑިވިއަން އައިޑޮލް އަދި ރަނގަޅަށް ފެށެނީ ކަމަށާއި ކުރިއަށް އޮތް ގާލާ ރައުންޑްގައި ބަލި އެކަކު ވެސް ސްޓޭޖުމަތިން ނުފެންނާނެ ކަމަށެވެ.\n"ޝޯ ހޭޒް ޖަސް ބިގޭން. މިހާރު މި ތިބަ ބައިވެރިން އެއްވެސް ވަރަކަށް ފަސޭހައެއް ނޫން. އެކަކު ވެސް ފަސޭހައެއް ނުކޮށްލެވޭނެ. މިވެނި މީހަކު އީޒީވާނެއެކޭ ވެސް ބުނެވޭކަށް ނެތް. އިޓްސް ގޮނަ ބީ އަ ޓަފް ކޮމްޕެޓިޝަން. ބަޓް އައިއެމް ރެޑީ ފޯ އިޓް. މިހާރު،" ނަބްއަތު ބުންޏެވެ.\n"މިހާތަނަށް އައިއިރު ވަރަށް ގިނަ ކޮންސިކުއެންސް، ވަރަށް ގިނަ ޕްރޮބްލެމްސްތައް ފޭސްކޮށްފައި މިހުރީ. އެހެންވީމަ އަޅުގަނޑަށް އެނގޭ އަޅުގަނޑަށް މިކަން ކުރެވިދާނެކަން."


Verikamaai Havaaluvumuge Shauguveri Kameh Nei: Adhurey - Vaguthu\nވެރިކަމާއި ހަވާލުވުމުގެ ޝައުގުވެރިކަމެއް ނެތް: އަދުރޭ\nއަންނަ ރިޔާސީ އިންތިހާބުގެ ޓިކެޓު ލިބުނު ކަމުގައި ވީނަމަވެސް ވެރިކަމާއި ހަވާލުވުމުގެ ޝައުގުވެރިކަމެއް ނެތް ކަމަށް އިދިކޮޅު ކޯޅިޝަންގެ ހިންގުމާއި ވަގުތީ ގޮތުން ހަވާލުވެ ހުންނެވި ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) ވިދާޅުވެއްޖެއެވެ.\nއަދުރޭ މިހެން ވިދާޅުވީ "ވަގުތު" އަށް ދިން އިންޓަވިއުއެއްގައެވެ.\n2023 ގެ އިދިކޮޅު ކެންޑިޑޭޓެއްގެ ގޮތުގައި އިދިކޮޅު ކޯލިޝަންގެ ކައުންސިލުން ނިންމާފައި ވަނީ ރައީސް އަބްދުﷲ ޔާމީން ކަމަށް އަދުރޭ ވިދާޅުވިއެވެ. ނަމަވެސް އެމަނިކުފާނު ޖަލުން މިނިވަން ނުވެއްޖެ ނަމަ އިދިކޮޅުގެ ކެންޑިޑޭޓެއްގެގޮތުގައި ނިކުންނަވާނީ ކޮން ބޭފުޅެއްތޯ ސުވާލުކުރެއްވުމުން އަދުރޭ ވަނީ އެކަމާއި އަދި ވިސްނަން ބޭނުން ނޫން ކަމަށް ވިދާޅުވެފައެވެ.\n"އަޅުގަނޑުގެ އެއްވެސް ޝައުގުވެރިކަމެއް ވެސް ނެތް ވެރިކަމާއި ހަވާލުވާކަށް. އެއީ އެއް އިރަކުވެސް އަޅުގަނޑު ކުރަން ބޭނުންވާ ކަމެއް ނޫން. އިދިކޮޅުގެ ރިޔާސީ ކެންޑިޑޭޓަޓަކީ ރައީސް ޔާމީން. ރައީސް ޔާމީން އެހާތަނަށް މިނިވަން ވާނެ ކަމުގެ ޔަގީންކަން އެބައޮތް" އަދުރޭ ވިދާޅުވިއެވެ.\nއިދިކޮޅުގެ ރިޔާސީ ކެންޑިޑޭޓެއްގެ ގޮތުގައި ރައީސް ޔާމީން ނެރެން ތައްޔާރަށް އޮތްއިރު އެމަނިކުފާނު މިނިވަންވާނެ ކަމަށް ބަލައި އިތުރު ޕްލޭނަކަށް ދިއުމުގެ ވިސްނުމެއް ނެތް ކަމަށް އަދުރޭ ވިދާޅުވިއެވެ.\nއަދި އެކަމަށް ޝައުގުވެރިވާ މެމްބަރުން ޕާޓީގައި ތިބި ނަމަވެސް ދެޕާޓީގެ ޖޮއިންޓް ކައުންސިލުން ނިންމި ނިންމުމަށް ހުރިހާ މެމްބަރުންވެސް އިހުތިރާމް ކުރާނެ ކަން ފާހަގަކުރައްވަމުން އަދުރޭ ވިދާޅުވީ ޕީޕީއެމް ޕީއެންސީގެ ލީޑާޝިޕްގައި ރައީސް ޔާމީނަށް ހިޔާނާތްތެރިވާނެ މީހެއް ނުހުންނާނެ ކަމަށެވެ.\nވެރިކަމާއި ހަވާލުވުމުގެ ޝައުގުވެރިކަމެއް ނެތްކަމަށް އަދުރޭ ވިދާޅުވިއިރު ރައީސް ޔާމީންގެ މައްޗަށް ޖަލު ޙުކުމެއް އައި ދުވަހުން ފެށިގެން އިދިކޮޅު ކޯލިޝަން ހިންގުމާއި ހަވާލުވެ ހުންނެވީ އަދުރޭ އެވެ. ނަމަވެސް ހުތުރު ބަހުން ވާހަކަދެއްކި މައްސަލައެއްގައި އޭނާގެ މައްޗަށް ވެސް ދައުލަތުން ވަނީ މިހާރު ދައުވާއެއް އުފުލާފައެވެ.\nއަދިވެސް ގަބޫލު ކުރަނީ ހަތަރަކާއި 50 ގުނަކުރުމުން އަންނާނީ ދެލައްކަ ކަމަށް - އަދުރޭ\nފެބުރުއަރީ 21, 2021 14:00\nއަދުރޭވެސް ގާބިލްތޯ!!!. ހެހެ.\nފެބުރުއަރީ 21, 2021 14:05\nއެހެން ނަހަދާ ޓީޗަރ، ދިވެހިން ބޭނުންވަނީ ތިބޭފުޅާ\nފެބުރުއަރީ 21, 2021 14:10\nކަލޭ ހަވާލުވާނީ3ގަނޑު ޓިނާ ދޯ ؟\nފެބުރުއަރީ 21, 2021 14:17\nއިދިކޮޅު ޕީޕީއެމް ޕީއެންސީ އެބަ ޖެހޭ އުވާލަން ..\nފެބުރުއަރީ 21, 2021 14:37\nއަދުރޭ ވައްކަމާ ހަވާލުވުމުގެ ޝައުގުވެރިކަން އެބަހުރިބާ އަނެއްކާ\nފެބުރުއަރީ 21, 2021 15:24\nރަނގަޅުވާހަކައެއް ބަނގުރޫޓް ކޮށްލާފައިވާ ގައުމަކާ ހަވާލުވުމުގެ ސައުގު ކުޑަވާނެ. އިންޑިޔާ މިތާ ހަދާނެ އެއްޗެއްހަދަނީ! ނަމަވެސް ދިވެހި ޤައުމަކީ ހީކުރާހާ ފަސޭހައިން ޖަހާގަނެވޭނެ ޤައުމެއްނޫން. މުހައްމަދު ތަކުރުފާނެއް އުފަންވާނެ ދުވަސް އަދި އަންނާނެ އިންސާ ﷲ. ހިތާމައަކީ ދިވެހިންގެ އެތައްބަޔަކު މި އަވާގައި ޖެހިފައި ވުން. ކުރިން ހޭނައްތައިގެން ނޫނީ މި އަވާގައި ނުޖެހޭނެކަމަށް ބުނި މީހުންވެސް މިހާރު ތިބީ ގުއިރޯނުގައި ޖެހި އަވަދިވެފައި. ނަސީދުއޭ ކިޔާގެން ﷲ ގަންދީ ހުވާކުރި ސޭކްވެސް މިހާރުހުރީ ނަގޫފިތި ބާރުވެފަ. ހިތާމައިގެ ކޮޅެއްނެތް. ދަރިންގެ ދަރިންނަށޭ ކިޔައިގެން އަޑުގަދަ ކުރި މީހުން މިއަދު ކުރަނީ އާއިލީ ވެރިކަން. ބާރުވަކިވެފައި ނިޒާމެކޭ ކިޔާ އަޑުގެ ނެއްތަނަށް ހަޅޭލެވި މީހުން ހުރިހާ ބާރުތަކެއް މުށުތެރެއަށް ކައިގެން މިއަދު ކުރަނީ އާއިލީ ވެރިކަމެއް. މިއަދު ޤައުމާމެދު ވިސްނާލުމުން ލޮލުން ކަރުނަ އާދޭ.\nފެބުރުއަރީ 21, 2021 15:28\nކާކު ކަލެއާއި ވެރިކަން ޙަވާލްކުރަން އުޅެނީ.. ޤައުމުގެ އެންމެން އަވަގުރާނަ ދަސްކުރަން ފުރަތަމަ ޖެހޭނީ ކަލެއާއި ވާހަކަ ދައްކަން.. އެވިއްޔާކަލޭގެ ބަހުރުވައަކީ..\nފެބުރުއަރީ 21, 2021 17:06\nތިބޭފޅާ ވެރިކަމަށް ވަޑައިގެންފިއްޔާ ދިވެހިރާއްޖޭގެ މެތެމެޓިކްސް ޙާލަތު ވަރަށް ބޮޑުތަނުން ރަނގަޅުވާނެ. އަދުރެމެޓިކްސް އިން ދިވެހިން ކުރިހޯދާނެ\nފެބުރުއަރީ 21, 2021 20:15\nއަދުރޭ އެބަ ޖެހޭ އިސްތިއުފާ ދީފަ އެއްކައިރި ވެލަން.\nފެބުރުއަރީ 21, 2021 20:59\nޢިބްރާހިމް މުޙައްމަދު ޞާލިޙް ހެން ކަމެއްކުރަން ނޭންގުނަސް ކޮންމެއަކަސް ވަރަށް ހިސާބު ޢިލްމަށް މޮޅުވާނެ އެވެސް ކަމެއްނު


SunOnline: Miadhakee vaaiytheringe dhuvas! Vaaiytheri aku Tag kohlla!\nމިއަދަކީ ވާތްތެރިންގެ ދުވަސް! ވާތްތެރިއަކު ޓެގް ކޮށްލާ!\nމުހައްމަދު މުޒައްޔިން ނާޒިމް 13 Aug 2019, 23:06\nދުނިޔޭގައި ތަފާތު އެކި ކަންކަމަށް އެކި ގޮތް ގޮތުން އެކި ނަންނަމުގައި ދުވަސްތައް ފާހަގަ ކުރަމުން އާދެ އެވެ. އެގޮތުން އޮގަސްޓް 13، ފާހަގަ ކުރަމުން އަންނަނީ ބައިނައަގުވާމީ ވައަތްތެރިންގެ ދުވަހުގެ ގޮތުގަ އެވެ. ނިސްބަތުން ދުނިޔޭގައި ވައަތްތެރިން މަދު ނަމަވެސް އެމީހުންނަށްވެސް ހާއްސަ ދުވަހެއް މިއޮތީ ކަނޑައަޅާފަ އެވެ. ކިޔުންތެރިންގެ ތެރޭގައިވެސް ވައަތްތެރި އަކު ނުވަތަ އާއިލާ މެމްބަރަކު ނުވަތަ ރައްޓެއްސަކު ވެސް ހިމެނިދާނެ އެވެ.\nވައަތްތެރިންނާ ބެހޭ ގޮތުން އެނގެނީ ކިހާ ވަރަކަށް ހެއްޔެވެ؟\nވައަތްތެރިންގެ ދުވަސް އެންމެ ފުރަތަމަ ފާހަގަ ކުރީ 1976 ވަނަ އަހަރު އެވެ. މިއަދު ފާހަގަ ކުރާ 43 ވަނަ ވައަތްތެރިންގެ ދުވަސް ފާހަގަ ކުރަން ފެށީ ދުނިޔޭގައި ނިސްބަތުން ކަނައަތްތެރިންނަށް ވުރެ މަދު، ވަތްތެރިން ބާކީ ކޮށްލެވިފައިވާތީވެ، އެމީހުނަނަށް ހާއްސަ ދުވަހެއް ފާހަގަ ކުރުމުގެ ގޮތުން އެވެ.\nދުވަހެއް ދުވަހަކަށް ވައަތްތެރިން އަންނަނީ ގިނަވަމުންނެވެ. ދިރާސާތަކުން ދައްކާ ގޮތުން ގާތްގަނޑަކަށް ދުނިޔޭގެ އާބާދީގެ 11 ޕަސަންޓް މީހުންނަކީ، ވައަތްތެރިންނެވެ. ނަމަވެސް އެ 11 ޕަސެންޓް މީހުންނަކީ ތަފާތު އެކި ދާއިރާތަކުން ފުންނާބު އުސް މީހުން ކަމަށް ދިރާސާތަކުން ދައްކަ އެވެ.\nދުނިޔޭގެ އެންމެ ބޮޑު ބާރުކަމަށްވާ، އެމެރިކާގައި އެންމެ ފަހުން ވެރިކަން ކުރެއްވި އަށް ރައީސުންގެ ތެރެެއިން ފަސް ރައީސުންނަކީ ވައަތްތެރިންނެވެ. އެގޮތުން އެންމެ ފަހުން ފަސް އަހަރުގެ ދެ ދައުރު ފުރިމަމަ ކުރެއްވި ބަރަކް އޮބާމާ، ޖޯޖް.ޑަބްލިއު.އެޗް. ބުޝް، ބިލް ކްލިންޓަން އަދި ގެރަލްޑް ފޯޑް އަކީވެސް ވާތްތެރިންނެވެ. މީގެ ކުރިންވެސް އެމެރިކާގެ ރައީސްކަން ކުރެއްވި އެހެން ރައިސުންވެސް މި ލިސްޓުގައި ގުނާލެވޭނެ އެވެ.\nދުނިޔޭގެ މަޝްހޫރު މިއުޒިކީ ފަންނާނުންނާއި ކުޅިވަރު ކުޅޭ ކުޅުންތެރިންގެ ތެރޭ ވެސް ވާތްތެރިން ހިމެނުމަކީ ޔަގީން ކަށަވަރު ކަމެކެވެ. އަދި އެހެނިހެން ދާއިރާތަކުގައިވެސް ވާތްތެރިއަކު ނެތުމަކީ ނާދިރު ކަމެކެވެ.\nއެގޮތުން މަޝްހޫރު ޕްރެޒެންޓަރު އޯޕެރާ ވިންފްރޭ އަދި މައިކްރޯސޮފްޓްގެ ބާނީ ބިލް ގޭޓްސް އަކީ ވެސް ވާތްތެރިއެކެވެ. ދިވެހި ޒުވަނުންގެ މެދުގައި މަގުބޫލު ގިޓަރިސްޓް ޖިމި ހެންޑްރިކްސް އަކީވެސް ވާތުން ގީޓާ ކުޅޭ ވާއަތްތެރިއެކެވެ.\nވައަތްތެރިންގެ ތެރޭގައި ސައިންސްވެރިޔާ އަލްބާޓް އެއިންސްޓަންވެސް ހިމެނެ އެވެ. އިއްސާކް ނިއުޓަން، މެރީ ކުރުއު އަދި އަލަން ޓޫރިން އަކީ ވެސް ސައިނސްްވެރިންގެ ތެރޭގައި ގުނާލެވޭ ވާތްތެރިންނެވެ.


Club thakuge hushahelhun: Bassam vakikoh committee akaa havaalukurun! | Mihaaru\nކްލަބްތަކުގެ ހުށަހެޅުން: ބައްސާމް ވަކިކޮށް ކޮމިޓީއަކާ ހަވާލުކުރުން!\n12 ފެބުރުއަރީ 2019 - 12:34 11 comments\nފުޓްބޯލް އެސޯސިއޭޝަން އޮފް މޯލްޑިވްސް (އެފްއޭއެމް) އާ މެދު ހިތްހަމަނުޖެހުން ފާޅުކޮށް ވިކްޓްރީ ސްޕޯޓްސް ކްލަބުން މިވަނީ 19 ކްލަބެއްގެ ސޮޔާ އެކު، އެ އެސޯސިއޭޝަނުގެ އެކްސްޓްރާ އޯޑިނަރީ ކޮންގްރެސްއެއް ބާއްވައިދޭން އާދީއްތަ ދުވަހު އެދިފަ އެވެ. އަސާސީ ގަވާއިދު ބުނާ ގޮތުގައި ކޮންގްރެސްގައި ވޯޓް ލެވޭ 50 އިންސައްތަ ކްލަބުން އެދިއްޖެ ނަމަ 14 ދުވަހުގެ ތެރޭގައި އެކްސްޓްރާ އޯޑިނަރީ ކޮންގްރެސްއެއް ބާއްވައިދޭން ޖެހެ އެވެ. އަދި އެ ކޮންގްރެސްގެ އެޖެންޑާގައި ކްލަބްތަކުން އެދޭ ކަންތައްތައް ހިމަނަން ޖެހޭނެ އެވެ. އަދި އެކަންކަމަށް ކޮންގްރެސްގެ ތާއީދު ލިބިއްޖެ ނަމަ ވަގުތުން ވަގުތަށް އަމަލީ ސިފަ އަންނާނެ އެވެ.\nވިކްޓްރީން އެޖެންޑާކޮށް ފާސްކުރުވަން ބޭނުންވަނީ ކޮން ކަންތައްތަކެއް ހެއްޔެވެ؟ އެ ކްލަބުން އެޖެންޑާކުރަން އެދިފައިވާ ފުރަތަމަ ކަމަކީ އެފްއޭއެމްގެ ރައީސް ބައްސާމް އަދީލް ޖަލީލް ހިމެނޭ ގޮތަށް އެގްޒެކެޓިވް ކޮމިޓީގެ މެމްބަރުން މަގާމުން ދުރުކުރުމެވެ. އެއީ އަސާސީ ގަވާއިދުން ކޮންގްރެސް އަށް ލިބިދޭ ބާރެކެވެ.\nއެއަށް ފަހު، އެފްއޭއެމްގެ އަސާސީ ގަވާއިދު މުރާޖައާކޮށް ރައީސާއި އެގްޒެކެޓިވް ކޮމިޓީގެ މެމްބަރުން އިންތިހާބުކުރުމަށް ނޯމަލައިޒޭޝަން ކޮމިޓީއެއް އައްޔަންކުރުމަށް ވެސް އެޖެންޑާކުރަން އެދިފައިވެ އެވެ. އަދި އެ ކޮމިޓީގައި ތިން މެމްބަރުންނަށް ވުރެ ގިނަ އަދަދަކަށް މެމްބަރުން ނުހިމެނޭނެ ކަމަށާއި ބާއްވާ އިންތިހާބުގައި ވާދަކުރުމުގެ ހައްގު އެ ކޮމިޓީގެ މެމްބަރުންނަށް ނުލިބޭނެ ކަމަށް ވެސް ހުށަހެޅުމުގައިވެ އެވެ.\nއެކަމަކު އަސާސީ ގަވާއިދު ބުނާ ގޮތުގައި މެމްބަރުންތަކެއް މަގާމުން ދުރުކުރުމުގެ މަސައްކަތް ކުރަންވާނީ، އެކަމަށް މަގުބޫލު ސަބަބުތަކެއް ދައްކައިގެންނެވެ.\nވިކްޓްރީން ވަނީ ހަތް ސަބަބެއް ދައްކައިފަ އެވެ. ފުރަތަމަ ކަމަކީ އަސާސީ ގަވާއިދާ ހިލާފަށް، އެގްޒެކެޓިވް ކޮމިޓީގެ މެމްބަރުން ވަކިކުރުމާއި އާ މެމްބަރުން އައްޔަންކުރުމެވެ.\nއެގްޒެކެޓިވް ކޮމިޓީން ރައްޔިތުންގެ މަޖިލީހުގެ ހަނިމާދޫ ދާއިރާގެ މެމްބަރު ހުސެއިން ޝަހުދީ އާއި ފުވައްމުލަކު އުތުރު ދާއިރާގެ މެމްބަރު އަލީ ޝާހު އަދި ތިނަދޫ ދެކުނު ދާއިރާގެ މެމްބަރު އަބްދުﷲ އަހުމަދު (އަބުޅޯ) ވަކިކުރީ ބައްދަލުވުންތަކަށް ހާޒިރުނުވާ ކަމަށް ބުނެ އެވެ. އެކަމަކު އޭގެ އަސްލު ސަބަބަކީ، އެ މެމްބަރުން ސިޔާސީ ގޮތުން ވިސްނުން ބަދަލުކުރުން ކަމަށް އޭރު ތުހުމަތުކުރެވުނެވެ. އެއީ ރައްޔިތުންގެ މަޖިލީހުގެ އޭރުގެ ރައީސް އަބްދުﷲ މަސީހު މަގާމުން ދުރުކުރުމަށް އެ މެމްބަރުން ސޮއިކުރެއްވި ދުވަސްކޮޅެވެ.\nއޭގެ ތެރެއިން އަބުޅޯ "މިހާރަ"ށް ވިދާޅުވީ މަގާމުން ވަކިކުރިކަން އޭނާ އަށް އެނގިފައިނުވާ ކަމަށާއި އަދި އެކްސްކޯ ޖަލްސާއަށް ހާޒިރުނުވާން ނޯޓިސްއެއް ވެސް ފޮނުވާނުވާ ކަމަށެވެ. އޭރު ތުހުމަތުކުރެވިފައި އޮތީ، ވަކި އަދަދަކަށް ބައްދަލުވުންތަކަށް ހާޒިރުނުވެއްޖެ މެމްބަރުކަމުން ވަކިކުރެވޭ މާއްދާގެ ބޭނުން ހިފުމަށްޓަކައި، ގަސްދުގައި އުސޫލުން ބޭރުން ޖަލްސާތަކެއް ބޭއްވީ ކަމަށެވެ.\nއެފްއޭއެކްގެ އެގްޒެކެޓިވް ކޮމިޓީގެ ކުރީގެ ތިން މެމްބަރުން (ކ-ވ) އަބުޅޯ، ޝާހު އަދި ޝަހުދީ: ތިން މެމްބަރުން ވަކިކުރީ ބައްދަލުވުންތަކަށް ހާޒިރުނުވާ ކަމަށް ބުނެ.\nއެ މަގާމްތަކަށް އާ މެމްބަރުން އައްޔަންކުރީ ވެސް އެގްޒެކެޓިވް ކޮމިޓީންނެވެ. އިނގިރޭސި ބަހުން އޮތް އެފްއޭއެމްގެ އަސާސީ ގަވާއިދުގައި ބުނާ ގޮތުގައި، މަގާމެއް ނުވަތަ 50 ޕަސެންޓާ ހަމަޔަށް މަގާމްތައް ހުސްވެއްޖެ ނަމަ، ކޮންގްރެސްގައި އަލުން މެމްބަރުން އިންތިހާބުކުރެވެންދެން، ކޮމިޓީން އެ މަގާމްތައް ފުރަން ޖެހޭނެ ކަމަށެވެ. ކުރީގެ ޖެނެރަލް ސެކްރެޓަރީ ޝާހު އިސްމާއިލް ވިދާޅުވީ އޭގެ މާނައަކީ މިހާރު ތިއްބެވި މެމްބަރުންގެ އަދަދުން ކޯރަމް ހަމަކޮށް ކުރިއަށް ގެންދިއުން ކަމަށެވެ. އެކަމަކު ދިވެހި ތަރުޖަމާގައި ބުނަނީ ކޮންގްރެސްގައި އަލުން މެމްބަރުން އިންތިހާބުކުރެވެންދެން، މި މަގާމަށް މީހަކު ހަމަޖައްސާނީ އެގްޒެކެޓިވް ކޮމިޓީން ކަމަށެވެ. އަސާސީ ގަވާއިދުގައި ބުނާ ގޮތުގައި ދެބަހުން ލިޔެފައިވާ އެއް ލިޔުމެއްގެ މާނަ ފުށުއަރައިފި ހިނދެއްގައި އިސްކަންދެވޭނީ އިނގިރޭސި ބަހުން ލިޔެފައިވާ ލިޔުމަށެވެ. އެހެންވެ އެގޮތުން ބަލާއިރު، އެގްޒެކެޓިވް ކޮމިޓީއަށް މެމްބަރުން އައްޔަންކުރުމުގެ ބާރެއް އެގްޒެކެޓިވް ކޮމިޓީއަށް ނޯންނާނެ އެވެ.\nވިކްޓްރީން ދެން ފާހަގަކޮށްފައިވަނީ އެފްއޭއެމްގެ އިމާރާތުގައި ސިޔާސީ އޮފީހެއް ހުޅުވުމާއި ސިޔާސީ ހަރަކާތްތަކުގައި އެތަން ނަހަމަ ގޮތުގައި ބޭނުންކުރުމެވެ. އެކަން ގުޅެނީ ކުރީގެ ރައީސް އަބްދުﷲ ޔާމީންގެ އަނބިކަނބަލުން ފަސްޓް ލޭޑީ ފާތިމަތު އިބްރާހިމްގެ އޮފީހެއް އެފްއޭއެމްގެ އިމާރާތަށް 2017 ވަނަ އަހަރު ހުޅުވި ހުޅުވުމާ އެވެ. އެކަމަކު އެފްއޭއެމްގެ ޖެނެރަލް ސެކްރެޓަރީ ހުސެއިން ޖަވާޒް އޭރު ވިދާޅުވީ އިމާރާތުގެ އެއްވެސް ތަނެއް "މެޑަމް އޮފީސް" ހިންގަން ދީފައިވާ ނުވާނެ ކަމަށާއި އެކަމަކު ބައެއް އަމިއްލަ ކުންފުންޏަކަށް ކުއްޔަށް ދީފައިވާ ކަމަށާއި، އެ ކުންފުނިން އެ ތަން އެހެން ބަޔަކަށް ދިނުމަކީ އެފްއެމްއޭ ގުޅޭ ކަމެއް ނޫން ކަމަށެވެ.\nވިކްޓްރީން ފާހަގަކޮށްފައިވާ އެހެން ނުކުތާތަކުގެ ތެރޭގައި އަސާސީ ގަވާއިދާ އެއްގޮތަކަށް އެގްޒެކެޓިވް ކޮމިޓީގެ ބައްދަލުވުންތައް ނުބޭއްވުމާއި ގަވާއިދުގެ ދަށުން ހަދަން ޖެހޭ ސަރަހައްދީ އޮފީސްތައް ނެހެދުމާއި މުހިއްމު މުބާރާތްތައް ނުބޭއްވުން ހިމެނެ އެވެ. މީގެ އިތުރުން އޭއެފްސީ ކަޕުގެ ޖާގަތައް ގެއްލުމުގައި އެފްއޭއެމްގެ ފަރުވާކުޑަކަން އޮތްކަމަށް ތުހުމަތު ކުރެވުމާއި ފުޓްބޯޅައާ ގުޅުން ހުރި މުހިއްމު ނިންމުންތައް އެގްޒެކެޓިވް ކޮމިޓީ އާއި ކްލަބްތަކުގެ ބަހެއް ނެތި ނިންމުން އެއީ ވިކްޓްރީން ފާހަގަކޮށްފައިވާ ނުކުތާތެކެވެ.\nވިކްޓްރީގެ ހުށައެޅުމަށް 19 ކްލަބެއްގެ ތާއީދު އޮތުމުން، އެކްސްޓްރާ އޯޑިނަރީ ކޮންގްރެސްއެއް ބާއްވައި އެކަންކަން އެޖެންޑާކޮށްފި ނަމަ އެގޮތަށް ފާސްވާނެ އެވެ. އެފްއޭއެމުން ކޮންގްރެސް ބާއްވަފާނެ ހެއްޔެވެ؟ އެ ސުވާލު އުފެދޭ ސަބަބަކީ، މި މައްސަލަ ހުށަހަޅަން އެންމެ ފުރަތަމަ މަސައްކަތްކުރި ކްލަބް ކަމަށްވާ ނިއު ރޭޑިއަންޓް ސަސްޕެންޑްކޮށް އެކަމަށް ނުސީދާކޮށް ހުރަސް އެޅުމެވެ. އެފްއޭއެމުން ނިއު ސަސްޕެންޑްކުރީ އެ ކްލަބުން ކުޅުންތެރިންނަށް މުސާރަ ނުދީ އޮތުމުން ކަމަށް ބުނެ އެވެ. އެކަމަކު ނިއު އިން ދެކޭ ގޮތުގައި އެއީ އެ ކްލަބުން އެފްއޭއެމްގެ ލީޑާޝިޕުގެ އިތުބާރު ނެތްކަމުގެ މައްސަލައެއް ނަގަން އުޅުމުން އެޅި ޒާތީ ފިޔަވަޅެކެވެ. ސަބަބަކީ ރާއްޖޭގެ ގިނަ ކްލަބްތަކެއްގައި މުސާރަ ނުދިނުމުގެ މައްސަލަ އޮއްވާ ހަމައެކަނި ނިއު އަށް އަދަބު ދިނުމެވެ.\nވިކްޓްރީގެ ޗެއާމަން ޑރ. އިބްރާހިމް ނާޝިދު (ނާޝް) ވިދާޅުވީ ސަސްޕެންޑްކޮށްފާނެތީ ޖެހިލުން ނުވާ ކަމަށާއި ވިކްޓްރީން ބޭނުންކުރީ ލިބިފައިވާ ހައްގެއް ކަމަށެވެ.\n"އަޅުގަނޑުމެން ޖެހިލުމެއް ނުވޭ ކުޑަކޮށް ވެސް އިނގޭތޯ. އެއްގޮތަކަށް އެކަލަ ޖެހިލުމެއް ވާނަމަ އަޅުގަނޑުމެންނަށް މިކަމައިގެން ނޫޅެވޭނެ. އެއީކީ އަޅުގަނޑަކަށް ނުފެނޭ އެއްވެސް ކަހަލަ ސަބަބެއް ވިކްޓްރީ ސްޕޯޓްސް ކްލަބް ސަސްޕެންޑްކުރެވޭނެ، ކުރަން ޖެހޭ ވެސް،" ނާޝިދު ވިދާޅުވި އެވެ.\nވިކްޓްރީގެ ހުށަހެޅުމާ މެދު އެފްއޭއެމުން އަދި އެއްޗެއް ނުބުނެ އެވެ.\nއިތުރު ލިޔުންތައް އެފްއޭއެމް ވިކްޓަރީ ސްޕޯޓްސް ކްލަބް


REPORT: Shafiu dhoovumaa eku, Faris ah othee kon furusatheh? | Mihaaru\nކޯޓުގެ އަޑުއެހުމަކަށް ފަހު ފާރިސް ޖަލަށް ގެންދަނީ: އޭނާއާ އެކު އެއް ތުހުމަތެއްގައި ހައްޔަރުކުރި އެހެން މީހަކު ބަންދުގައި ނުބެހެއްޓޭނެ ކަމަށް ހައި ކޯޓުން ނިންމި މައްސަލައެއް ފާރިސްގެ ފަރާތުން ވަނީ ދިފާއުގައި ދަނީ ފާހަގަ ކުރަމުން --ފޮޓޯ/މިހާރު\nޝާފިއު މައްސަލައިގެ ހުކުމާ އެކު، ފާރިސަށް އޮތީ ކޮން ފުރުސަތެއް؟\n06 ސެޕްޓެމްބަރ 2017 - 06:32 26 comments\nރައްޔިތުންގެ މަޖިލީހުގެ ދިއްގަރު ދާއިރާގެ މެމްބަރު އަހުމަދު ފާރިސް މައުމޫން ބަންދުގައި ހުންނަތާ ދެ މަސް ވާން ގާތްވީ އެވެ. އޭނާ ބަންދުގައި ހުންނަތާ އިއްޔެ އަށް 50 ދުވަސް ވީ އެވެ. ފާރިސަށް ކުރަނީ، އިދިކޮޅު ފަރާތްތަކުން ގުޅިގެން ހުށަހެޅި ރައްޔިތުންގެ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތްކަމުގެ މައްސަލައާ ގުޅިގެން މަޖިލީހުގެ މެމްބަރުންނަށް ރިޝްވަތު ހުށަހެޅިކަމުގެ ތުހުމަތެވެ.\nއެ މައްސަލާގައި ފާރިސް ބަންދުގައި ބަހައްޓަން ކްރިމިނަލް ކޯޓުން ހުއްދަ ދީފައިވަނީ ޝަރީއަތް ނިމެންދެނެވެ. ފާރިސް ބަންދުގައި ބަހައްޓަން އަމުރުކުރި މައްސަލަ ފާރިސްގެ ފަރާތުން އިސްތިއުނާފް ކުރުމުން އެ މައްސަލައިގެ އަޑުއެހުންތައް ހައި ކޯޓުން ނިންމާލާފައިވާއިރު އެ މައްސަލާގައި ހައި ކޯޓުގެ ހުކުމް އަންނާނެ ގޮތަކާ މެދު ގިނަ ބައެއްގެ ސަމާލުކަން ވަނީ ހުއްޓިފަ އެވެ. ހައި ކޯޓުން މިދިޔަ މަހުގެ 23 ވަނަ ދުވަހު ކުރި ހުކުމެއްގެ ސަބަބުން ހައި ކޯޓުން ފާރިސް ސަލާމަތްވެދާނެ ކަމަށް މިހާރު އެއް ބަޔަކު އުއްމީދު ކުރެ އެވެ. ޚާއްސަކޮށް އިދިކޮޅު ކޯލިޝަންގެ މެމްބަރުންނެވެ.\nއެއީ ޖުމްހޫރީ ޕާޓީގެ މެމްބަރެއް ކަމަށްވާ އަހުމަދު ޝާފިއުގެ މައްސަލާގައި ހައި ކޯޓުން ކުރި ހުކުމެވެ. ޝާފިއު އަކީ މަސީހުގެ އިތުބާރު ނެތްކަމުގެ މައްސަލާގައި ފާރިސްއާ ގުޅިގެން މަޖިލީހުގެ މެމްބަރުންނަށް ރިޝްވަތު ދިނުމުގެ ތުހުމަތުގައި ހައްޔަރުކުރި މީހެކެވެ. މިއީ މި ދެ މައްސަލަ ގުޅޭ ހިސާބެވެ. މި މައްސަލައިގެ ހުކުމް ފާރިސްގެ މައްސަލަ އަށް މުހިންމު ވަނީ ހައި ކޯޓުގެ މިދެންނެވި ހުކުމަކީ އެ މައްސަލާގައި ޝާފިއު ހައްޔަރު ކޮށްފައި ވަނިކޮށް އޭނާ ދޫކޮޮށްލަން ކްރިމިނަލް ކޯޓުން ނިންމި ނިންމުމަށް ތާއީދުކޮށް ހައި ކޯޓުން ކުރި ހުކުމަކަށް ވާތީ އެވެ. ގިނަ ބަޔަކަށް ފާހަގަ ނުކުރެވުނަސް ހައި ކޯޓުގެ އެ ހުކުމަކީ ފާރިސްގެ މައްސަލަ އަށް އަސަރުތަކެއް ކުރުމުގެ ފުރުސަތު އޮތް ހުކުމެކެވެ.\nފާރިސް އާއި ޝާފިއުގެ މައްޗަށް ވެސް ކުރަނީ އެއް ހާދިސާއަކާ ގުޅިގެން އެއް ތުހުމަތެކެވެ. އެއީ ރިޝްވަތުގެ ތުހުމަތެވެ. ޝާފިއު ދޫކޮށްލަން ތާއީދުކޮށް، ހައި ކޯޓުން ކުރި ހުކުމުގައިވާ ގޮތުން ޖިނާއީ އިޖްރާއަތުގެ ގާނޫނުގެ ދަށުން 15 ދުވަހަށް ވުރެ ދިގު މުއްދަތަކަށް މީހަކު ބަންދުގައި ބަހައްޓަން އަމުރު ކުރެވޭނީ އެ މީހެއްގެ މައްޗަށް ކުރެވެނީ ޖިނާއީ ބޮޑު ކުށެއްގެ ތުހުމަތެއް ކަމުގައިވާ ނަމަ އެވެ. އަދި އެކަން އެގޮތަށް ކުރެވެނީ ވެސް ކޮންމެވެސް ވަރެއްގެ ހެކިތަކެއް ހުރެގެން ކަމަށް އެ ހުކުމުގައި ބުނެފައިވެ އެވެ.\n"އިސްވެ ބަޔާންވެދިޔަ މުއްދަތަށް ވުރެ ދިގު މުއްދަތަކަށް މީހަކު ބަންދުގައި ބެހެއްޓުމަށް ގާނޫނު ތަންފީޒުކުރާ ފަރާތަކުން އެދިއްޖެ ހާލަތެއްގައި ބަންދުގެ މުއްދަތު އިތުރުކޮށްދިނުމުގެ އިހްތިޔާރު ފަނޑިޔާރަށް ލިބިގެންވަނީ އެ މީހެއްގެ މައްޗަށް ތުހުމަތު ކުރެވިފައިވަނީ ޖިނާއީ ބޮޑު ކުށެއް ކަމުގައިވާ ނަމަ ކަމާއި، އަދި އެގޮތުން ބަންދުގެ މުއްދަތު އިތުރު ކޮށްދިނުމުގައި އޭނާއާ އެ ކުށަކާ ގުޅުވައިދޭ އެކަށީގެންވާ މިންވަރެއްގެ ހެއްކެއް އެހާތަނަށް ވެސް ލިބިފައިނުވާ ނަމަ އިތުރުކޮށްދޭ މުއްދަތު 15 ދުވަހަށް ވުރެ އިތުރުވެގެން ނުވާނެ..." ތިން ފަނޑިޔާރުންގެ އިއްތިފާގުން ކުރި އެ ހުކުމުގައިވެ އެވެ.\nއެ ހުކުމުގައި ބުނެފައިވާ ގޮތުން ޖިނާއީ ކުޑަ ކުށެއްގެ ތުހުމަތު ކުރެވޭ މީހަކު ނަމަ 15 ދުވަހަށް ވުރެ ދިގު މުއްދަތަކަށް ބަންދުގައި ބަހައްޓަން އަމުރު ކޮށްގެން ނުވާނެ އެވެ.\n"މީހެއްގެ މައްޗަށް ތުހުމަތު ކުރެވިފައިވަނީ ޖިނާއީ ކުޑަ ކުށެއްގައި ކަމުގައިވާ ނަމަ، އޭނާ 15 ދުވަހަށް ވުރެ ދިގު މުއްދަތަކަށް ބަންދުގައި ބެހެއްޓުމަށް އަމުރުކޮށްގެން ނުވާނެ ކަން އިސްވެ ބަޔާންވެދިޔަ ގާނޫނީ އުސޫލުތަކަށް ބެލުމުން އެނގޭ...،" އެ ހުކުމުގައިވެ އެވެ.\nދެން އޮތީ ފާރިސްގެ މައްޗަށް ކުރާ، ރިޝްވަތުގެ ކުށަކީ ޖިނާއީ ބޮޑު ކުށެއްތޯ ނުވަތަ ނޫންތޯ އުފެދޭ ސުވާލެވެ. ޖިނާއީ އިޖްރާއަތުގެ ގާނޫނުގެ 22 ވަނަ މާއްދާގައި އެ ގާނޫނުގެ ދަށުން ޖިނާއީ ބޮޑެތި ކުށްތަކުގެ ގޮތުގައި 11 ކުށެއް ބަޔާންކޮށްފައިވެ އެވެ. އޭގެ ތެރޭގައި ކޮރަޕްޝަންގެ ކުށް ހިމެނިފައި އޮތަސް ރިޝްވަތުގެ ކުށެއް ނުހިމެނެ އެވެ. އެހެންވެ، އެކަން ފާރިސްގެ ވަކީލުން ދިޔައީ ކުރިން ފާހަގަ ކުރައްވަމުންނެވެ.\nފާރިސްގެ ވަކީލުންގެ ފަރާތުން އާންމުވި މައުލޫމާތުން އެނގޭ ގޮތުގައި ރިޝްވަތަކީ ޖިިނާއީ ބޮޑު ކުށެއްގެ ގޮތުގައި ބެލެވޭނެ ކަމަށް ދައުލަތުން ކޯޓުގައި ބުނެފައިވެ އެވެ. ދައުލަތުގެ ދިފާއަކީ ޖިނާއީ އިޖްރާއަތުގެ ގާނޫނުގައި ބޮޑެތި ކުށްތަކުގެ ތެރޭގައި ކޮރަޕްޝަންގެ ކުށް ހިމެނޭ ކަމަށް އެ ގާނޫނުގައި އޮތުމުން ރިޝްވަތުގެ ކުށް ވެސް އޭގެ ތެރޭގައި ހިމެނޭނެ ކަމަށް ބުނާ ބުނުން ކަމަށް ފާރިސްގެ ވަކީލުން ވިދާޅުވެފައި ވެއެވެ.\nފާރިސްގެ ވަކީލުން:- ފޮޓޯ/މިހާރު\nއެކަމަކު ޝާފިއުގެ މައްސަލާގައި ހައި ކޯޓުން ކުރި ހުކުމުގައިވާ ގޮތުން ރިޝްވަތުގެ ކުށަކީ ޖިނާއީ އިޖްރާއަތުގެ ގާނޫނުގެ ދަށުން ބޮޑު ކުށެއްގެ ގޮތުގައި ބެލެވޭ ކުށެއް ނޫނެވެ. ޝާފިއު ދޫކޮށްލަން ނިންމި ނިންމުމަށް ތާއީދު ކުރުމުގައި ފާހަގަކުރި އެއް ކަމަކީ ވެސް އެއީ އެވެ.\n"އަހުމަދު ޝާފިއުގެ މައްޗަށް ތުހުމަތު ކުރެވިފައިވަނީ ގާނޫނު ނަމްބަރު (ގާނޫނު ނަމްބަރު) ޖިނާއީ އިޖްރާއަތުގެ ގާނޫނުގެ 22 ވަނަ މާއްދާގައި ބަޔާން ކޮށްފައިވާ ފަދަ ޖިނާއީ ބޮޑު ކުށެއްގެ ތުހުމަތުގައި ނޫން ކަމާއި، އޭނާގެ މައްޗަށް ތުހުމަތު ކުރެވިފައިވަނީ ރިޝްވަތުގެ ކުށުގައި..." ކަމަށް އެ ހުކުމުގައި ބުނެފައިވެ އެވެ.\nއެ ހުކުމުގައިވާ ގޮތުން ޖިނާއީ އިޖްރާއަތުގެ ގާނޫނު އޮތްގޮތުން މީހަކު ޝަރީއަތް ނިމެންދެން ބަންދު ކުރެވޭނީ އެ ގާނޫނުގެ 60 ވަނަ މާއްދާގެ ށ. ގައި ބަޔާންކުރާ ހަތަރު ސަބަބުތަކުން ކުރެ ސަބަބެއް އޮތުމާ އެކު، އެ މީހަކު އެ ކުށެއް ކުރިކަމުގެ ތުހުމަތެއް އުފެދޭ މިންވަރުގެ ހެކި ހުރެގެންނެވެ. އެކަމަކު ޝާފިއުއާ ދެކޮޅަށް ދައުލަތުން ހުށަހެޅި ހެކިތަކަކީ ރިޝްވަތުގެ ކުށުގެ ތުހުމަތު ކުރެވޭ މިންވަރުގެ ހެކިތަކެއް ނޫން ކަމަށް ހުކުމުގައިވެ އެވެ.\nފާރިސްގެ ވަކީލުން ވިދާޅުވެފައިވާ ގޮތުގައި ފާރިސްއާ ދެކޮޅަށް ވެސް ދައުލަތުން ހުށަހަޅާފައި ހުރީ ޝާފިއުއާ ދެކޮޅަށް ބޭނުންކުރި ހެކިތަކެވެ. ދިފާއީ ވަކީލުން އެ ބުނާ ގޮތަށް، އެ ދެ މައްސަލާގައި ހުށަހަޅާފައި ހުރީ ހަގީގަތުގައި ވެސް އެއް ހެކިތަކެއް ކަމަށްވާ ނަމަ، ހައި ކޯޓުން ފާރިސް ސަލާމަތްވުމުގެ ފުރުސަތު އޮތް ކަމަށް ބެލެވެ އެވެ. ސަބަބަކީ ކުރިން ވެސް ފާހަގަކުރި ފަދައިން މިއީ އެއް ހާދިސާއަކާ ގުޅޭ ދެ މައްސަލަ ކަމަށްވާތީ އެވެ. އަދި ދެ މީހުންނަށް ކުރަނީ ވެސް އެއް ތުހުމަތެއް ކަމަށްވާތީ އެވެ. ފާރިސްގެ ވަކީލުން މިހާރު ފާހަގަކުރައްވާ އެންމެ ބޮޑު އެއް ދިފާއަކީ އެއީ އެވެ.\n"ހައި ކޯޓުން ހުކުމް ކުރައްވާފައި އޮތް މައްސަލަ އަށް ބަލާއިރު އެއްވެސް ޝައްކެއް ނެތް ގޮތަށް އެބައޮތް އެނގެން އަހުމަދު ފާރިސް މައުމޫން ބަންދުގައި ނުބެހެއްޓޭނެ ކަން. އެއީ ޖިނާއީ ބޮޑު މައްސަލައެއް ނޫންކަން. އެހެންވީމަ ބަންދު ކުރި ނަމަވެސް 15 ދުވަހަށް ވުރެ ދިގު މުއްދަތަކަށް ނުބެހެއްޓޭނެ ކަން،" ފާރިސްގެ ވަކީލް މައުމޫން ހަމީދު ވިދާޅުވި އެވެ.\nޝާފިއުގެ މައްސަލާގައި ހައި ކޯޓުން ކުރި ހުކުމާ ގުޅިގެން ފާރިސްގެ ވަކީލުން ވަނީ، އެ ހުކުމް އޮތްގޮތުން ފާރިސް އިތުރަށް ބަންދު ނުކުރެވޭނެ ކަމަށް ވިދާޅުވެ ޕްރޮސެކިއުޓާ ޖެނެރަލް އައިޝަތު ބިޝާމްގެ ސަމާލުކަމަށް މިދިޔަ މަހުގެ ފަހުކޮޅު އެކަން ގެންނަވައިފަ އެވެ. އަދި ހައި ކޯޓުގެ ހުކުމާ ގުޅިގެން ފާރިސް އިތުރަށް ބަންދުގައި ނުބެހެއްޓޭނެ ކަމަށް ބުނެ، ބަންދުން ދޫކުރުމުގެ އަމުރަކަށް ހެބިއަސް ކޯޕަސްގެ މައްސަލައެއް ވެސް ފާރިސްގެ ފަރާތުން ކްރިމިނަލް ކޯޓަށް ހުށަހެޅި އެވެ.\nފާރިސްގެ މައްސަލައިގެ އަޑުއެހުންތައް ހައި ކޯޓުން ނިމިފައިވާއިރު އެ މައްސަލައިގެ ހުކުމް އަދިއެއް ނީއްވަ އެވެ. އަޑުއެހުންތައް ނިމިފައި ވަނިކޮށް އެ މައްސަލަ ބަލާ ސެކްޝަން ބަދަލުކޮށްފައިވާ ކަމަށް ފާރިސްގެ ވަކީލުން ވަނީ ވިދާޅުވެފަ އެވެ. އެ މައްސަލަ ލަސްވުމަކީ ގިނަ ބައެއްގެ ކަންބޮޑުވުމެކެވެ. އެކަމަކު ޝާފިއުގެ މައްސަލާގައި ހައި ކޯޓުން ކުރި ހުކުމަކީ ހައި ކޯޓުން ފާރިސް މިނިވަން ވެދާނެ ކަމުގެ ފެހި ސިގްނަލެއް ކަމަށް ދެކިގެން އެ މައްސަލަ ނިމޭނެ އިރަކަށް ގިނަ ބަޔަކު އުއްމީދު ކުރާ ސަބަބެވެ. އެންމެން ވެސް އިންތިޒާރު ކުރަނީ ހައި ކޯޓުގެ ނިންމުން އަންނާނެ ގޮތަކަށާއި ވަގުތަކަށެވެ.\nއިތުރު ލިޔުންތައް އިދިކޮޅު ފަރާތްތައް ހައި ކޯޓް ފާރިސް މައުމޫން ގާނޫނީ ވަކީލު މައުމޫން ހަމީދު ރިޝްވަތު


Imaaraiy kurumuge dhaairaage kunfunithah covid safety guideline ah amalu kuran edhihje\nއިމާރާތްކުރުމުގެ ދާއިރާގެ ކުންފުނިތައް ސޭފްޓީ ގައިޑްލައިނަށް އަމަލުކުރަން އެދިއްޖެ\nމަސީން ބޭއްވި އިވެންޓެއްގައި އެ ޖަމިއްޔާގެ ރައީސް މުހައްމަދު އަލީ ޖަނާހު -- ފޮޓޯ: އަވަސް\nކޮވިޑް-19 އަށްފަހު އިމާރާތް ކުރުމުގެ ދާއިރާ ހުޅުވާލުމުން އަމަލުކުރަން ޖެހޭ ގޮތް ބަޔާންކޮށް މޯލްޑިވްސް ނޭޝަނަލް އެސޯސިއޭޝަން އޮފް ކޮންސްޓްރަކްޝަން އިންޑަސްޓްރީ (އެމްއެންއޭސީއައި) އިން ނެރެފައިވާ ގައިޑްލައިނަށް އަމަލުކުރަން އެ ޖަމިއްޔާ އިން ގޮވާލައިިފި އެވެ.\nރާއްޖޭގެ ކޮންސްޓްރަކްޝަން ދާއިރާ ތަމްސީލް ކުރާ ޖަމިއްޔާ ކުރީގެ މަސީ އަދި މިހާރުގެ އެމްއެންއޭސީއައި އިން ނެރެފައިވާ ނޫސް ބަޔާނެއްގައި ބުނީ ކޮވިޑް-19ގެ ބަލި ފެތުރުން އިންތިހާ އަށް އިތުރުވެފައިވާތީ ކޮންޓްރަކްޝަން ސިނާއަތުގައި މަސައްކަތް ކުރާ ހުރިހާ ފަރާތްތަކެއްވެސް ސަމާލުވާން އެދޭ ކަމަށެވެ. އަދި މި ޕެންޑެމިކްގެ ހާލުގައި އަމަލު ކުރާނެ އުސޫލުތައް ބަޔާންކޮށް އެ ޖަމިއްޔާ އިން ނެރެފައިވާ ގައިޑްލައިނަށް ހުރިހާ ކުންފުނިތަކުންވެސް އަމަލުކުރަން ވެސް ވަނީ ގޮވާލާފަ އެވެ.\nއެ ޖަމިއްޔާއި އިތުރަށް ބުނެފައިވާ ގޮތުގައި ކޮންޓްރަކްޝަން ސައިޓުތަކުގައި މަސައްކަތް ކުރަމުންދާއިރު، އެ އެސޯސިއޭޝަންގެ ގައިޑްލައިނާ އެއްގޮތަށް ސަލާމަތާއި ސިއްހީ ރައްކާތެރިކަމަށް އެންމެ ފުރިހަމައަށް އަމަލުކުރަން ޖެހެ އެވެ.\n"ކުންފުނިތަކުގެ ހުރިހާ މުވައްޒަފުން ކޮވިޑް-19 ވެކްސިންގެ ދެ ޑޯޒް ހަމަކޮށް ޕަބްލިކް ހެލްތުގެ އެންގުންތަކަށް ތަބާވުމާއި މާސްކް އެޅުމާއި ގިނަ ގިނައިން އަތްދޮވުމާއި އަބަދުވެސް ގައިދުރުކަން ބަހައްޓައިގެން ރައްކާތެރިކަމާއެކު މަސައްކަތް ކުރުމަށް ހަނދާން ކޮށްދެން،" ޖަމިއްޔާ އިން ބުނެފައިވެ އެވެ.\nކޮވިޑް-19ގެ ބަލިން ރައްކާތެރިވުމަށް ކޮންސްޓްރަކްޝަން ދާއިރާއިން އަމަލުކުރަން އެމްއެންއޭސީއައި އިން ނެރެފައިވާ ގައިޑްލައިނަކީ ރާއްޖޭގެ ޖަމިއްޔާއަކުން ސިނާއަތަކަށް ހާއްސަކޮށް ނެރެނު އެންމެ ފުރިހަމަ އެއް ގައިޑްލައިން އެވެ.\nމި ގައިޑްލައިން ނެރެފައިވަނީ މި ދާއިރާގައި މަސައްކަތް ކުރާ ހަ ގައުމެއްގެ މީހުންގެ ބަހުންނެވެ. އެގޮތުން ގައިޑްލައިން ނެރެފައިވަނީ ދިވެހި ބަހާއި އިނގިރޭސި ބަހުގެ އިތުރުން ހިންދީ ބަސް، ބަންގުލަދޭޝް ބަހާއި ތަމަޅަ އަދި ނޭޕާލް ބަހުންނެވެ.\nއެމްއެންއޭސީއައި އާއި އިފޮޕްކާގެ ރައީސް މުހައްމަދު އަލީ ޖަނާހު ވިދާޅުވެފައިވާ ގޮތުގައި މި ގައިޑްލައިންގެ ސަބަބުން ކުންފުނި ތަކަށް ބޮޑު ފަސޭހައެއް ލިބިގެން ދާނެ އެވެ. އަދި މި ގައިޑްލައިން ތައްޔާރުކޮށްފައިވަނީ މި ދާއިރާގެ އެންމެ ފުންނާބުއުސް އެކްސްޕާޓުން ބައިވެރިކޮށްގެންނެވެ.\nގައިޑްލައިންގައި ކޮވިޑް-19 އަށްފަހު އިމާރާތް ކުރުމުގެ ސިނާއަތް ހުޅުވާލިއިރު ސައިޓުތަކުގައި އަމަލު ކުރަން ޖެހޭނެ އުސޫލުތައް ތަފުސީލް ކޮށްފައި ވެއެވެ. އޭގެ ތެރޭގައި ސައިޓުތަކުގައި މަސައްކަތް ކުރާ ހުރިހާ މަސައްކަތު މީހުން މާސްކް އަޅަން މަޖުބޫރު ކޮށްފައިވެ އެވެ. މަސައްކަތުގައި ބޭނުންކުރާ އާލާތްތައް ގިނަ ބަޔަކު ބޭނުން ކުރާނަމަ ޑިސްއިންފެކްޓް ކުރަން ޖެހެ އެވެ. އަދި މަސައްކަތް ކުރާއިރު، މީހުން ތޮއްޖެހުން މަދު ކުރަން ޖެހެ އެވެ. މި ގަޑިލައިންގައި ކޮންމެ ސައިޓެއްގައި ވެސް ސައިޓް ހެލްތް ސޭފްޓީ ރެޕްރެޒެންޓޭޓިވަކު ހުންނަން ލާޒިމް ކުރެ އެވެ. މީގެ އިތުރުން ސައިޓަން ވަންނައިރު ވެސް ޓެމްޕަރޭޗާ ޗެކްކޮށް ކޮންމެ ހަ ގަޑިއިރަކުން ހުރިހާ މީހުންގެ ޓެމްޕަރޭޗާ ޗެކް ކުރަން ލާޒިމް ކޮށްފައިވެ އެވެ.\nއިމާރާތް ކުރުން ކޮވިޑް-19 މަސީ


1 November Gai Raajje Dhaanan- Nasheedh\nއަންނަ ނޮވެމްބަރު މަހުގެ އެއް ވަނަ ދުވަހު ރާއްޖެވަޑައިގަންނަވަން ގަސްތުކުރައްވާކަމަށް ކުރީގެ ރައީސް މުޙައްމަދު ނަޝީދު ވިދާޅުވެއްޖެއެވެ. ރައީސް ނަޝީދު މިކަން ހާމަކުރައްވާފައިވަނީ އެމަނިކުފާނު މިއަދު ކުރެއްވި ޓުވީޓެއްގައެވެ.\nނަޝީދު އެނބުރި ރާއްޖެވަޑައިގަންނަވަން ގަސްތުކުރައްވާކަން ޓުވިޓަރ މެދުވެރިކޮށް ހާމަކުރައްވާފައިވާއިރު، އިދިކޮޅު މަޖިލިސް މެމްބަރުން ހިމެނޭ ޖޮއިންޓް ޕީޖީ ގްރޫޕާއިވެސް އެމަނިކުފާނު ވަނީ މިކަން ހިއްސާކުރައްވާފައެވެ. އެގޮތުން އެގްރޫޕަށް ފޮނުއްވި މެސެޖެއްގައި އެމަނިކުފާނުގެ މައްސަލައާމެދު ކޯޓުން ވަކިގޮތެއް ކަނޑަނޭޅިނަމަވެސް “ވީހާލެއްގައި ވާން” ރާއްޖެވަޑައިގަންނަވަން ގަސްތުކުރައްވާކަމަށް ވިދާޅުވެފައިވާކަމަށް ރާއްޖޭގެ ބައެއް މީޑިއާތަކުގައި ރިޕޯޓުކޮށްފައިވެއެވެ.\nކްރިމިނަލް ކޯޓުގެ ގާޒީ އަބްދުﷲ މުހައްމަދު ހައްޔަރު ކުރަން އަމުރުކުރި މައްސަލައިގައި ޓެރަރިޒަމްގެ ކުށް ރައީސް ނަޝީދުގެ މައްޗަށް ސާބިތުވުމާއި ގުޅިގެން އެމަނިކުފާނުގެ މައްޗަށް 13 އަހަރުގެ ޖަލު ހުކުމެއް އިއްވާފައިވަނީ 2015 ގައެވެ. އެހެންނަމަވެސް ޖަލުގައި ދުވަސްކޮޅަކު ހުންނެވުމަށްފަހު، ބޭސްފަރުވާއަށް ރާއްޖޭން ބޭރަށް ވަޑައިގަތުމަށް ހުއްދަ ދިނުމުން އިނގިރޭސިވިލާތަށް ވަޑައިގަތުމަށްފަހު، ނަޝީދު ދިރިއުޅުއްވަމުން ގެންދަވަނީ އިނގިރޭސިވިލާތުން ހިމާޔަތް ހޯއްދަވައިގެން އެ ޤައުމުގައެވެ.\n2016 ވަނަ އަހަރު އިނގިރޭސިވިލާތަށް ވަޑައިގަންފަހުން، އެމަނިކުފާނު ރާއްޖެއަށް ވަޑައިގަންފައެއްނުވެއެވެ. އެހެންނަމަވެސް އިދިކޮޅު ފަރާތްތަކުން އަވަށްޓެރި ސްރިލަންކާގައި ކުރިއަށްގެންދާ ތަފާތު ސިޔާސީ ހަރަކާތްތަކުގައި ބައިވެރިވަޑައިގަތުމަށް އެމަނިކުފާނު ދޭތެރެ ދޭތެރެއިން އެޤައުމަށް ވަޑައިގަންނަވައެވެ.\nކުރީގެ ރައީސް މުޙައްމަދު ނަޝީދު ރާއްޖެއަށް ވަޑައިގަންނަވާކަން ހާމަކުރައްވާފައިވާއިރު، ރާއްޖޭން ބޭރުގައި ތިބި އިދިކޮޅު ކޯލިޝަންގައި ހިމެނޭ ބައެއް އިސްބޭފުޅުންވެސް ރާއްޖެވަޑައިގަތުމަށް ނިންމާފައިވާކަން ހާމަކޮށްފައިވެއެވެ.


Construct – ޙެޔޮބަސް\nޤާދިޔާނީންގެ ބައެއް އިސްމީހުން: ޣުލާމް އަޙްމަދު: މީނައަކީ މިޙަރަކާތުގެ ބާނީއެވެ. އޭނާ ދުނިޔޭގައިއުޅުނީ 1839ން1908 ކަށެވެ. އޭނާއަކީ، އިންޑިއާގެ ޕަންޖާބުގެ ޤާދިޔާނުގެ ރައްޔިތެކެވެ. އޭނާ މަރުވިއިރު ފަންސާހަށްވުރެ ގިނަފޮތާއި މަޒްމޫނު ލިޔެފައިވެއެވެ.\nމިއަދު އެމެރިކާ އެދަނީ ދަރަނީގެ ބޮޑު ކަނޑެއްގައި ޣަރަޤުވަމުންނެވެ. އަހަރެއްގެ މައްޗަށް ސާދަ ޓްރިލިއަން ޔޫ.އެސް ޑޮލަރު ސަރުކާރު ހިންގުމަށް ޚަރަދަށްދެއެވެ. މިއީ ހަމައެކަނި ހިންގުމުގެ ޚަރަދު ކަމަށް ވާ އިރު ...\nފޭސްބުކް އިން ފެންނަހާ ވީޑިއޯ އަކަށް ލައިކް ޖެހުމާ ސެއާރކޮށް ނޮޓިފިކޭޝަން މެސެޖް ބަލައި ގަނެ އެއްބަސް ވުމަކީ ފޭސްބުކް އެކައުންޓްގެ ކޮންޓްރޯލް ގެއްލި އޭގެ ސަބަބުން ނޭދެވޭ އެތައް މައްސަލަތަކެއް ...\nއިންޓަރނެޓް ބޭނުންކުރަން ބުރޯޒާ ހުޅުވާއިރަށް ތަފާތު އިސްތިހާރުތައް ބައެއް ފަހަރަށް ހުޅުވެއެވެ. ވެބްސައިޓަކަށް ވަންނަން ވެބްސައިޓް އެޑްރެސް ޖަހާފައި ލޯޑްކުރަން ޖައްސާއިރަށް ކުއްލިއަކަށް އޭގެ މަތިން އިސްތިހާރެއް ހުޅުވިދާނެއެވެ. ވީޑިއޯ އެއް ...\nއުޅޭ އުޅުމުގައި މަޑުމައިތިރި ގޮތެއް ހުންނަ ލަންދޫސްކޫލްގެ ގްރޭޑް5ގައި ކިޔަވަމުންދާ ދަރިވަރެކެވެ. ސްކޫލްގެ ހުރިހާ ކުދިންނާ އަދި ވަކިންޚާއްޞަކޮށް އޭނާގެ ކްލާހުގެ ހުރިހާ ކުދިންނާވެސް ގުޅޭ ޓީޗަރުންނާއި،\nމުސްލިމުންގެ ފިރުޤާތަކުތެރޭގައި ޤާދިޔާނީ ފިރުޤާހިމެނެނީ ކީއްވެހެއްޔެވެ؟ އަދި އެމީހުންނަކީ މުސްލިމުންހެއްޔެވެ؟ މީސްތަކުންގެ ތެރެއިން ގިނަބަޔަކު ޤަބޫލުކުރާގޮތުގައި ޤާދިޔާނިންނަކީ މުސްލިމުންގެ ފިރުޤާތަކުގެ ތެރޭގައި ހިމެނޭ ...\nޤާދިޔާނީންގެ ބައެއް އިސްމީހުން: ޣުލާމް އަޙްމަދު: މީނައަކީ މިޙަރަކާތުގެ ބާނީއެވެ. އޭނާ ދުނިޔޭގައިއުޅުނީ 1839ން1908 ކަށެވެ. އޭނާއަކީ، އިންޑިއާގެ ޕަންޖާބުގެ ޤާދިޔާނުގެ ރައްޔިތެކެވެ. ...\nމިއަދު އެމެރިކާ އެދަނީ ދަރަނީގެ ބޮޑު ކަނޑެއްގައި ޣަރަޤުވަމުންނެވެ. އަހަރެއްގެ މައްޗަށް ސާދަ ޓްރިލިއަން ޔޫ.އެސް ޑޮލަރު ސަރުކާރު ހިންގުމަށް ޚަރަދަށްދެއެވެ. މިއީ ...


BML ge ATM center eh Dhangethi gai hulhuvaifi – adduLIVE\nބީއެމްއެލްގެ އޭޓީއެމް ސެންޓަރެއް ދަނގެތީގައި ހުޅުވައިފި\nNov 23, 2021, 13:54 އަބްދުﷲ ޔާމީން\nބޭންކް އޮފް މޯލްޑިވްސް (ބީއެމްއެލް)އިން މުޅި ރާއްޖެއަށް ބޭންކިން ހިދުމަތް ފުޅާކުރުމަށް ކުރަމުންދާ މަސައްކަތުގެ ދަށުން އދ. ދަނގެތީގައި ސެލްފް ސަރވިސް ބޭންކިންގ އޭޓީއެމް ސެންޓަރެއް ހުޅުވައިފިއެެވެ.\nމި އޭޓީއެމް ސެންޓަރު މެދުވެރިކޮށް އަމިއްލަ ފަރުދުންނާއި ވިޔަފާރިތަކަށް 24 ގަޑިއިރު ފައިސާ ނެގުމުގެ އިތުރުން ފައިސާ ޖަމާކުރުމާއި، ބިލަށް ފައިސާ ދެއްކުމާއި ޓްރާންސްފަރ ކުރުމުގެ ހިދުމަތް ލިބިގެންދާނެ ކަމަށް ބިއެމްއެލްއިން މައުލޫމާތުދެއެވެ.\n"ދަނގެތީގައި މި ބެހެއްޓުނު އޭޓީއެމް އާއެކު ސެލްފް ސަރވިސް ބޭންކިންގެ ހިދުމަތް ފުޅާކުރެވޭކަމީ އަޅުގަނޑުމެންނަށް ލިބޭ އުފަލެއް. ބޭންކުން މިހާރުވެސް އދ. އަތޮޅުގެ ހަތަރު ރަށެއްގައި، ދަނގެތި، ދިގުރަށް، މަހިބަދޫ އަދި މާމިގިލީގައި އޭޓީއެމް ސެންޓަރ މެދުވެރިކޮށް ފަސޭހަކަމާއެކު ބޭންކިންގ ހިދުމަތް މިދަނީ ފޯރުކޮށްދެމުން." ބީއެމްއެލް ސީއީއޯ އަދި މެނޭޖިންގ ޑައިރެކްޓަރ ޓިމް ސޯޔަރ ވިދާޅުވިއެވެ.\nމުޅި ރާއްޖެ ހިމެނޭ ބޭންކިންގ ވިއުގަޔަކާއެކު 20 އަތޮޅުގައި 35 ބްރާންޗް، 74 ސެލްފްސަރވިސް ބޭންކިންގ ސެންޓަރ، 135 އޭޓީއެމް، 200 އަށް ވުރެ ގިނަ ކޭޝް އޭޖެންޓުން ތިބޭނެ ކަމަށް ބިއެމްއެލްއިން މައުލުމާތުދެއެވެ. އަދި އެންމެ ޒަމާނީ އޮންލައިން ބޭންކިންގ ޚިދުމަތާއެކު ބީއެމްއެލްގެ އަމާޒަކީ އަމިއްލަ ފަރުދުންނާއި ވިޔަފާރިތަކާއި ރާއްޖޭގެ އެކި ކަންކޮޅުތަކުގައިވާ މުޖުތަމައުތަކަށް އެހީތެރިކަން ފޯރުކޮށްދިނުން ކަމަށް އެ ބޭންކުން މައުލޫމާތުދެއެވެ.


Nagooroalhi ah fahu Mozambique gai cholera ge massalathah 138 ah araifi – adduLIVE\nނަގޫރޯޅިއަށްފަހު މޮޒަމްބީގްގައި ކޮލެރާގެ މައްސަލަތަށް 138 އަށް އަރައިފި\nMar 30, 2019, 18:26 އައިޝަތު ފަތުހީ\nސައިކްލޯން އީޑާއިގެ ސަބަބުން މޮޒަމްބީގް، ޒިމްބާބްވޭ އަދި މަލާވީގައި މަރުވި މީހުންގެ ޖުމްލަ އަދަދު 730 އަށްވުރެ މަތި - ފޮޓޯ: އޭޕީ\nސައިކްލޯން އީޑާއިގެ އަސަރުކުރި މޮޒަމްބީގްގެ ސިޓީއެއް ކަމުގައިވާ ބެއިރާގައި ކޮލެރާ ޖެހިފައިވާ މީހުންގެ އަދަދު އިއްޔެ އާއި ހަމައަށް 138 އަށް އަރާފައިވާ ކަމަށް ރިޕޯޓްތައް ބުނެއެވެ.\nއެޤައުމުގެ ސަރުކާރާއި އެހީދޭ އޭޖެންސީތަަކުން ދަނީ ނަގޫރޯޅީގެ އަސަރުކުރި އެތައް ހާސް މީހުންގެ މެދުގައި މި ބަލި ފެތުރުން ހުއްޓުވުމުގެ މަސައްކަތް ކުރަމުންނެވެ.\nސައިކްލޯން އީޑާއި ބެއިރާ އަށް އަރާފައި ވަނީ މިމަހުގެ 14 ވަނަ ދުވަހު އެވެ. އެ ނަގޫރޯޅީގައި އިރުދެކުނު އެފްރިކާގެ ތިން ޤައުމުން 700 އަށްވުރެ ގިނަ މީހުން މަރުވެފައިވާއިރު، އެޤައުމްތަކަށް ވަނީ ފޫނުބެއްދޭވަރުގެ ބޮޑެތި ގެއްލުންތައް ވެސް ވެފައެވެ.\nނަގޫރޯޅީގެ އަސަރު އެންމެ ބޮޑަށް ކުރި މޮޒަމްބީގް އާއި ޒިމްބާބްވޭ އަށް ދާ މަގުތައް އަދިވެސް ބޭނުންނުކުރެވޭއިރު، އޭގެ ސަބަބުން އެ ސަރަޙައްދުތަކަށް އެހީ ފޯރުކޮށްދިނުމަށް ވަނީ ބޮޑެތި ގޮންޖެހުންތަކާއި ކުރިމަތިވެފައެވެ. ނަތީޖާއެއްގެ ގޮތުން ކޮލެރާ ފެތުރުމުގެ ފުރުސަތު ވެސް ވަނީ ބޮޑުވެފައެވެ.\nމޮޒަމްބީގްގެ އެއްވެސް ސިއްޙީ އިދާރާއަކުން ކޮލެރާ ޖެހިގެން މިހާތަނަށް މީހަކު މަރުވިކަން ކަށަވަރުކޮށްފައި ނުވި ނަމަވެސް، ހޮސްޕިޓަލްތަކުގެ ބޭރުން ޑީހައިޑްރޭޝަން އާއި ބޭރަށް ހިނގުމުގެ އަލާމާތްތަކުގެ ސަބަބުން މަދުވެގެން ދެ މީހުން މަރުވެފައިވާ ކަމަށް އެޤައުމުގެ އެންވަޔަރަމަންޓް މިނިސްޓަރ ވިދާޅުވި އެވެ.\nއަދި ކަން މިގޮތަށް ދިމާވާނެ ކަމަށް ލަފާކުރެވުނު ކަމަށާއި، އެކަމަށް ތައްޔާރަށް ތިއްބެވި ކަމަށާއި، ޑޮކްޓަރުންވެސް އެބަތިބި ކަމަށް އޭނާ ވިދާޅުވި އެވެ.\nކޮލެރާގެ މައްސަލަތައް އުޅޭކަމަށް ސަރުކާރުން އެންމެ ފުރަތަމަ ކަށަވަރުކޮށްދީފައި ވަނީ މިދިޔަ ބުދަ ދުވަހު އެވެ.\nމޮޒަމްބީގްގެ ނޭޝަނަލް ޑިޒާސްޓަރ މެނޭޖްމަންޓް އިންސްޓިޓިއުޓް އިން ބުނީ ސައިކްލޯން އީޑާއިގެ ސަބަބުން މަރުވި މީހުންގެ އަދަދު 493 އަށް އަރާފައިވާ ކަމަށެވެ.\nމޮޒަމްބީގް، ޒިމްބާބްވޭ އަދި މަލާވީ އިން ޖުމްލަ ގޮތެއްގައި 730 އަށްވުރެ ގިނަ މީހުން މަރުވެފައިވާއިރު، އަދިވެސް ގިނަ ބަޔަކު ވަނީ ވީނުވީއެއް ނޭނގި ގެއްލިފައެވެ.\nދުނިޔޭގެ ސިއްޙަތު ޖަމިއްޔާ (ޑަބްލިއުއެޗްއޯ)ގެ ތާރިކް ޖަސަރޭވިޗް އާއި ހަވާލާދީ "އަލްޖަޒީރާ" އިން ރިޕޯޓްކުރާ ގޮތުގައި ހޯމަ ދުވަހާއި ހަމައަށް ކޮލެރާގެ އޯރަލް ވެކްސިންގެ 900،000 ޑޯޒް ލިބޭނެ ކަމަށެވެ.\nމީގެ އިތުރުން އެމެރިކާ އިން ވެސް ވަނީ މޮޒަމްބީގް އަށް 8.5 މިލިއަން ޑޮލަރުގެ އެހީއެއް ދިނުމަށް ނިންމައިފަ އެވެ.


Noorul-islam.NET :: އަބޫހުރައިރާ ރަޟިޔަﷲ ޢަންހުގެ މަންމާފުޅު އިސްލާމްވެ ވަޑައިގެންނެވުން\nއަބޫހުރައިރާ ރަޟިޔަﷲ ޢަންހުގެ މަންމާފުޅު އިސްލާމްވެ ވަޑައިގެންނެވުން\nރަސޫލުﷲ ޞައްލަﷲ ޢަލައިހި ވަސައްލަމްގެ އަރިހަށް އެއްފަހަރަކު އަބޫ ހުރައިރާ ރަޟިޔަﷲ ޢަންހު ވަޑައިގެންނެވިއެވެ. އަދި އެކަލޭގެފާނުގެ މަންމައަށް ހިދާޔަތު ދެއްކެވުން އެދި ދުޢާކޮށްދެއްވުމަށް އެދި ލޮބުވެތި ރަސޫލާ ޞައްލަﷲ ޢަލައިހި ވަސައްލަމްގެ އަރިހުން އެދިވަޑައިގެންނެވިއެވެ. އަބޫހުރައިރާ އެކަލޭގެފާނުގެ މަންމަ އިސްލާމްވީ ޙާދިސާ ކިޔައިދެއްވަނީއެވެ. ނިކަން މަޑުމައިތިރިކަމާއެކު ކުރިއަށް ވަޑައިގަންނަވާށެވެ.\nއަހަރެން އަހަރެންގެ މަންމައަށް އިސްލާމްވުމަށް ދަޢުވަތު ދިނުމުގައި ދެމި ހުރީމެވެ. އޭރު މަންމައަކީ މުޝްރިކެކެވެ. (ﷲ އަށް ޝިރުކު ކުރާމީހެކެވެ.) އަހަރެން އެއްދުވަހަކު މަންމައަށް އިސްލާމްދީނުގެ ދަޢުވަތު ހުށައެޅުމުން، މަންމަ ރުޅި އައިސް، އަހަރެން ނުރުހުންވާ ފަދަ ބަސްތަކެއް، ރަސޫލުﷲ ޞައްލަﷲ ޢަލައިހި ވަސައްލަމައާމެދު ބުނެފިއެވެ. އެވަގުތު އަހަރެން ގެއިން ނިކުމެގެން ރަސޫލުﷲ ޞައްލަﷲ ޢަލައިހި ވަސައްލަމްގެ އަރިހަށް ދިޔައީމެވެ. އޭރު އެކަމުގެ ހިތާމައިން އަހަރެންނަށް ރޮވެއެވެ. އަދި އަހަރެން ރަސޫލުﷲ ޞައްލަﷲ ޢަލައިހި ވަސައްލަމްއަށް ދެންނެވީމެވެ. އޭ ﷲ ގެ ރަސޫލާއެވެ. އަޅުގަނޑު އަޅުގަނޑުގެ މަންމައަށް އިސްލާމްވުމަށް ދަޢުވަތު ދޭކަމުގައި ވީމެވެ. އަދި މަންމަ އިސްލާމްވުމަށް ދެކޮޅު ހަދައެވެ. އަދި މިއަދު އަޅުގަނޑު މަންމައަށް އިސްލާމްވުމަށް ގޮވާލުމުން، އަޅުގަނޑު ނުރުހޭ ފަދަ ބަސްތަކެއް، ކަލޭގެފާނާއި މެދު މަންމަ އަހަންނަށް އިއްވައިފިއެވެ. ފަހެ އަބޫހުރައިރާގެ މަންމައަށް ހިދާޔަތު ދެއްވުން އެދި ﷲ އަށް ދުޢާ ކޮށްދެއްވާށެވެ.\nއެހިނދު ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘްކުރެއްވިއެވެ. ( اللهم اهد أم أبي هريرة ) އޭ ﷲ! އަބޫ ހުރައިރާގެ މަންމައަށް ހިދާޔަތު ދައްކަވާ ފާނދޭވެ!\nއެއަށްފަހު އެކަލޭގެފާނުގެ އަރިހުން އަހަރެން ނިކުމެގެން ގެއަށް ހިނގައްޖެއީމެވެ. އެކަލޭގެފާނުގެ އެ ދުޢާ ލިބުމުން އަހަންނަށް ލިބުނު އުފަލާއެކުގައެވެ. އަހަރެން ގެއަށް އައިސް އަހަރެންގެ ފިޔަވަޅުގެ އަޑު ގޭގެ ބޭރުން މަންމަ އަށް އިވުމުން ވިދާޅުވިއެވެ. ގެއަށް ނުވަދެ މަޑުކުރާށެވެ. އޭރު މަންމަ ފެންވަރާ އަޑު ގޭގެ ތެރެއިން އަހަންނަށް އިވެއެވެ.\nއެއަށްފަހު މަންމަ ފެންވަރައި ހެދުންކޮޅު ތުރުކުރައްވައި އަހަންނަށް ގޭގެ ދޮރު ހުޅުވައި ދެއްވިއެވެ. އަދި ވިދާޅުވިއެވެ. އޭ އަބޫ ހުރައިރާއެވެ! [أشهد أن لا إله إلا الله وأشهد أن محمداً عبده ورسوله] ﷲ ފިޔަވައި ޙައްޤުގޮތުގައި އަޅުކަންވެވޭ އެހެން އެއްވެސް އިލާހެއް ނުވާ ކަމަށާއި، މުޙައްމަދު (ޞައްލަﷲ ޢަލައިހި ވަސައްލަމް) އަކީ އެއިލާހުގެ އަޅާ އަދި ރަސޫލާކަމަށް އަޅު ހެކިވަމެވެ.\nދެން އަނެއްކާވެސް އަހަރެން ރަސޫލުﷲ ޞައްލަﷲ ޢަލައިހި ވަސައްލަމްގެ އަރިހަށް ދިޔައީމެވެ. އޭރު އަހަރެންގެ ދެލޮލުން ފައިބަމުންދިޔައީ އުފަލުގެ ކަރުނައެވެ. އަހަރެން ދެންނެވީމެވެ. އޭ ﷲގެ ރަސޫލާއެވެ. އުފާވެރިކަމުގެ ޚަބަރު ލިބިލައްވާށެވެ! ހަމަކަށަވަރުން ﷲ ކަލޭގެފާނުގެ ދުޢާ އިޖާބަކުރައްވައި، އަބޫހުރައިރާގެ މަންމައަށް ތެދުމަގު ދައްކަވައިފިއެވެ.\nއެހިނދު އެކަލޭގެފާނު ﷲ އަށް ޙަމްދާއި ޘަނާ ދެންނެވުމަށްފަހު ޙަދީޘް ކުރެއްވިއެވެ. ހެޔޮކަމެކެވެ.1\nމިއީ އަހަރެމެންގެ ލޮބުވެތި ނަބިއްޔާ ޞައްލަﷲ ޢަލައިހި ވަސައްލަމްގެ މިތުރު ޞަހާބީން އަޅުގަނޑުމެންނަށް ދައްކަވާފައިވާ މިސާލެވެ.\nފަހެ ހެޔޮ ޞާލިޙު ދަރިން އެދަރިންގެ މައިންބަފައިންނަށް ތެދުމަގު ލިބުމަށް އެދި އެކަމަށް ގަދައަޅައި މަސައްކަތް ކުރާނެއެވެ. އެދެމީހުންނަކީ އެއީ ޣައިރު މުސްލިމުން ކަމުގައި ވިޔަސް ނުވަތަ އެދެމީހުންނަކީ ފާފަތައް ކުރަމުންއަންނަ މުސްލިމުން ކަމުގައިވިޔަސްވެސް މެއެވެ. އަދި އެދެމީހުންނަށް ތެދުމަގަށް ގޮވާލުމުގައި ރިވެތި އޯގާތެރި ބަސްތަކާއެކު، ބޮޑާކަމާއި ކިބުރުވެރިކަން ދޫކޮށް، ކިޔަމަންތެރިކަމާ މަޑުމޮޅިކަމާއެކު އެދެމީހުންނަށް ދަޢުވަތު ދޭނެއެވެ. އަދި އެދެމީހުންގެ ކުރިމަތީގައި އަބަދުވެސް އިސްލާމްދީނުގައި އެދެމީހުންނަށް ކުރުމަށް އަމުރު ކުރައްވާފައިވާ ޙައްޤު އިޙްތިރާމާއި ޤަދަރު ދީގެންނެވެ. އޯގާތެރިކަމާއި ލޯތްބާއެކުގައެވެ. މަޑުމައިތިރިކަމާއި އޯގާތެރިކަން ކަމެއްގައި އަތުވެއްޖެނަމަ، އެކަމެއް ޒީނަތްތެރިވެގެން ދާނެއެވެ. އަދި މަޑުމައިތިރިކަމާއި އޯގާތެރިކަން ކަމަކުން ނިގުޅައިގަނެވިއްޖެނަމަ، އެކަމެއް ހުތުރުވެގެން ހިނގައިދާނެއެވެ.


Kandu magun ethere kuri2kilo ge drug athulaigenfi | Mihaaru\nއަތުލައިގެންފައިވާ މަސްތުވާއެއްޗެހިތަކެއް: ރާއްޖެ އެތެރެކުރި ދެ ކިލޯގެ މަސްތުވާތަކެތި އިއްޔެ ވަނީ އަތުލައިގެންފައި\nކަނޑުމަގުން އެތެރެކުރި ދެ ކިލޯގެ މަސްތުވާތަކެތި އަތުލައިގެންފި\n17 ޖެނުއަރީ 2019 - 17:59 11 comments\nރާއްޖެއަށް ކަނޑުމަގުން އެތެރެކުރި ދެ ކިލޯއަށް ވުރެ ގިނަ މަސްތުވާތަކެތި އިއްޔެ އަތުލައިގެންފި އެވެ.\nކަސްޓަމްސުން ބުނިގޮތުގައި އިންޑިއާގެ ޓުޓިކޮރިން އިން ފުރައިގެން ރާއްޖެއަށް ކަނޑުމަގުން އައި ކާގޯ އުޅަނދަކުން ފެނުނީ 2.12 ކިލޯގެ ހަޝިޝް އޮއިލް އެވެ. އެ ތަކެތި އަތުލައިގަތީ ފުލުހުންނާއި ކަސްޓަމްސް ގުޅިގެން ހިންގި އޮޕަރޭޝަނެއްގައި އިއްޔެ ކަމަށް ކަސްޓަމްސުން ބުންޏެވެ.\nކަސްޓަމްސުން ބުނިގޮތުގައި އެ އުޅަނދު ފާސް ކުރުމުގެ ތެރޭގައި ފެނުނު އެ މަސްތުވާތަކެތީގެ އަގު އެއް މިލިއަން ރުފިޔާއަށް އަރާނެ ކަމަށް ލަފާ ކުރެ އެވެ.\nއެ މައްސަލާގައި ހައްޔަރުކުރި މީހުންނާއި އަތުލައިގަނެވުނު މަސްތުވާތަކެތި ފުލުހުންނާ ހަވާލު ކޮށްފައިވާ ކަމަށް ކަސްޓަމްސުން ބުންޏެވެ. އެކަމަކު ހައްޔަރުކުރި މީހުންގެ އަދަދެއް ކަސްޓަމްސުން ހާމައެއް ނުކުރެ އެވެ.\nމީގެ އިތުރުން ކަސްޓަމްސުން އިއްޔެ ވަނީ ވައިގެ މަގުން އިއްޔެ ރާއްޖެއަށް އެތެރެކުރި މަސްތުވާއެއްޗެހިތަކެއް އަތުލައިގަނެ، ބިދޭސީއަކު ހައްޔަރުކޮށްފަ އެވެ. ބަންގްލަދޭޝަށް ނިސްބަތްވާ އުމުރުން 28 އަހަރު އެ މީހާގެ ލަގެޖުން މަސްތުވާތަކެތީގެ ބާވަތެއް ކަމަށްވާ އެމްފެޓަމައިންގެ 1،900 އަށް ވުރެ ގިނަ ގުޅަ ފެނުނު ކަމަށް ކަސްޓަމްސުން ބުންޏެވެ. އެ ތަކެތީގެ އަގު ދެ ލައްކަ ރުފިޔާއަށް އަރާނެ ކަމަށް ކަސްޓަމްސުން ބުންޏެވެ.\nދާދިފަހުން ވެސް ކަސްޓަމްސުން ވަނީ ރާއްޖެ އެތެރެކުރި މަސްތުވާއެއްޗެހިތަކެއް އަތުލައިގެންފަ އެވެ. މަސްތުވާތަކެތި ރާއްޖެ އެތެރެ ކުރުމަކީ އުމުރަށް ޖަލަށްލުމާ އެކު ބޮޑެތި އަދަދުތަކުން ޖޫރިމަނާ ކުރެވޭ ކުށެކެވެ.\nއިތުރު ލިޔުންތައް ކުށްކުރުން ފުލުހުން މަސްތުވާތަކެތި ކަސްޓަމްސް ކޮންޓްރޯލް ޑްރަގްސް\nރާއްޖެ އެތެރެކުރި ކިލޯއެއްގެ ޑްރަގް އަތުލައިގެންފި


Thagureeru thakun: Raees Nasheed verikamuge huvaa kurehvumah fahu enme furathama dhekkevi vaahakafulhu!\nތަޤުރީރުތަކުން: ރައީސް ނަޝީދު ވެރިކަމުގެ ހުވާކުރެއްވުމަށްފަހު އެންމެ ފުރަތަމަ ދެއްކެވި ވާހަކަފުޅު!\n-5months ago 2\nއެކަމަކު ހަމަ ގައިމުވެސް މީގެ ތެރެއިން އެންމެ ޚާއްސަ އެއް ޝަޚްސިއްޔަތަކަށް ވެގެންދާނީ ދިވެހިރާއްޖޭގެ ދެވަނަ ޖުމްހޫރިއްޔާގެ ތިންވަނަ ރައީސް މުހައްމަދު ނަޝީދެވެ. ކުރީގެ ރައީސް މުހައްމަދު ނަޝީދު ތާރީޚްގެ ތެރެއަށް ވަދެވަޑައިގަންނަވަނީ ދިވެހިރާއްޖޭގައި ފުރަތަމަ ބޭއްވުނު މަލްޓިޕާޓީ ރިޔާސީ އިންތިޚާބު ކާމިޔާބުކުރެއްވި ބޭފުޅާގެ ގޮތުގައެވެ.\nމިއަދުގެ މަތިވެރި މުނާސަބަތުގައި، އެމަނިކުފާނާ ގުޅޭ ވާހަކަކޮޅެއް ގެނެސްދިނުން ވެގެންދާނީ ވަރަށް ބޮޑަށް އައުލާވެގެންވާ ކަމަކަށެވެ. އެހެންކަމުން "ވޮއިސް"އިން މި ގެނެސްދެނީ ރައީސުލްޖުމްހޫރިއްޔާ ކަމުގެ ޤާނޫނީ ހުވާ ކުރެއްވުމަށްފަހު، ޤައުމާ މުޚާޠަބު ކުރައްވައި ރައީސް ނަޝީދު ދެއްކެވި ވާހަކަފުޅެވެ. މި ވާހަކަފުޅު ގެނެސްދީފައިވާނީ އެއްވެސް އުނިއިތުރުކުރުމެއް ނެތި، ރައީސުލްޖުމްހޫރިއްޔާގެ އޮފީހުގެ ވެބްސައިޓްގެ އާކައިވުން ފެންނަން ހުރި ގޮތަށެވެ.\nޙަމްދާއި ޝުކުރު ހުރީ އެއްކައުވަންތަ މާތްރަސްކަލާނގެ ޙަޟުރަތަށް. ޞަލަވާތާއި ސަލާމް ހުރީ އުންމަތުގެ މާތް ނަބިއްޔާއަށް.\nރައްޔިތުންގެ މަޖިލީހުގެ ޢިއްޒަތްތެރި ރައީސް.\nދިވެހި ޖުމްހޫރީ ފޭރާން މިއަދު ޖަރީވެ ޒީނަތްވެފައި މިވަނީ، މުޅިން އާ ކުލަތަކަކުން. އެއީ، މިވަގުތާއި، މި ޒަމާނާއި ޙާލަތު ގެނެސްދިން އުންމީދީ ކުލަތައް. ބަދަލުވަމުންދިޔަ ރާއްޖެ މިވަނީ ބަދަލުވެފައި. މުޅިން އާ ރިޔާސީ ބަދަލަކަށް ލާމެހި ހިމުންވެފައި. މިއަދު މިވަނީ މި ރާއްޖޭގައި ފުރަތަމަފަހަރަށް ގިނަ ޕާޓީ ވާދަކުރާ ރިޔާސީ އިންތިޚާބަކަށްފަހު މިނިވަން އިންޞާފުވެރި އިންތިޚާބަކަށްފަހު، ސަރުކާރެއް އެކުލަވާލުމުގެ ފުރްޞަތު، މި ރާއްޖޭގެ ރައްޔިތުންނަށް ލިބިފައި. މިއީ، ރާއްޖޭގެ ރައްޔިތުން އެތައް ޒަމާނެއް ވަންދެން ގަދައަޅައި ކުރަމުން އައި މަސައްކަތްތަކަކާއި އަދި އެ ރައްޔިތުންގެ ފޮނި އުންމީދުތަކެއްގެ ނަތީޖާ. އަޅުގަނޑު ދަންނަވާނީ، މި ދުނިޔޭގައި މި ފަހުގައި ރައްޔިތަކު ނުވެޔޭ 30 އަހަރުގެ ދިގު ވެރިކަމެއް މިހާ އޮމާންކަމާ އެކުގައި ނިންމައި، އާ ވެރިކަމަކަށް ޤައުމު ބަދަލުކުރި ރައްޔިތެއް. އަޅުގަނޑު ރާއްޖޭގެ ރައްޔިތުންނަށް ނުހަނު ޝުކުރާއި މުބާރަކްބާދީ މި ސަބަބަށްޓަކައި ރައްދު ކުރަން. އަޅުގަނޑު ރާއްޖޭގެ ރައްޔިތުންނަށް ހަމަ ސާބަސް ދަންނަވަން.\nއަޅުގަނޑުމެން އުފައްދާ ސަރުކާރަކީ އަދި މިއަދު އަޅުގަނޑު މާތްރަސްކަލާނގެ ގަންދީ ހުވާކޮށް، އެ ހުވާ މަތީގައި ދެމިހުރުމަށް، މި ނިޔަތް ގަން ވަޢުދުވުމަށްފަހު އުފައްދާ ސަރުކާރަކީ، އެނގިވަޑައިގަންނަވާނެ އަޅުގަނޑުމެން އިންތިޚާބުގައި ރައްޔިތުންނަށް ވެފައިވާ ވަޢުދުތައް ފުއްދުމަށްޓަކައި އުފައްދާ ސަރުކާރެއް. ވެރިކަން ކުރަނީ، ހަމައެކަނި ވެރިކަން ކުރުމަށްޓަކައެއް ނޫން. ވެރިކަން ކުރުމުގެ ބޭނުމަކީ، ވަޢުދު ފުއްދުން. އަޅުގަނޑުމެން ސަރުކާރެއް އުފައްދާނީ، އިރާދަކުރެއްވިއްޔާ އަޅުގަނޑުމެން ރައްޔިތުންނަށް ވެފައިވާ ވަޢުދުތައް ފުއްދުމަށްޓަކައި.\nރާއްޖޭގެ ރައްޔިތުންނަށް ޙައްޤީ، މިއަދު މިއޮތް މިންވަރު ނޫންކަމަށް އަޅުގަނޑުމެން މިއައީ ތަކުރާރުކޮށް ބުނަމުން. އަޅުގަނޑު އަނެއްކާވެސް ހަމަ ތަކުރާރު ކުރާނީ އެ ވާހަކަ. ތަކެތީގެ އަގު ރައްޔިތުންނަށް އަތް ނުފޯރާފަށަށް ބޮޑުވެގެން ގޮސްގެން ނުވާނޭ. ޤައުމެއްގެ މާލީ ނިޒާމު، އެނޫން ގޮތަކަށް ރޭވެން ޖެހޭނޭ. އަތްފޯރާފަށުގައި ބޯހިޔާވަހިކަން ރައްޔިތުންނަށް ލިބެންޖެހޭނޭ. ރައްޔިތުންނަކީ ރަށުބަންދުގެ ޙާލަތުގައި އެއްތަނުން އަނެއް ތަނަށް ދަތުރު ނުކުރެވި ތިބި ބަޔަކަށް ވެގެން ނުވާނޭ. ޒުވާނުންނަކީ ޑްރަގުގެ ޝިކާރައިގައިޖެހި ގެއްލި ނިކަމެތިވެދާ ބަޔަކަށް ވެގެން ނުވާނޭ. އަޅުގަނޑުމެން އެތައް ވަޢުދެއް ވެއްޖައީމޭ. އަޅުގަނޑުމެންނަށް ރައްޔިތުން އަޣްލަބިއްޔަތެއް ދެއްވީ، މި ވަޢުދުތައް އަޅުގަނޑުމެން ފުއްދުމަށްޓަކައި.\nރާއްޖޭގައި ފުރަތަމަ ފަހަރަށް މިބޭއްވުނު އިންތިޚާބު މި ބޭއްވުނީ، އަޅުގަނޑުމެން މިދިޔަ ދުވަސްތަކުގައި އެކުލަވާލި ޤާނޫނުއަސާސީގެ އިންތިޤާލީ ބާބުން ނެއްޓި، އެ ޤާނޫނުއަސާސީގެ ސީދާ ހަމަ ކުލަތަކުގެ ތެރޭގައި. މިވަގުތު އަޅުގަނޑުގެ އެންމެބޮޑު އެއް ވާޖިބަކީ، އެ ޤާނޫނުއަސާސީގެ ރޫޙާއި، އެ ޤާނޫނުއަސާސީގެ ހަމަތަކާ އެއްގޮތަށް، މި ރާއްޖޭގައި ހެޔޮ ވެރިކަން ކުރުން. އިރާދަކުރެއްވިއްޔާ، އަޅުގަނޑު އެކަން ކުރާނަން. އެކަން ކުރުމުގައި މިއަދާއި އަދި ކުރިއަށް މިއޮތް ވަގުތުކޮޅުގެ ތެރޭގައި، ރައްޔިތުންގެ މަޖިލީހުގެ ދައުރު އަޅުގަނޑު ހިތުން އެއްވެސް ބޭފުޅަކު ހަނދާން ނެތިއެއް ނުދާނެ. އެ ޤާނޫނުއަސާސީ ބަޔާންކުރާ ގޮތުން ވުޒާރާތައް ކަނޑައެޅުމާއި، އަދި ވުޒާރާތައް ފާސްކޮށްދިނުމާއި، ވަޒީރުންނަށް ރުހުން ދެއްވުން އެއީ، ރައްޔިތުންގެ މަޖިލީހުން ކުރައްވާ ކަމެއް. ރައްޔިތުންގެ މަޖިލީހުން މިކަންކަން ފުރިހަމައަށް ކުރެއްވީމާ، އަޅުގަނޑުމެންނަށް އެ ސަރުކާރެއް ހިންގަން ފެށްޓެން އަންނަނީ. އަޅުގަނޑު އުންމީދު ކުރަނީ، އަޅުގަނޑު ދެކެނީ، މަޖިލީހުގެ ޢިއްޒަތްތެރި މެންބަރުން، ރައްޔިތުންގެ އަޣްލަބިއްޔަތާ އެއްގޮތަށް ސަރުކާރެއް އުފެއްދުމަށް އަޅުގަނޑަށް އެހީތެރިވެދެއްވާނެ ކަމަށް. އަދި ގިނަ ލަސްތަކެއް ނުކުރައްވައި، ސަރުކާރާއި ސަރުކާރުގައި ތިއްބަވާނެ ވަޒީރުންނަށް ތިޔަބޭފުޅުންގެ ރުހުން ދެއްވާނެ ކަމަށް. އަޅުގަނޑު ދަންނަވާނީ، ކުރިއަށް މިއޮތް ކިތަންމެ ދުވަހަކީ، ހަމަ މިއަދުފަދަ މުނާސިބު ތާރީޚީ ދުވަސްތަކަކަށްވާނެ ކަމަށް.\nއަޅުގަނޑުމެންނާއެކު މިއަދު މި ޖަލްސާގައި ސްރީލަންކާގެ ޢިއްޒަތްތެރި ރައީސް ހިޒް އެކްސަލަންސީ މަހިންދަ ރާޖަޕަކްސައާއި، އަދި އިންޑިޔާގެ ނާއިބު ރައީސް ބައިވެރިވެވަޑައިގެން އިންނެވިކަމީ، އަޅުގަނޑުމެންނަށް ލިބޭ ވަރަށްބޮޑު ފަޚްރެއް. އަޅުގަނޑުމެންނާ އެކުގައި ރާއްޖޭގެ އެންމެހާ ރައްޔިތުން ތިއްބެވިކަމީ، އަޅުގަނޑުމެންނަށް މިއަދު މި ހުއްޓުމަށް ހުއްޓެވުނު އެންމެބޮޑު ސަބަބު. އަޅުގަނޑު އަނެއްކާވެސް ހަމަ އެ ރައްޔިތުންނަށް، އަޅުގަނޑުގެ ހިތުގެ އެންމެ ފުންމިނުން ޝުކުރު ދަންނަވަން.\nއަޅުގަނޑުމެންގެ ރާއްޖެ، ތަރައްޤީގެ މަގުގައި ކުރިއަށް ދިޔުމަށް، ހެޔޮ ވެރިކަމުގެ ނިޒާމެއް ބޭނުންވާކަން އަޅުގަނޑުމެން ދިވެހިންނަށް އެނގެމުން އަންނަތާ ކިތަންމެ ދުވަހެއް ވެއްޖެ. އަޅުގަނޑުމެންގެ ތެރެއިން އެތައް ބަޔެއް، އެ ހެޔޮ ވެރިކަން ލިބިގަތުމަށްޓަކައި ނުހަނު ގަދަ، ނުހަނު ބުރަ މަސައްކަތް ކުރަމުން އަންނަތާވެސް ކިތަންމެ ދުވަހެއް ވެއްޖެ. މާތްރަސްކަލާނގެ އިރާދަފުޅުން އަޅުގަނޑުމެންނަށް މިއަދު މި ފެށެނީ، ޑިމޮކްރެޓިކް އުޞޫލުތަކާ އެއްގޮތަށް، ރާއްޖޭގެ ޤާނޫނުއަސާސީގެ އިމުގެ ތެރޭގައި އިސްލާމްދީނުގެ މަތިވެރި އުޞޫލުތަކާއި ހަމަތަކުގެ މަތިން ހިންގޭ ހެޔޮ ވެރިކަމުގެ ނިޒާމެއް މި ރާއްޖޭގައި ހިންގުމަށް.\nއަޅުގަނޑުގެ ދުޢާއަކީ، ރާއްޖޭގެ ރައްޔިތުންނަށާއި، އަޅުގަނޑުމެންގެ އެންމެހާ ކަންކަމަށް ހެޔޮ ނަޞީބާއި ތައުފީޤު ދެއްވުން. اَلحَمْـدُ لِلّـهِ.\nއަޅުގަނޑު ހިތައް އަރާ ނޫސްވެރިޔާ ކިހާވަރެއްގެ ރިސްވަތެއް ގައި ހިފާފަ ބާޔޭ މިވަރުގެ ބޮޑެތި އޮޅުވާލުންތަށް މި އޮޅުވާލަނީ ލޮލުންދެކެ އަތުން ހިފާފަ ހުންނަ ކަންތައް ކިތެންމެ ވަރަކަށް ޖަރީކުރަން މަސައް ކަތް ކުރިޔަސް ހަގީގަތް އޮޅުވައެއް ނުލެވޭނެ


Bodu Dhaitha Aai Eku Oiy Loabee Ge Gulhun Falhaa Erumun Nulafaakan Dhakkaalaifi - Vaguthu\nބޮޑުދައިތަ އާއި އޮތް ލޯބީގެ ގުޅުން ފަޅާއެރުމުން ނުލަފާކަން ދައްކާލައިފި\nބޮޑު ދައިތައާއި އެކު ފިރިހެން ކުއްޖަކު ބާއްވަމުންދިޔަ ސިއްރު ލޯބީގެ ގުޅުން ފަޅައިއެރުމުން، އެ ގުޅުން ކުރިއަށް ގެންދިއުމަށް ދެކޮޅު ހަދަމުންދިޔަ އޭނާގެ މަންމަ މަރާލައިފިއެވެ.\nނައިޖީރިއާގެ އަބިއާ ސްޓޭޓްގައި މި ހާދިސާ ހިނގިއިރު، އެ އާއިލާގެ މީހަކު ނައިޖީރިއާގެ މީޑިއާތަކަށް މައުލޫމާތުދެމުން ބުނެފައިވަނީ، މަރާލި އަންހެން މީހާއަކީ އެ ފިރިހެން ކުއްޖާގެ މަންމަ ކަމަށެވެ. އަދި އޭނާ މަރާލީ ބޮޑު ދައިތައާއި އެކު ބާއްވަމުން ދިޔަ ގުޅުމާއި މެދު މަންމަ ހިތްހަމަ ނުޖެހުމުން، އެ ގުޅުން ކުރިއަށް ގެންދިއުމަށްޓަކައި ކަމަށް އެފަރާތުން ވަނީބުނެފައެވެ.\nމި މައްސަލަ އާއި ގުޅިގެން އެ ފިރިހެން ކުއްޖާ ހައްޔަރުކޮށްފައިވާއިރު، އޭނާ މީގެ ކުރިން އޭނާގެ މަންމައަށް އަނިޔާވެސް ކޮށްފައިވާކަން ތަހުޤީޤަށް ވަނީ ހާމަވެފައެވެ. އަދި އޭނާ މަންމައަށް އަނިޔާކުރަމުން ދިޔައީ ބޮޑުދައިތަ އާއި އެކު ބާއްވަމުން ދިޔަ ގުޅުމަށް ނުރުހުންވެ ހުރުމުން ކަމާއި، މިގޮތަށް އަނިޔާކުރާ ކޮންމެ ފަހަރެއްގައި މަންމައަށް އިންޒާރުދީ އިހާނެތިކޮށް ކަންތައްކުރާކަން ވަނީ އެނގިފައެވެ.\nއިއްޔެ ހިނގި ހަމަނުޖެހުމެއްގެ ތެރެއިން މަންމަ މަރާލުމަށްފަހު އެ ފިރިހެންކުއްޖާ އޭނާ ލޯބިގެ ގޮތުން ގުޅިގެން އުޅޭ ބޮޑު ދައިތައާއި އެކު ފިލާފައިވާއިރު، މިއަދު އޮފިޝަލުން ވަނީ އެ ދެމީހުންވެސް އަތުލައިގެންފައެވެ. އޮފިޝަލުންނާއި ޙަވާލާދީ ނޫސްތަކުން ބުނީ، މި ދެމީހުން ސިއްރު ގުޅުމެއް ބާއްވަމުންދާތާ ގިނަ ދުވަސްތަކެއް ވެފައިވާކަމަށާއި، އެގުޅުން އޮންނަކަން އެންމެ ފުރަތަމަ ފަޅައިއެރީ ފިރިހެން ކުއްޖާގެ މަންމައަށް ކަމަށެވެ.\nއޭރުން ފެށިގެން އެ ފިރިހެން ކުއްޖާ ބޮޑު ދައިތަ އާއި އެކު އުޅެމުންދިޔައީ އޭނާގެ މަންމަވެސް ދިރިއުޅޭ ގޭގައި ކަމުގައިވާއިރު، އެކަން ސިއްރު ކުރުމަށް އޮތީ ޝަރުތުކޮށްފައެވެ. އިއްޔެގެ ހަމަނުޖެހުން ހިނގީ އެދެމީހުންގެ ގުޅުމުގެ ވާހަކަ އެހެން ބަޔަކަށް އެނގުމުން ކަމަށް ވެއެވެ.\nނައިޖީރިއާގެ އިދާރާތަކުން މި މައްސަލަ މިހާރު އިތުރަށް ތަހުޤީޤު ކުރަމުންދާއިރު، މި ދެމީހުން ދިގު މުއްދަތަކަށް ޖަލަށް ދާން ޖެހޭނެކަމަށް ވަނީ ބެލެވިފައެވެ.\nޖޫން 18, 2018 19:32\nކޮބާ ރަންރީނދޫ ޓްވިޓަރޭ ތަމެންނަށް ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ފެނޭތޭ ފެނޭދޯ. ޖަނގިޔާޒް ދަ ބޭލެނިންގް ދޯ. ގެޓް ދަ ޕޮއިންޓް. ގުޑް ގުޑް..\nޖޫން 18, 2018 20:26\nޖޫން 18, 2018 22:41\n" ޢިޝްޤަކީ ބާރެއް ނުފޯރާ ބާރުގަދަ އަލިފާނެކޭ، ޖެއްސިއަސްވެސް ރޯނުވާ ރޯވެއްޖެނަމަ ނުމެނިވޭ " ދެންތިބޭ ދެދުނިޔޭގަވެސް ތިޔަ އަލިފާނުގަ އަނދަ އަނދާ. ބޮޑުދައިތަ އަންބަކަށް ގެންގުޅެފަ އެވަރުން ނުފުދިގެން ބަނޑުއަޅާ ވިހެއި މައިމީހާ މަރާފަ. އަޅެފަހެ ކީކޭ ދެން ބުނާނީ؟\nޖޫން 19, 2018 03:26\nކުކުޅު ހާލުގެ ދަރަޖަ ދޯ ޕިސް


Israel ge javvee ulhandhu handhan vettijje | Mihaaru\nއިޒްރޭލްގެ ޖައްވީ އުޅަނދު ހަނދަށް ވެއްޓުމުގެ ކުރިން ނަގާފައިވާ ފޮޓޯއެއް. --ފޮޓޯ:ރޮއިޓާސް\nއިޒްރޭލުގެ ޖައްވީ އުޅަނދު ހަނދަށް ވެއްޓިއްޖެ\n12 އެޕްރީލް 2019 - 16:20 19 comments\nތެލް އަވީވް (އެޕްރީލް 12) - އިޒްރޭލުގެ އަމިއްލަ ކުންފުންޏަކުން ޚަރަދުކޮށްގެން ހަނދަށް ފޮނުވި ޖައްވީ އުޅަނދު ޖައްސަން އުޅެނިކޮށް ހަނދަށް ވެއްޓިއްޖެ އެވެ.\nބެރެޝީޓުގެ ނަންދީފައިވާ އިޒްރޭލުގެ އުޅަނދު ވެއްޓުނީ އޭގެ އިންޖީން ފެއިލްވެގެންނެވެ. އިޒްރޭލުގެ އުޅަނދެއް ހަނދަށް ފޮނުވުމުގެ ބޭނުމަކީ ހަނދުގެ ސާފޭސްގެ ފޮޓޯ ނެގުމާއި އެކިއެކި ތަހުލީލުތައް ކުރުމެވެ. އުޅަނދު ވެއްޓުމުގެ ކުރިން ވަނީ ހަނދުގެ ބައެއް ފޮޓޯތައް ނަގައިފަ އެވެ. އިޒްރޭލުގެ އުޅަނދަށް ދީފައިވާ ނަން ބެރެޝީޓުގެ މާނައަކީ ހިބްރޫ ބަހުން "ފެށުމެ"ވެ.\nހަނދަށް އުޅަނދެއް ފޮނުވުމަށް މިހާތަނަށް ޚަރަދުކޮށްފައި ވަނީ ކުރީގެ ސޯވިއެޓް ޔޫނިއަން، އެމެރިކާ، ޗައިނާގެ ސަރުކާރުގެ އެޖެންސީތަކުންނެވެ. އިޒްރޭލުން މަސައްކަތް ކުރީ ހަނދަށް އުޅަނދެއް ތިރިކުރާ ހަތަރު ވަނަ ގައުމުގެ ޝަރަފް ހޯދާށެވެ.\n"މި ފަހަރު ކާމިޔާބެއް ނުވި. އެކަމަކު އެކަމަށް މަސައްކަތް ކުރެވިއްޖެ،" ޕްރޮޖެކްޓް އޮރިޖިނޭޓަރު މޮރިން ކާން ވިދާޅުވި އެވެ. "މިއީ ވެސް ފަޚުރުވެރިވާ ފަދަ ކާމިޔާބީއެއް."\nއިޒްރޭލުގެ އުޅަނދު ހަނދަށް ތިރިކުރާ މަންޒަރު ބޮޑު ވަޒީރު ބެންޖަމިން ނަތަންޔާހޫ ގެންދެވީ ތެލް އަވީވްއާ ކައިރީގައިވާ ކޮންޓްރޯލް ރޫމުން ބައްލަވަމުންނެވެ.\n"ފުރަތަމަ ފަހަރުން ކާމިޔާބު ނުވެއްޖެ ނަމަ ދެން އޮންނާނީ ދެ ވަނަ ފަހަރު ވެސް މަސައްކަތް ކުރުން،" ނަތަންޔާހޫ ވިދާޅުވި އެވެ.\nމީހަކާ ނުލައި ދިޔަ އިޒްރޭލުގެ އުޅަނދު ހަނދާ ހަމައަށް ވާސިލްވީ ހަތް ހަފުތާގެ ދަތުރަކަށް ފަހު އެވެ. މި ޕްރޮޖެކްޓަށް 100 މިލިއަން ޑޮލަރު ހޭދަކުރި އެވެ. މިއީ އިޒްރޭލުގެ އަމިއްލަ ކުންފުންޏެެއް ކަމަށްވާ ސްޕޭސް އެލް އާއި އިޒްރޭލް އެއާރޯސްޕޭސް އިންޑަސްޓްރީޒް ގުޅިގެން ކުރިއަށް ގެންދިޔަ ޕްރޮޖެކްޓެކެވެ.\nއިޒްރޭލުގެ އުޅަނގު އެމެރިކާގެ ކޭޕް ކެނެވަރަލް އިން ނައްޓާލީ ފެބްރުއަރީ 22 ވަނަ ދުވަހު އެވެ. އިޒްރޭލުގެ އުޅަނދު އުދުއްސާލީ ސްޕޭސް އެކްސް ފެލްކޮން9ރޮކެޓުގަ އެވެ. ހަނދާ ދެމެދު އެވްރެޖް ދުރުމިނަކީ 380،000 ކިލޯ މީޓަރު (240،000 މޭލް) އެވެ.\nހަނދަށް ފުރަތަމަ އުޅަނދެއް ތިރިކުރީ ކުރީގެ ސޯވިއެޓް ޔޫނިއަން އިން 1966 ވަނަ އަހަރު އެވެ. ސޯވިއެޓް ޔޫނިއަންގެ ލޫނާ9އަށް ފަހު ނާސާ އިން އިންސާނުންނާ އެކު ހަނދުގައި ފުރަތަމަ އުޅަނދެއް ޖެއްސީ 1969 ވަނަ އަހަރު އެވެ. އޭގެ ފަހުން 2008 ވަނަ އަހަރު އިންޑިއާ އިން ވަނީ ހަނދަށް އުޅަނދެއް ފޮނުވައިފަ އެވެ. އެކަމަކު އެ އުޅަނދު ވަނީ ހަނދުގެ ސައުތު ޕޯލަށް ވެއްޓިފަ އެވެ. ޗައިނާ އިން ވަނީ އެ ގައުމުގެ ޗޭންޖް-4 ޖައްވީ އުޅަނދު މި އަހަރު ކުރީކޮޅު ހަނދުގެ ދުނިޔެއާ ދުރުފަޅީގައި ޖައްސައިފަ އެވެ.\nއިތުރު ލިޔުންތައް އިޒްރޭލް ޖައްވީ އުޅަނދު


Boahiyaavahikamah Ingilaabee Hahlu Gehnaane Mashroou Ge Master Plan Ifthithaah Kohfi - Vaguthu\nބޯހިޔަވާހިކަމަށް އިންގިލާބީ ހައްލު ގެންނާނެ މަޝްރޫޢުގެ މާސްޓާ ޕްލޭން އިފްތިތާހްކޮށްފި\n9 މަސް ކުރިން ( ސެޕްޓެމްބަރު 20, 2018 )\nހިޔާ އެކޮމްޕްލިޝް މަޝްރޫޢުގެ މާސްޓާ ޕްލޭން ނައިބު ރައީސް އިފްތިތާހް ކޮށްދެއްވަނީ – ވަގުތު އިމޭޖްސް: އަމީން ފަހްމީ\nރައީސުލްޖުމްހޫރިއްޔާ އަބްދުﷲ ޔާމީން އަބްދުލްޤައްޔޫމް އިއުލާން ކުރެއްވި ވިލިމާލެ2މަޝްރޫއުކަމުގައިވާ "ހިޔާ އޮކްމްޕްލިޝްޑް" މަޝްރޫއުގެ މާސްޓާ ޕްލޭން އިފްތިހްކޮށްފިއެވެ.\nމިރޭ، ދަރުބާރުގޭގައި ބޭއްވި ރަސްމިއްޔާތެއްގައި މި މަޝްރޫއުގެ މާސްޓާ ޕްލޭން އިފްތިތާހްކޮށްދެއްވީ ރައީސުލްޖުމްހޫރިއްޔާގެ ނައިބް އަބްދުﷲ ޖިހާދުއެވެ.\nވިލިމާލެ ފޭސް-2 ގެ މަޝްރޫއަކީ މި އަހަރުގެ މިނިވަން ދުވަހުގައި ބޭއްވި ޖަލްސާގައި ރައީސް އަބްދުﷲ ޔާމީން އިއުލާނުކުރެއްވި މަޝްރޫއެކެވެ. އެރޭ ރައީސް ވިދާޅުވިގޮތުގައި، ވިލިމާލެ2ތަރައްގީ ކުރަން ނިންމާފައި ވަނީ، 300،000 މީހުންގެ އާބާދީއަކަށް އަމާޒުކޮށްގެން ކަމަށެވެ.\nވިލިމާލެ2މަޝްރޫއު ކުރިއަށް ގެންދަން ނިންމާފައި ވަނީ ގުޅީފަޅާއި، ފުށިދިއްގަރު ފަޅުން 1000 ހެކްޓަރުގެ ބިން ހިއްކައި، މާލެ އާއި ވިލިމާލެ އާއި ވިލިމާލެ2އާއި ގުޅީފަޅުގެ އިތުރުން ތިލަފުށި ބުރިޖުތަކުން ގުޅުވާލައިގެންނެވެ.\nމި މަޝްރޫއުގެ އަށުން 82000 ފްލެޓް ތަރައްގީ ކުރެވިގެންދާނެއެވެ. މި މަޝްރޫއުގެ ދަށުން 1،000 އަކަ ފޫޓުގެ ފްލެޓާއި 1،000 އަކަފޫޓުގެ ބިން ބޭނުންވާ މީހުންނަށް ފޯމް ހުށަހެޅުމަށް ފުރުސަތު އަދިވެސް އެބައޮތެވެ.\nމި ފްލެޓްތައް ދިނުމަށް ނިންމާފައި ވަނީ 18 އަހަރު ފުރިފައިވާ ދިވެހި ރައްޔިތަކަށް ވުމާއި އެ މީހެއްގެ އަމިއްލަ ނަމުގައި 1،000 އަކަފޫޓުގެ ބިމެއް ނެތް ފަރާތްތަކަށެވެ.\nހައުސިންގ މިނިސްޓަރ ޑރ މުހައްމަދު މުއިއްޒު ވިދާޅުވީ ވިލިމާލެ ދެއެއް ތަރައްގީކޮށް ނިމޭއިރު މިހާރު ބޯހިޔާވެހިކަން ބޭނުންވެފައިވާ ހުރިހާ އެންމެންނާއި 2030 ވަނަ އަހަރަށް 18 އަހަރު ފުރޭ އެންމެންނަށް ބޯހިޔާވެހިކަން ކަށަވަރުވެގެން ދާނެ ކަމަށެވެ.\nސެޕްޓެމްބަރު 20, 2018 21:17\nމިފަދަ ތަރައްގީގެ އެއްމެ ވަޢުދެއްވެސް ވާކަށް އިބޫއަކަށް ނުކެރޭނެ އެއީ ޕަޕެޓް ރައީސަކަށް ބަރެއް ނޯންނާނެތީ\nސެޕްޓެމްބަރު 20, 2018 21:20\nމަމެން ޕިންކީން ނޭ ހަގީގަތުގައި ރަނގަޅު ބޯހިޔާވައްސެއް ގާއިމް ކުރާނެ މަޝްރޫއު މިއިއުލާން ކުރީ ތަމެން ދެން މަހަށް ދޭބަލަ މަަހަށް މަހަށް މަހަށް ދޭބަލަ...\nސެޕްޓެމްބަރު 20, 2018 21:39\nސާބަހޭ ރައީސް ޔާމީން އަށް . ޢިންޝާﷲ ރައިސް ޔާމީން 2ވަނަދައުރަަށް ހޮވޭނެ އިރާދަފުޅާއި މިންވަރު ފުޅުން\nސެޕްޓެމްބަރު 20, 2018 21:41\nދެން ހެޔޮ! ފުދިއްޖެ!! ތަޅުދަނޑި އަތައްދިނަސް ދެން އިތުރަށް ކުރާނެކަމެއްނެތް!! ވ.ސަލާމް\nސެޕްޓެމްބަރު 20, 2018 22:22\n(އުއްމީދުގެ އަލިކަން އެ ގެނައި ކުޑަކުޑަ ސިއްރުން ، އުއްމީދު އުފައްދައިފިޔެ މުޅި ދޭހަށަ ރަމްޒުން) މަރްޙަބާ! ރައީސް ޔާމީން. މާތްﷲގެ ރަޙްމަތްފުޅުން ، ރައީސްކަމުގެ ދެވަނަ ދަވްރެއް، ރައީސް ޢަބްދުﷲ ޔާމީން އަށް މިންވަރުކުރައްވާށި. އާމީން.\nސެޕްޓެމްބަރު 20, 2018 22:53\nރ ޔާމީން ރާއްޖޭގެ ތަރައްގީއަށާއި ރައްޔިތުންގެ\nލާބެާއި މަންފާއަށް ކޮށްދެއްވަމުންދާ މަސައްކަތް ޕުޅުތަކަށް މަރުޙަބާ!\n2018ގެ ރިޔާސީ އާދައުރު ރ ޔާމީނަށް ކާމިޔާބު ވާނެ އިންސާ ﷲ\nސެޕްޓެމްބަރު 20, 2018 23:19\nސާބަސް ރޔ ކުރިޔައް ގެންދަވާ\nސެޕްޓެމްބަރު 20, 2018 23:20\nކޮންމެފަދަ ސަބަބަކާހުރެގެންނަމަވެސް ދެލޯ އަނދިރިވީމާ ތަންތަނެއް، ތަކެއްޗެއް(ކިތަންމެ ދިގަސް، އުހަސް) ނުފެންނާނެ. ދެން ޖެހޭނީ މީހެއްގެ ގައިގާ ހިފަހައްޓައިގެން، ނޫނީ ލެނގިގަނެގެން ހުންނަން. މީހާގެ ޤާބިލްކަންނެތީ.\nސެޕްޓެމްބަރު 20, 2018 23:27\nވަގުތު ފާއިތު ވަމުންދާއިރު، ދެވަނަ ދައުރަކަށް ހޮވާތޯބެލުމަށް މިހާރު އިފުތިތާޙު ކުރެވޭ އެއްވެސް މަޝްރޫޢަކީ، ކާމިޔާބު މަޝްރޫޢަކަށްވާނީ، ދެވަނަ ދައުރަކަށް ހޮވުނީމައެވެ. އެހެނީ، މަޖިލިސް ޙިސާރުކޮށް، މެންބަރުންތައް ފާރުމަތިން އުކާލައި، ސިޔާސީ ވެރިން ގޮޅިއަށްލައި، ތިންބާރު ވަކިވެފައިވާ ވެރިކަމުގެ ނިޒާމެއް ފުނޑު ފުނޑުކޮށް އުއްތަމަފަނޑިޔާރު ޖަލަށްލައި ޤައުމު ދަރުވާލާފައިވާއިރު، މިކަންކަމަށް ނުބަލައި މިއިންތިޚާބު ކާމިޔާބުވުމުގެ އެއްވެސް ފުރުޞަތެއް ނޯންނާނެ ކަމަށް ބެލޭއިރު، މިރާއްޖޭގެ ރައްޔިތުން ބަދަލަކަށް ބޭނުންވާ ކަމަށް ގޮވަމުންދާ ގޮވުންތަކަކީ، މިކަންކަމާއި ގުޅިފައިވާ ގޮވުންތަކެކެވެ.\nސެޕްޓެމްބަރު 20, 2018 23:52\nދިވެހި އެއްމެހާ ރައްޔިތުންނޭ. މި ސަރުކާރަކީ އުއްމީދީ ސަރުކާރެއް، ބުނާބަހުގައި އިތުބާރު ހިފޭ ސަރުކާރެއް. އެހެންކަމުން ދިވެހިރައްޔިތުން ތަރައްގީގެ ކުރިބޯށްޓަށް ވާސިލު ވުމަށްޓަކައި 1 ނަމްބަރު ކެނޑިޑޭޓް ރައީސް ޔާމީނަށް ފުރުޞަތު ދެއްވާ.\nސެޕްޓެމްބަރު 21, 2018 00:55\nސާބަހޭ ސާބަހޭ ރައީސްޔާމިނު ހޮވާނަށް\nސެޕްޓެމްބަރު 21, 2018 08:24\nއެންމެ ފަހު ދުވަހާ ހަމައަށްވެސް މިވެނި ކަމެއް ކޮއްދޭނަމޭ ތި ބުނަނީ.. ކުރީފަހަރުވެސް ތިހެން ބުނި.. ބުނި އެއްވެސް ކަމެއް ނުވޭ.. ނުބުނާ ކަންތައް ކުރީ.. ތީ ދޮގުވެރިއެއް.. މަކަރުވެރިއެއްް.. ހިޔާނާތްތެރިއެއް.. އަނިޔާވެރިއެއް... ލަދު ކުޑަ ހަޔާތް ކުޑަ މީހެއް\nސެޕްޓެމްބަރު 21, 2018 08:32\nހަމަ ވޯޓަށް ޖަހާމަޅި؟


Ameen Magaamun Isthiufaa Dheefi - Hali News\n21 October 2020, 01:33\nހެލްތު މިނިސްޓަރު އަބްދުﷲ އަމީން، މަގާމުން އިސްތިއުފާ ދެއްވައިފި އެވެ.\nމަގާމުން އިސްތިއުފާ ދެއްވާކަން ހާމަކުރައްވާ މިރޭ އަމީން ވަނީ ރައީސުލްޖުމްހޫރިއްޔާއަށް ސިޓީފުޅެއް ފޮނުއްވާފައެވެ.\nއަމީންގެ ސިޓީގައި ކޮވިޑް-19 އިން އަރައިގަތުމަށް ސަރުކާރުން ކުރަމުންދާ މަސައްކަތްތަކަށާ ރާއްޖޭގެ ސިއްހީ ނިޒާމު ރަނގަޅު ކުރުމަށް ސަރުކާރުން ކޮށްފައިވާ މަސައްކަތްތައްވެސް ތައުރީފު ކުރައްވާފައެވެ.\nއަމީން އިސްތިއުފާ ދީފައިވަނީ ވެންޓިލޭޓަރުތައް ހޯދުމުގައި މަގާމުގެ ނުފޫޒު ބޭނުން ކޮށްގެން ދައުލަތަށް ގެއްލުންވާ ގޮތަށް އަމަލު ކޮށްފައިވާ ބުނެ ހެލްތު މިނިސްޓަރު އަބްދުﷲ އަމީންގެ މައްޗަށް ދައުވާ ކޮށްދިނުމަށް އޭސީސީ އިން ޕީޖީ އޮފީހަށް ހުށަހެޅި މައްސަލައިގައި ދައުވާ ނުކުރަން ނިންމާފައިވަނިކޮށެވެ. އެމްޑީޕީގެ ޕާލިމަންޓަރީ ގުރޫޕުން ވެސް ވަނީ އަމީން ގެ އިތުބާރު އޮތް ކަމަށް ނިންމާފައިވަނިކޮށެވެ.\nނަމަވެސް އަމީންގެ އިތުބާރު ނެތްކަމުގެ މައްސަލަ ރައްޔިތުންގެ މަޖިލީހަށް މިއަދު ހުށައަޅާ، އަމީންގެ އިތުބާރު ނެތްކަމުގެ މައްސަލާގައި އެމްޑީޕީގެ 24 މެންބަރަކު ސޮއިކޮށްފައިވެއެވެ.\nއަމީންގެ މައްޗަށް ދައުވާ ނުކުރަން ނިންމި ނިންމުން ސާފުކޮށް ދިނުމަށް މިއަދު ބޭއްވި ނޫސްވެރިންގެ ބައްދަލުވުމުގައި ޕްރޮސެކިޔުޓާ ޖެނެރަލް (ޕީޖީ) ހުސެއިން ޝަމީމް ވިދާޅުވީ، ވެންޓިލޭޓަރުތައް ގަންނަން ހަވާލު ކުރުމުގައި އިދާރީ ގޮތުން ބޮޑެތި ގޯސްތަކެއް ހަދާފައިވާކަމަށް ގަބޫލުކުރެވުނަސް، ދައުވާ ނުކުރަން ނިންމީ، އެކަމުގައި އޭސީސީން ފޮނުވާފައިވާ ރިޕޯޓާއި ލިޔެކިއުންތަކުގެ އަލީގައި، އެ ދައުވާތައް ކޯޓުގައި ސާބިތުކުރެވޭނެ ކަމަށް ގަބޫލުނުކުރައްވާތީކަމަށްވެސް ޝަމީމް މިއަދު ވަނީ ވިދާޅުވެފަ އެވެ.\nއަމީންގެ އިތުރުން މީގެ ކުރިން ހައުސިން މިނިސްޓަރު އައިމިނަތު އާތިފާ ޝަކޫރުވެސް ވަނީ މަގާމުން އިސްތިއުފާ ދެއްވާފައެވެ.\nމީގެ އިތުރުން ބޮޑެތި ތުހުމަތު ތަކާއިއެކު ޓޫރިޒަމް މިނިސްޓަރު އަލީ ވަހީދުވަނީ މަޤާމުން ވަކިކޮށްފައެވެ. އަލީ ވަހީދު މަޤާމުން ވަކިކުރީ އިސްތިއުފާ ދެއްވަން ރައީސް އެންގެވުމުން އެކަން ނުކުރެއްވުމުން ނެވެ.\nއިތުރު ލިޔުންތައް ހެލްތު މިނިސްޓްރީ އަބްދުﷲ އަމީން


ދިރާގުން 5ޖީ ގެ ޚިދުމަތް ރާއްޖެއަށް ތައާރަފްކޮށްފި\nދިރާގުން މޮބައިލް އިންޓަނެޓް ކަނެކްޓިވިޓީގެ އެންމެ ފަހުގެ ޓެކްނޮލޮޖީ ކަމަށްވާ 5ޖީ ޚިދުމަތް ރާއްޖެއަށް އަލަށް ތައާރަފްކޮށްފިއެވެ.\nދިރާގުން 5ޖީ ޚިދުމަތް ރާއްޖެއަށް ތައާރަފް ކުރުމުން ދެކުނު އޭޝިއާ ބައްރުގައި 5ޖީގެ ހިދުމަތް ލިބެންފެށި ފުރަތަމަ ގައުމަށް ރާއްޖެ ވެގެންދިޔާއީއެވެ.\nދިރާގުގެ ހެޑް އޮފީހުގައި ބޭއްވި ރަސްމިއްޔާތެއްގައި މި ހިދުމަތް ފައްޓަވައިދެއްވީ ދިރާގު ހެޑް އޮފީހުގައި މިރޭ ބޭއްވި ހަފްލާއެއްގައި އެ ކުންފުނީގެ ޗެއާޕާސަން އިސްމާއިލް ވަހީދު އާއި އެ ކުންފުނީގެ ސީއީއޯ އަދި އެމްޑީ އިސްމާއިލް ރަޝީދެވެ.\nމިރަސްމިއްޔާތުުގައި ވާހަކަފުޅު ދައްކަވަމުން ދިރާގުގެ ޗެއާޕާސަން އިސްމާއީލް ވަހީދު ވިދާޅުވީ މިރެއަކީ ދިރާގުގެ ތާރީހުގައި އަދި ރާއްޖޭގެ ތާރީހުގައި ރަން އަކުރުން ފެވިގެންދާނެ ރެއެއްކަމަށެވެ.\n5ޖީ ހިދުމަތް ރާއްޖެއަށް ތައާރަފު ކުރި ނަމަވެސް މިހިދުމަތް އަދި ލިބޭނީ މާލެ އާއި ވިލިމާލެ އާއި ހުޅުމާލޭގެ އިތުރުން ވެލާނާ އިންޓަނޭޝަނަލް އެއާޕޯޓް (ވީއައިއޭ) ބައެއް ސަރަހައްދުތަކަށާއި، އައްޑޫ ސިޓީ ހިތަދޫގެ ބައެއް ސަރަހައްދުތަކުގެ އިތުރުން ހދ. ކުޅުދުއްފުށީގެ ބައެއް ސަރަހައްދުތަކަށެވެ.\nމި ޚިދުމަތް ސަޕޯޓް ކުރާ ޑިވައިސްތައް ގެންގުޅޭ ދިރާގުގެ ކަސްޓަމަރުންނަށް އެއްވެސް އިތުރު ޑޭޓާ ޗާޖަކާ ނުލާ އަދި މިހާރު ގެންގުޅޭ ސިމް މެދުވެރިކޮށް ލިބޭނެ އެވެ.\nދިރާގުން ބުނެފައިވަނީ ދުނިޔޭގައި 5ޖީ ސަޕޯޓްކުރާ ޑިވައިސްތައް މަދުކަމުން އެފަދަ ފޯނުތައް އުފައްދާ ކުންފުނިތަކާ މަޝްވަރާކޮށް ރާއްޖެއަށް އޭގެ ފޯނުތަކާއި ޑިވައިސްތައް ގެނައުމަށް މަސައްކަތް ކުރަމުން އަންނަކަމަށެވެ.


Sarukaaruge Isthiufaa Ah Govai, Idhikolhuge Muzaaharaa Fashaifi – adduLIVE\nސަރުކާރުގެ އިސްތިއުފާއަށް ގޮވައި، އިދިކޮޅުގެ މުޒާހަރާ ފަށައިފި\nJul 28, 2020, 21:01 ހަސަން ރަޝީދު\nސަރުކާރުގެ އިސްތިއުފާއަށް ގޮވައި، އިދިކޮޅު ޕީޕީއެމް/ޕީއެންސީ ކޯލިޝަނުން މާލޭގައި މުޒާހަރާ ފަށައިފި އެވެ.\nއިދިކޮޅުން މުޒާހަރާ ކުރަމުން އަންނަނީ ޗާންދަނީ މަގު ޖަންކްޝަންގައެވެ. މުޒާހަރާ ކުރިއަށްދާ ސަރަހައްދުގައި އިދިކޮޅު ކޯލިޝަނުގެ ލީޑަޝިޕްގެ ބޭފުޅުން އަންނަނީ ހަރަކާތްތެރިވަމުންނެވެ.\nމިރޭގެ މުޒާހަރާގެ ބައިވެރިން ވެސް އަންނަނީ ރައީސް އިބްރާހިމް މުހައްމަދު ސޯލިހުގެ އިސްތިއުފާ އަށާއި، ވައުދުތައް ފުއްދުމަށާއި ރައްޔިތުންނަށް އަނިޔާ ނުކުރުމަށް ގޮވާލަމުންނެވެ. އަދި ޖަލަށްލާފައިވާ ކުރީގެ ރައީސް އަބްދުﷲ ޔާމީން މިނިވަން ކުރުމަށް ވެސް މުޒާހަރާގެ ބައިވެރިން އަންނަނީ ގޮވާލަމުންނެވެ.\nމީގެއިތުރުން އިންސާފު ގާއިމުކުރުމަށާއި، ފަނޑިޔާރުންނަށާއި މިނިވަން މުއައްސަސާތަކަށް ބިރު ދެއްކުން ހުއްޓާލަން ވެސް އިދިކޮޅުގެ މުޒާހަރާގެ ބައިވެރިން އަންނަނީ ގޮވާލަމުންނެވެ.\nމުޒާހަރާ ކުރިއަށްދާ ސަރަހައްދުގައި ފުލުހުން ވެސް ހަރަކާތްތެރިވަމުންދާއިރު، މުޒާހަރާގެ ތެރެއިން މިހާތަނަށް ވަނީ އެކަކު ހައްޔަރުކޮށްފައެވެ.\nއިދިކޮޅުން މިދިޔަ އާދީއްތަ ދުވަހު ވެސް މިފަދަ މުޒާހަރާއެއް ކޮށްފައިވާއިރު، ފުލުހުން މިރޭ ވަނީ މި މުޒާހަރާ ފެށުމުގެ ކުރިން ކޮވިޑް-19 އަށް ޕޮޒިޓިވްވާ މީހުން އިތުރުވަމުންދާތީ މި ހާލަތާއި އެކަށީގެންވާ ގޮތްތައް ބޭނުންކޮށްގެން ހިޔާލުފާޅުކުރަން އިލްތިމާސްކޮށްފައެވެ.\nއިދިކޮޅުން މިރޭ ވެސް މުޒާހަރާއެއް ބާއްވަމުން އަންނައިރު ކޮވިޑް-19 އާ ގުޅިގެން އެޗްޕީއޭ އިން ވަނީ 30 މީހުންނަށް ވުރެ ގިނައިން އެއްވެ އުޅޭ ހަރަކާތްތައް މަނާކޮށްފަ އެވެ. އަދި ރައްކާތެރިކަމުގެ ފިޔަވަޅުތަކަށް ސަމާލުކަން ދިނުމަށް ވެސް އެޗްޕީއޭ އިން ވަނީ އަންގާފައެވެ.


Ferrygai airportah kuraa dhathurunimi, gehlun!\nބްރިޖާއެކު ފެރީގައި އެއާޕޯޓަށް ދާ މީހުން މަދުވެ ގެއްލުން!\nހުޅުލެއަށް ދާން ފެރީއަކަށް މީހުން އަރަނީ: ފެރީގެ ވިޔަފާރިއަށް ވަނީ ގެއްލުންވެފައި- ފޮޓޯ: އަހުމަދު ނާއިމް | އަވަސް\nހުޅުލެ-މާލެ ބްރިޖާއެކު މާލެ ސަަރަހައްދުގެ ދަތުރުފަތުރަށް މިވަނީ ބޮޑު ބަދަލެއް އައިސްފަ އެވެ. ގާދޫކޮލު ހުރަސްކޮށް އެޅި މި ބްރިޖާއެކު އެންމެ ބޮޑު ބަދަލެއް މިހާރު ފާހަގަ ވަނީ ހުޅުލެ އަށް ފެރީގައި މީހުން އުފުލާ މީހުންނަށެވެ. މި ވިޔަފާރި އަށެވެ. މި މަސައްކަތުގައި 40 ފެރީ އޮންނައިރު މިހާރު ގިނަ ވަގުތު ފެރީތައް އޮންނަނީ ހުހަށެވެ.\n"ކުރިން ދުވާލަކު 10،000ރ. ވަރު ލިބޭ. އެކަމަކު މިހާރު 5،000ރ. ކިރިޔާ މި ލިބެނީ. މި ވަރުން މި [ފެރީ ދުވުލެއް] ކަމެއް ނުވާނެ،" ހުޅުލެ އާއި މާލެއާ ދެމެދު ދަތުރުކުރާ ފެރީއެއްގެ ކެޕްޓަނެއް އިއްޔެ ބުންޏެވެ.\nއާއްމު ގޮތެއްގައި 50 އާއި 90 މީހުންގެ ފެރީތަކެއް ބޭނުންކުރާ ހުޅުލެ، ފެރީތައް ބަލަހައްޓަނީ އެއާޕޯޓް ފެރީ އޮޕަރޭޓާސް އެސޯސިއޭޝަނުންނެވެ. އެ ޖަމިއްޔާ އިން ފެރީގެ ވިޔަފާރި އަށް އަންނަ ބަދަލާ ބެހޭ ގޮތުން މައުލޫމާތު ނުލިބުނު ނަމަވެސް، ފެރީ ދުއްވާ އުޅަނދު ފަހަރުގެ ކެޔޮޅުންނާއި އޮޑިވެރިން ބުނެފައިވާ ގޮތުގައި ކުރިން ފެރީއަކުން 40 މީހުން ދަތުރު ކުރިނަމަވެސް މިހާރު އެ އަދަދު ވަނީ 25 އަށް ވެއްޓިފަ އެވެ. މި ފެރީތަކުގައި ދާ މީހުންނަށް ޓިކެޓު ވިއްކަނީ 10ރ. އަށެވެ.\nއެހެން ފެރީ ކެޕްޓަނެއް ބުނި ގޮތުގައި މީހުންގެ އަދަދު މަދުވަމުން ދިއުމުގެ ސަބަބުން މި ވިޔަފާރި ހުއްޓާލަން ޖެހުމަކީ އެކަށީގެންވާ ކަމެކެވެ.\n"ދޯނިގެ ފަޅުވެރިންނާއި އެހެން ހަރަދުތަކަށް އެބަދޭ މަހަކު 40،000ރ. ވަރު. މި ވަރަށް ދަށްވާނަމަ ހުއްޓާލަން ޖެހޭނީ. އެކަމަށް މިހާރު ދެން މި ތައްޔާރު ވަނީ،" ނަން ނުޖެހުމަށް އެދި ބުންޏެވެ.\nއެއާޕޯޓަށް ދަނީ ޓެކްސީގައި\nމި ވިޔަފާރި "ބުރަކި" ޖެހެން މެދުވެރިވި އެއް ސަބަބަކީ ޓެކްސީގައި އެއާޕޯޓަށް ދެވޭނެ އިންތިޒާމު ހަމަޖެއްސުމެވެ. އެގޮތުން ބްރިޖުން ހުޅުލެއަށް ދާ މީހުންގެ ވެހިކަލްތަކާއި އުޅަނދުތަކަށް ހާއްސަ ސަރަހަދެއް ވަނީ ހަދާފަ އެވެ. މި ސަރަހައްދާ ހަމަ އަށް މީހާރު ޓެކްސީ ދަތުރުކޮށްދެ އެވެ.\nއެއާޕޯޓުގައި ހަދާފައިވާ ޕްރައިވެޓް އުޅަނދު ފަހަރު ޕާކު ކުރާ ސަރަހައްދު- ފޮޓޯ: އަހުމަދު ނާއިމް | އަވަސް\nޓެކްސީ ޑްރައިވަރެއް ބުނި ގޮތުގައި ގިނަ ބަޔަކު ޓެކްސީގައި އެއާޕޯޓަށް ދާން ފަށާފައިވާ ކަމަށާ، އެކަށީގެންވާ ވަރަށް ދަތުރު ވެސް ލިބޭ ކަމަށެވެ.\n"ދަތުރަކަށް ނަގަނީ 75ރ. ޓެކްސީ ހަމަ ފެރީ ތަކަށް މީހުން އަރުވާ ހިސާބަށް ދެވޭ. އެހެންވެ ހަމަ ރަނގަޅު،" ޓެކްސީ ޑްރައިވަރެއް ބުންޏެވެ.\nބްރިޖާއެކު މާލެ ސަރަހައްދަށް އައި ދަތުރުފަތުރުގެ މި ބަދަލުގެ އަސަރު އެންމެ ބޮޑަށް ކުރާ ބަޔަކަށް ފެރީ ދުއްވާ މީހުންވާނެ އެވެ.\nސިނަ މާލެ ބްރިޖް އިގްތިސޯދު


Pakistan Aai China Ah Varugadha Kan Dhahkaalan India In Askaree Farithukurumeh Baavvanee - Vaguthu\nޕާކިސްތާނަށާއި ޗައިނާއަށް ވަރުގަދަކަން ދައްކާލަން އިންޑިޔާއިން އަސްކަރީ ފަރިތަކުރުމެއް ބާއްވަނީ\nޕާކިސްތާނަށާއި ޗައިނާއަށް އިންޑިޔާގެ ވަރުގަދަކަމާއި އަސްކަރީ ޤާބިލުކަން ދެއްކުމަށް، އެ ދެ ޤައުމުގެ ސަރަޙައްދީ ރޮނގުތަކުގެ ކައިރީގައި އިންޑިޔާގެ ވައިގެ އަސްކަރިއްޔާއިން ފަރިތަކުރުންތަކެއް ބާއްވަން ހަމަޖެހިއްޖެއެވެ.\nއިންޑިޔަން އެއަރފޯސް އިން ކުރިއަށް ގެންދާ މި ފަރިތަކުރުންތަކަށް ދީފައިވާ ނަމަކީ "ގަގަން ޝަކްތީ 2018" އެވެ.\nއެޤައުމުގެ ނޫސްތަކުން ބުނާ ގޮތުގައި މި ފަރިތަކުރުންތައް ކުރިއަށް ގެންދިޔުމަށް ހަމަޖެހިފައިވަނީ މި ހިނގާ އޭޕްރީލް މަހުގެ 11 ވަނަ ދުވަހާއި 21 ވަނަ ދުވަހުގެ ދޭތެރޭގެ މުއްދަތުގައެވެ. އަދި، މި ފަރިތަކުރުމުގައި އެއަރ ފޯސްގެ 1100 އުޅަނދު ބޭނުންކުރާނެކަމަށްވެސް ބުނެފައިވެއެވެ. އޭގެތެރޭގައި ފައިޓަރ ބޯޓުތަކާއި ހެލިކޮޕްޓަރުތައްވެސް ހިމެނެއެވެ.\nއެއަރފޯސް އިން އިސް ނަގައިގެން މިކަން ކުރިކަމުގައިވިޔަސް މި ފަރިތަކުރުންތަކުގައި އިންޑިޔާގެ އަސްކަރިއްޔާ އާއި ކަނޑުގެ އަސްކަރިއްޔާއިންވެސް ބައިވެރިވުމަށްވަނީ ނިންމާފައެވެ. އެހެންކަމުން، މި ފަރިތަކުރުންތަކުގައި ޖުމުލަ 15،000 ސިފައިން ބައިވެރިވާނެކަމަށްވަނީ ބުނެފައެވެ.\nނޫސްތަކުން އިތުރަށް ބުނެފައިވާ ގޮތުގައި މި އަސްކަރީ ފަރިތަކުރުމާއި ދައްކާލުން ކުރިއަށް ގެންދިޔުމަށް ނިންމާފައިވަނީ ދެ ފިޔަވައްސަކަށް ބަހާލައިގެންނެވެ. އެގޮތުން ފުރަތަމަ ފިޔަވަހީގައި އިންޑިޔާގެ ހުޅަނގު ފަރާތު ސަރަޙައްދީ ރޮނގު ސަރަޙައްދުގައި، ޕާކިސްތާނަށް ވަރުގަދަކަން ދައްކާއިރު، ދެވަނަ ފިޔަވަހީގައި އިރުމަތީ ފަރާތުގައި ވަރުގަދަކަން ދައްކާލުމަށް ހަމަޖެހިފައިވަނީ ޗައިނީޒް ޓިބެޓަށެވެ.\nޕާކިސްތާނާއި ޗައިނާއާ ދެމެދު އިންޑިޔާއިން ނުތަނަވަސްކަމެއް އުފެދިފައިވާތާ ދުވަސްތަކެއްވަނީ ވެފައެވެ. (އިންޑިޔާ ޓައިމްސް، 2018)\nކަޝްމީރުގެ މިނިވަންކަމަށް ގޮވާލި ޖަމާއަތެއް އިންޑިއާއިން ހުއްޓުވައިފި\nއިންޑިޔާގައި މުސްލިމު އާއިލާއަކަށް އަނިޔާކޮށްފި\nއޭޕްރީލް 8, 2018 01:56\nޕާކިސްތާނަކީވެސް ވަރުގަދަގައުމެ ޗައިނާއަކީ އަމިލްލަޔަ ޖެޓްއުފައްދާ ގައުމެ އިންޑިޔާ އަކަޗައިނާއަކާ ނުކުޅޭވޭނެ.\nއޭޕްރީލް 8, 2018 07:20\nކަލޯމެންގެ ފަރިތަކުރުންތަށް ދަށްކާ އަށްނިއަށް\nއޭޕްރީލް 8, 2018 07:55\nޗި. ޗައިނާ ޖެހިލުންވާނެތަ ބާދަގަންޑު ދެކެ. ޗައިނާއާއި އަރާ އަރަފޯދިގެން ތިމާމެން ވޭތޯ ވިސްނާލަބަލަ.\nއޭޕްރީލް 8, 2018 08:33\nރަނގަޅުކަމެއް. ހުރިއެއްޗެއްގެވަރު އަމިއްލައަށް ބަލައިލަން. އެހެންނޫނީ ތީއްޗިހީގަ ޖަހާނީ ދަބަރުވިއްޔަ. އެހެންގައުމުތަކަކަުން ނޫޅޭ ކަލޭމެން ބެރެއްޖެހިޔަކަސް ނަށާކަށެއް. ކުރިޔަށް ގެންދޭ. ވަރުދައްކާފަ އަމިއްލަ ގައުމުގަ ފޭރޭ ޖިންސީ ފުރައްސާރަކޮށް ކުޑަކުދިންނަށް ޖިންސީ އަނިޔާކޮށް މެރުން ހުއްޓުވަބަލަ މުޅިދުނިޔެއަށް ދައްކަން. އަމިއްލަޔަށް އޮރިޔާންވެފަ އޮންނައިރުވެސް ނޭނގޭބަޔަކަށް ކޮން ވަރެއްދެއްކޭނީ. އެހެންގައުމުތަކުން ތިއަށްވުރެ މާ ކުރީގަ އުޅެނީ. ފޮނުވާލާނީ ލޭޒަރ އައްޔެއް. އަނދައިގެން ދާނީ. ތިކަހަލަ އެއްޗެއް ރާއްޖެއަށްވެސް ދީގެން އެއިން ސަލާމަތް ނުވެވިގެން މިއުޅެނީ. އަވަހަށް ފޮނުވާލާ ދިން ދިމާޔަކަށް\nއޭޕްރީލް 8, 2018 16:30\nޢެމެރިކާ އެކަނި އިންޑިޔާ ކޮޅަށް އޮތަސް ޗައިނާ ޖެހޭނީ ރޭން\nއިންޑިއާ މަހަށް ދޭ\nއޭޕްރީލް 8, 2018 16:56\nއިންޑިއާދެކެ ވާ ފޫހި އެތައް ގުނައިތުރުވެއްޖެ......މަހަށް ދޭ މަހަށް ދޭބަލަ


އެޑްމިން – Page 35 – Liyuntheringe Gulhun\nVisitors online  83:users  0guests  45bots  38The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\n29 ޖުލައި 2015ޚަބަރާއި މަޢުލޫމާތު, މަޢުލޫމާތުއެޑްމިން\nކިޔާފައިވާ ޢަދަދު: 844\nދެހާސް ހަތްވަނަ އަހަރު ސިންގަޕޫރުގައި އޮތް އޭޝިޔާ މީޑިއާ ސަމިޓްގައި ވާހަކަ ދައްކަވަމުން ސިންގަޕޫރުގެ އިންފޮމޭޝަން މިނިސްޓަރ ވިދާޅުވެފައިވެއެވެ. ސިންގަޕޫރުގައި ނޫސްވެރިކަމުގެ މިނިވަންކަން އޮންނާނީ ސިންގަޕޫރުން ބޭނުންވާ މިންވަރަށެވެ. ދުނިޔޭގެ އެކި ޤައުމުތަކުން އެކަމާ ކިތަންމެ ވަރަކަށް ފާޑުކީ ކަމުގައި ވިޔަސް ސިންގަޕޫރުގެ ސަޤާފަތާ އާދަކާދައާއި އަދި ގަބޫލު ކުރާ އަޚުލާޤީ މިންގަނޑާ ޚިލާފު ވެއްޖެ ނަމަ ފިޔަވަޅު އަޅަމުން ގެންދާނެ ކަމަށެވެ. އެންމެ ގިނަ ދުވަސްވީ މުޞްޙަފްގެ ހަތަރު ޞަފުޙާއިން ބުނެދެނީ ކޮންވާހަކައެއް\n29 ޖުލައި 20151 ޚިޔާލުމުޢާމަލާތު, ދީނާއި ދުނިޔެއެޑްމިން\nކިޔާފައިވާ ޢަދަދު: 1349\nދުނިޔޭގެ އެންމެ ގިނަ ދުވަސްވީ މުޞްޙަފް ކަމަށް ބެލެވޭ މުސްޙަފްގެ ސަފުހާތަކެއް އިނގިރޭސިވިލާތުގެ ބާމިންހަމް ޔުނިވަސިޓީގެ ލައިބްރަރީން ދާދިފަހުން ވަނީ ފެނިފައެވެ. މި ސަފުހާތައް ހޯދި ރިސާޗަރުން ބުނާ ގޮތުން، މި ސަފުހާތަކާއި އޭގައިވާ ލިޔުންތަކަކީ މީލާދީ އަހަރަށް ބަލާއިރު 1370 އަހަރުވެފައިވާ ލިޔުންތަކެކެވެ. އެހެންކަމަށްވާނަމަ އެފަތްފުއްތަކަކީ މީލާދީ ސަނަތުން 645 ގައި ލިޔެފައިވާ ލިޔުންތަކެކެވެ.\nއެންމެ ގިނަ ދުވަސްވީ މުސްޙަފްގެ ހަތަރު ޞަފުޙާއިން ބުނެދެނީ ކޮންވާހަކައެއް\n29 ޖުލައި 2015މުޢާމަލާތު, ދީނާއި ދުނިޔެއެޑްމިން\nކިޔާފައިވާ ޢަދަދު: 352\nދުނިޔޭގެ އެންމެ ގިނަ ދުވަސްވީ މުސްޙަފް ކަމަށް ބެލެވޭ މުސްޙަފްގެ ސަފްޙާތަކެއް އިނގިރޭސިވިލާތުގެ ބާމިންހަމް ޔުނިވަސިޓީގެ ލައިބްރަރީން ދާދިފަހުން ވަނީ ފެނިފައެވެ. މި ސަފްޙާތައް ހޯދި ރިސާޗަރުން ބުނާ ގޮތުން، މިސަފްޙާތަކާއި އޭގައިވާ ލިޔުންތަކަކީ މީލާދީ އަހަރަށް ބަލާއިރު 1370 އަހަރުވެފައިވާ ލިޔުންތަކެކެވެ. އެހެންކަމަށްވާނަމަ އެފަތްފުއްތަކަކީ މީލާދީ ސަނަތުން 645 ގައި ލިޔެފައިވާ ލިޔުންތަކެކެވެ.\nމިނިވަން ފަންސާހުގެ ހިނިތުންވުން\n28 ޖުލައި 2015ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 1212\nފިނިރޯޅި ޖެހޭ ފަތުރައި މި ދެނީ ދުނިޔޭގެ ފަޒާގައި ދިވެހި ނިޝާން\nފެނި ފާހަގަ ވާހެން ވިހުރިލަނީ\nއަލިކަމުގައި އިސްލާމީ ނޫރުން ހެލިފެލިވެ ތަރައްޤީގައި އެންމެން ނަލަޤައުމިއްޔަތަކާ ލާމެހިގެން މިލިގެން އެންމެން ކުރިޔަށް މި ދަނީ އިބްރާހީމުގެ ހުވަފެން (6)\n28 ޖުލައި 2015ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 1001\nމާލޭގައި އޮންނަ މިނިވަން ފަންސާހުގެ ބޮޑުބެރު މުބާރާތައް އިހަވަންދޫގެ ޒުވާނުން ވެސް އައީ ތައްޔާރު ވަމުންނެވެ. އިބްރާހީމަކީ ކުރީގައި ވަރަށް މޮޅަށް ބޮޑުބެރު ޖަހާ އަދި ލަވަކިޔާ އުޅުނު މީހެކެވެ. އަދި މިހާރުވެސް ރަށުގެ ޒުވާނުންގެ އެދުރެކެވެ. މި މުބާރާތައް ތައްޔާރު ވުމަށް ފަރިތަކުރާ ކޮންމެ ރެއަކު އިބްރާހީމްގެ ތަޖުރިބާއާއި ހުނަރު އައީ ދަސްކޮށް ދެމުންނެވެ. އިބްރާހީމަކީ ސަމާސާ މިޒާޖެއްގެ މީހަކަށް ވުމާއެކު ގިނަ ޒުވާނުންގެ އެކުވެރިއަކަށް އިބްރާހީމް ވަނީ ވެފައެވެ. މިނިވަން ދުވަސް\n27 ޖުލައި 2015ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 1967\nޢަބްދުއްރަޙީމް ޢަބްދުﷲ، އަރާއިރު، ލ.ފޮނަދޫ\nމިނިވަން ދުވަސް މިނިވަން ދުވަސް ޤައުމަށް އައީ މިނިވަން ދުވަސް\nދިނިގެން ޤައުމު އަޅުވެތިކަމުން ހިނިތުންކުރުވި މިނިވަން ދުވަސް\nއިނގިރޭސި އިސްތިޢުމާރުގައި ހޭދަވި ދުވަސްތައް ވޭނުގައި މިގިރާކުރަން ކުރި ހިތްވަރުން ގެނުވައިދިނީ މިނިވަން ދުވަސް\nއުފާވެރި ހިނިތުންވުމަކުން އަނެކުންގެ ހިތްތައް ތިބާއަށް ގަނެވޭ\n27 ޖުލައި 2015އިޖްތިމާޢީ, ދީނާއި ދުނިޔެއެޑްމިން\nކިޔާފައިވާ ޢަދަދު: 1058\nރީތި ހިނިތުންވުމަކީ އެއިން އަނެކާއަށް އުފާވެރިކަމާއި ހިތްހަމަޖެހުން ގެނެސްދޭ ކަމެކެވެ. ތިމާއާ މެދު އެހެންމީހުން ދެކޭގޮތް ބަދަލުކޮށްލާ ސިފައެކެވެ. އުފާވެރި ހިނިތުންވުމަކުން އަނެކުންގެ ހިތްތައް ތިބާއަށް ގަނެވިދާނެއެވެ. އަގަކާ ނުލައެވެ. އެއިން އެމީހުންގެ ހިތްތަކަށް ނެގެސްދެވޭ ތަސައްލީއެއްގެ ބޮޑުކަމުންނެވެ. ނުތަނަވަސްކަމާއި ހާސްކަމަށް ލުޔެއް ދޭތީއެވެ. މިއީ މިއަދުގެ ދިރާސާވެރިންނާއި ޢިލްމީ ހޯދުންތެރިން އިއްތިފާޤުވާ ކަމެކެވެ. އެމީހުންގެ ހޯދުމުގެ ރަމަލުން ކަށަވަރުކޮށްފައިވާ ހަޤީޤަތެކެވެ.\nމާޒީން ހާސިލުކުރަންވީ ޢިބުރަތެވެ!\n26 ޖުލައި 20151 ޚިޔާލުބަހާއި އަދަބު, އަދަބިއްޔާތުއެޑްމިން\nދިވެހި ޤައުމު ކުޑައެވެ. މީސްކޮޅު މަދެވެ. ބިން ކުޑައެވެ. ފެނިހުރި ވަސީލަތްތައް މަދެވެ. އެހެނަސް، އެއީ މި ޤައުމުގައި ލިބިހުރި ވަސީލަތްތައް މަދީއެކޭ ބުނެވޭކަށް ނެތެވެ. ހޯދިހޯދިހެން ވަސީލަތްތައް ދަނީ ފެނި ހާމަވެ އިތުރުވެ ގިނަ ގުނަ ވަމުންނެވެ. މިޤައުމުގައި ފޮރުވިފައިވާ ގައުމީ ޖައުހަރުގެ އަގުބޮޑެވެ. ދުނިޔޭގެ އެހެންވެސް ޤައުމުތަކާ އަޅައިބަލައި ކިޔުމުގައި މި ޤައުމުގައި ކުޑަވެސް އުނިކަމެއް ނުކުޅެދުންތެރިކަމެއް ވާކަމަށް ގަބޫލެއް ނުކުރެވެއެވެ. މި ޤައުމަށް ވެސް ޤައުމެއްގައި އެކުލެވިފައި ހުންނަންޖެހޭ ހުރިހާ ރުކުން ތަކަކާއި ސިފަތަކެއް ލިބިފައި ވެއެވެ. އެހެން ޤައުމުތައް ފަދައިންނެވެ. އަމިއްލަ ބަހަކާއި އަކުރެއް ލިބިފައިވެއެވެ. އަމިއްލަ ސަޤާފަތަކާއި އަމިއްލަވަންތަ ސިފަތަކެއް ލިބިފައިވެއެވެ. މިނިވަންކަމަކީ، އިންސާނީ ފިޠުރަތުގެ އަސާސެވެ.\n26 ޖުލައި 2015ޚަބަރާއި މަޢުލޫމާތު, މަޢުލޫމާތުއެޑްމިން\nކިޔާފައިވާ ޢަދަދު: 894\nމުޙަންމަދު ނަޞީރު، އއ.މާޅޮސް\n“ކޮންމެ ކުއްޖަކުވެސް އުފަންވަނީ، ފިޠުރަތުގެ ގޮތް މަތީގައެވެ. އެކުއްޖާ ޔަހޫދީއަކަށް ނުވަތަ ނަޞާރާއަކަށް ނުވަތަ މަޖޫސީއަކަށް ހަދަނީ، އެކުއްޖާގެ މައިންބަފައިންނެވެ.” ކީރިތިރަސޫލާގެ މިބަސްފުޅަށްވުރެ ބޮޑަށް، އިލާހީ ފިޠުރަތާއި، އާދަމުގެ ދަރިންނާ ދެމެދުއޮތް ގުޅުން ހާމަކޮށްދޭނެ އެއްވެސް ފަލްސަފާއެއް އޮންނާނެބާއެވެ!\nއާދަމުގެދަރީންގެ މުޅި ޙަޔާތް، އެކީ އެކައްޗަކަށް އާބާދުކުރެވިފައިވަނީ އިލާހީ ފިޠުރަތުގެ މަތީގައެވެ. އޭގެ ބިންގަލަކީ، ޝައްކެތްނެތް ގޮތުގައި، މިނިވަންކަމެވެ. އެއަށް، ޙުއްރިއްޔަތު (FREEDOM) ކިޔަސް، އިސްތިޤްލާލު (INDEPENDENCE) ކިޔަސް، އަދި ސިޔާދަތު (SOVREIGNTY) ކިޔަސް ވަރިހަމައެވެ. މަފްހޫމަކީ އެކައްޗެކެވެ. މިނިވަން 50ގެ އުފާ\nކިޔާފައިވާ ޢަދަދު: 1443\nޙަޔާތުގެ ދައުރުގައި މިނިވަންކަމަށް ފަންސާސް އަހަރު ފުރުނީ\nނަޔާ މިނިވަންކަމުގެ ކުލައިން ހިތަށް ތާޒާކަމޭ ލިބުނީ\nކިހާ މަތިވެރިވި ޤުރުބާނީއަކާ އަގުހުރި މަސައްކަތަކާ\nމިހާ ފުރިހަމަ ވި ޙުއްރިއްޔަތު ގުޅައިލެވިފައިވި ގޮތްތަކަކާ\nޖިހާދުގެ ހިތްވަރާ ޢަޒުމޭ މިހާރުން ވިސްނުމަށް ފެނުނީ\nހުދާ ފެއްސާ ރަތާ ގުޅިގެން ދިވެހިޤައުމީ ނިޝާން ވިހުރޭ\nނުދާހެން ހިތްވަރާ ޢަޒުމާ ހަނދާންކޮށްލުން އެއީ ފަޚުރޭ\nމުދާ، ހިތްތަކުގެ މުއްސަނދިކަން މިއަދުވެސް ހިތްތަކަށްލިބުނީ


SunOnline: Madihaa Sun badhige: Grilled chicken thigh with chimichurri sauce\nމަޑިހާ ސަން ބަދިގެ: ގްރިލްޑް ޗިކަން ތައި ވިތު ޗިމިޗޫރީ ސޯސް\nސަން ބަދިގޭގައި މިއަދު ތައްޔާރުކުރަން މި އުޅެނީ ތަފާތު ޑިޝްއެކެވެ. ޗިމިޗުރީ ސޯސްއަކީ އާޖެންޓީނާއަށް ނިސްބަތްވާ، ފަސޭހައިން ތައްޔާރުކޮށްލެވޭ ސޯސްއެކެވެ. މި ސޯސްއަކީ ކެއްކުމުގައި ބޭނުންކުރާ، އަދި ބައެއްފަހަރު ފިހެފައި ހުންނަ މަސް ނުވަތ ގްރިލްޑް މީޓްގެ މަައްދަށް ފަތުރާލައިގެން ކާންވެސް މީރު އެއްޗެކެވެ.\nމިއަދު ޓައިޑްސް ކެފޭގެ ހެޔޮ އެދުންތަކާއެކު މަޑިހާ ސަން ބަދިގޭގައި މި ގެނެސްދެނީ ޗިމިޗުރީ ސޯސް ހަދާނެ ގޮތާއި، އެ ސޯސް ބޭނުންކޮށްގެން ފިހުނު ކުކުޅު ފައި ތައްޔާރުކުރާނެ ގޮތެވެ.\n1 ފިޔާ ކުދިކޮށް ކޮށާފައި\n30 ގްރާމް ހަަލަޕީނޯ\n30 އެމްއެލް ވިނެގާ\n30 ގްރާމް ކޮރިއެންޑާ ކުދިކޮށް ކޮށާފައި\n20 ގްރާމް ޕާސްލީ ކުދިކޮށް ކޮށާފައި\n1 މޭޒުމަތީ ސަމުސާ އޮރެގާނޯ\n50 އެމްއެލް އޮލިވް އޮއިލް\n3 ބޯންލެސް ޗިކަން ތައި\nބައި މޭޒުމަތީ ސަމުސާ ބްލެކް ޕެޕާ\nފުރަތަމަ ތައްޔާރުކުރަނީ ސޯސްގަނޑެވެ. ސޯސް ތައްޔާރު ކުރުމަށް ވަށް ތައްޓަކަށް އޮލިވް އޮއިލް އަދި ވިނެގާ އަޅާށެވެ. އެއަށްފަހު ކުދިކޮށް ކޮށާފައި ހުރި ފިޔާ، ހަލަޕީނޯ، ލޮނުމެދު، ކޮރިއެންޑާ، ޕާސްލީ އަދި އޮރެގާނޯ އަޅައި ރަނގަޅަށް އެއްކޮށްލައި ރަހަ ހެޔޮވަރުކޮށްލާށެވެ.\nޗިކަން ތައްޔާރު ކުރުމަށް ލޮނާއި އަސޭމިރުސް ޗިކަން ތައިގައި ރަނގަޅަށް އުނގުޅާލާށެވެ. އެއަށް ފަހު ތަވައަކަށް ލައި ފިހެލާށެވެ. ފިހެލާނީ ޗިކަން ތައިގެ 75 ޕަސެންޓް ފިހެވޭ ވަރަށެވެ. ދެން އެއަށް ފަހު ކުރިން ތައްޔާރު ކުރި ސޯސް އަޅާށެވެ. އަދި ބާކީ 25 ޕަސެންޓް ރޯފިލަންދެން ފިހެލާށެވެ.\nމަޑިހާ ކޮމްޕެނީއަކީ 1985 އިން ފެށިގެން ރާއްޖެއަށް ތާޒާ މޭވާ، ތަރުކާރީ އަދި ފިނިކުރި މަހުގެ ބާވަތްތައް އިމްޕޯޓުކޮށް ޑިސްޓްރިބިއުޓުކުރާ ކުންފުންޏެކެވެ. އިތުރު މައުލޫމާތު، މަޑިހާ ކޮމްޕެނީގެ ވެބްސައިޓުން ލިބޭނެއެވެ.


Sunee mihaaru dhekey huvafenakee Priyanka aa eku neshumeh hushahelhun\nރިޕޯޓު - ސުނީތާ އާއި ޕްރިޔަންކާ\nސުނީ މިހާރު ދެކޭ އެންމެ ބޮޑު ހުވަފެނަކީ ޕްރިޔަންކާއާ އެކު ނެށުމެއް ހުށަހެޅުން!\nޖީކިޔުގައި އިންޓަވިއު ގެނެސްދީފައިވަނީ ވަރަށް ތަފާތުކޮށް\nކ. މާލެ6މާރޗް 2017 | ހޯމަ 15:42 21,547\nސުނީތާ އަލީ އާއި ޕްރިޔަންކާ ޗޯޕްޅާ - ގޫގުލް\nބޮލީވުޑް ފަތަހަ ކުރުމަށް ފަހު ހޮލީވުޑްގައި ވެސް ފިޔަ ޖަހަމުން އަންނަ ޕްރިޔާންކާ ޗޯޕްޅާގެ އެންމެ ބޮޑު ދިވެހި ފޭންއެއްގެ ގޮތުގައި ސުނީތާ އަލީ މިހާރު މިވަނީ މުޅި ދުނިޔެއަށް އެނގިގެން ގޮސްފައެވެ.\n"ރާއްޖޭގެ ޕްރިޔާންކާ" ގެ ގޮތުގައި ބައިންލްއަގްވާމީ މަޝްހޫރު މަޖައްލާއެއް ކަމުގައިވާ ސެލެބްރިޓީންގެ ވާހަކަތައް ގެނެސްދޭ ޖީކިޔު މަޖައްލާގައި ސުނީގެ އިންޓަވިއުއެއް މިދިޔަ ހުކުރު ދުވަހު ޝާއިއު ކުރި އިރު އޭގައި ހުރި ވާހަކަތަށް ކިއުމަށް ފަހު ސުނީ ބުނީ ޖީކިޔުގައި އިންޓަވިއު ގެނެސްދީފައިވަނީ ވަރަށް ތަފާތުކޮށް ކަމަށާއި ވަރަށް ފަރިހަމަ ކަމަށެވެ. އަދި މިހާތަނަށް އެއްވެސް އިންޓަވިއުއެއްގައި ތަފްސީލްނުކޮށްދޭހާ ރީތިކޮށް އެ މަޖައްލާގައި އޭނާގެ ވާހަކަތައް ގެނެސްދީފައިވާ ކަމަށް ސުނީތާ ބުންޏެވެ.\nސުނީ ބުނީ ޕީސީގެ ޓީމުން އިންޓަވިއު ޕޯސްޓް ކުރުމުން ވަރަށް އުފާވާ ކަމަށާއި ޕީސީ އޭނާގެ މަސައްކަތް އެޕްރީޝިއޭޓް ކުރާތީ އިތުރަށް ހިތްވަރު ލިބިގެންދާ ކަމަށް ސުނީ ބުންޏެވެ. ސުނީތާގެ އެ އިންޓަވިއުގެ ވާހަކަ ޕްރިޔަންކާގެ ޓްވިޓާ ޓީމުގެ ރަސްމީ ޓްވިޓާ ހެންޑްލްއިން ވެސް ޓްވީޓްކޮށްފައި ވެއެވެ.\nގިނަ އަދަދެއްގެ ބޭރު މީހުން ވެސް ޚާއްސަކޮށް ޕީސީގެ ފޭނުން އެ އިންޓަވިއު ކިޔާފައިވާއިރު ކޮމެންޓްތަކަށް ބަލާއިރު ނެގެޓިވް ކޮމެންޓެއް ލިބިފައި ނުވާ ކަމަށް ސުނީ ބުންޏެވެ.\nސުނީ އޭނާގެ ހިތުގައި ޕްރިޔަންކާ އަށް އޮތް ލޯބި މުޅި ދުނިޔެއަށް ބަންޑުން ކޮށްލާފައިވާއިރު މި އިންޓަވިއު ޓްވިޓާގައި ޝެއާކުރުމަށް ފަހު ޕްރިޔަންކާ ވަނީ "ސުނީތާއާ މެދު ފަހުރުވެރިވާ" ކަމަށް ބުނެ ސުނީއަށް ހިތްވަރު ދީފައެވެ. އަދި އެތައް މިލިއަން ފޮލޯވާސް އެ އިންޓަވިއު ޝޭއާ ކުރުމުން ސުނީ އޭނާ ހައިރާން ކޮށްލައިފި ކަމަށް ޕީސީ ވަނީ ބުނެފައެވެ.\nމީގެ އިތުރުން ރާއްޖޭގައި ހުންނަ އިންޑިއަން ހައިކޮމިޝަނުން ވެސް ސުނީއާ ބައްދަލުކޮށް އޭނާގެ މަސައްކަތަށް ވަނީ ތައުރީފް ކޮށްފައެވެ.\nސުނީ އަށް ތަފާތު ފާޑުކިޔުންތަކާއި މަލާމާތްތައް ލިބެމުންދިޔަ ނަމަވެސް އެ ފާޑުކިޔުންތަކަށް ބެލުމެއް ނެތި ކުރަމުންދާ މަސައްކަތުން ސުނީ ވަނީ 2015 ވަނަ އަހަރު ޕްރިޔާންކާއާ ބައްދަލުކޮށް އޭނާގެ ހުވަފެންތައް ހަގީގަތަކަށް ހަދާފައެވެ.\nމީހަކު ރަނގަޅަށް ކަމެއް ކުރަން އުޅޭ ނަމަ އެކަމާ ފާޑު ކިޔާނެ ވަރަށް ގިނަ މީހުން ތިބޭނެ ކަމަށް ވެސް ސުނީ ބުންޏެވެ.\nސުނީގެ އިންޓަވިއު ޖީކިޔު އިން ނަގާފައި ވަނީ ސުނީއާ އެކު އެކި ރަށްރަށަށް ދަތުރުކޮށް ސުނީގެ ބައެއް ޝޯތައް ބަލައިގެންނެވެ. އެ ލިޔުމުގައި ސުނީގެ ކުރީގެ ދިރިއުޅުމާއި މާލެ އަށް ބަދަލުވި ގޮތާއި ސުނީ ކުރިއަރައިގެން އައި ގޮތުގެ ތަފްސީލްތައް ހިމަނާފައި ވެއެވެ. އެ ލިޔުމުގައި ބުނެފައި ވަނީ ޕްރިޔަންކާއާ ބައްދަލުކޮށް ސުނީގެ ހާއްސަ އެވޯޑެއް ދިން ކަމަށެވެ. އަދި އޭގެ ފަހުން ހަމަ އެ ހާދިސާ ހިމެނޭ ގޮތަށް ޝާހްރުކް ޚާންގެ "ފޭން"ގައި ވެސް މަންޒަރެއް ހިމަނާފައިވާ ކަމަށާއި ނަމަވެސް "ފޭން" އާއި ސުނީގެ ތަފާތަކީ ސުނީ ދެކެ ޕްރިޔަންކާ ރުޅި ނައުން ކަމަށެވެ.\nމީގެ އިތުރުން ޖީކިޔުއިން ވަނީ ސުނީގެ ހާއްސަ ފޮޓޯ ޝޫޓެއް ވެސް ކުރިއަށް ގެންގޮސްފައި ވެއެވެ.\nސުނީއާ ބެހޭ ގޮތުން ލިޔެފައިވާ ލިޔުމުގެ ޝުރުޚީ ވެސް ޖީކިޔޫ މަޖައްލާގެ ބޭރުގަނޑަށް ވަނީ އަރާފައެވެ. މަޖައްލާގެ މި އަދަދުގެ ބޭރުގަނޑުގެ ކަވާ ފޮޓޯއަކަށް ޖަހާފައި ވަނީ ހޮލީވޫޑްގެ އެންމެ ރީތި އެއް އެކްޓަރު ކަމަށްވާ ރިޔަން ގޯސްލިންއެވެ. އޭގެ ކޮޕީއެއް އެ މަޖައްލާ އިން ސުނީ އަށް ފޮނުވާފައިވާ ކަމަށް ސުނީ ބުންޏެވެ.\nސުނީ ބުނި ގޮތުގައި އެފުރުސަތަކީ ރައްޓެއްސެއްގެ ފަރާތުން ލިބުނު ފުރުސަތެއް ކަމަށާއި ޖީކިޔު މެގަޒިންގެ ޓީމުން އެ އިންޓަވިއުގެ ވާހަކަ ފުރަތަމަ ދެއްކިއިރު އެކަން އޭނާ އެހާ ސީރިއަސްކޮށް ނުނަގައެވެ.\nނަމަވެސް މިއަދު އެކަން ސީރިއަސް ކަމެއްގެ ގޮތުގައި ފެނުމުން ވަރަށް އުފާވާ ކަމަށް އޭނާ ބުންޏެވެ. އަދި މިއީ އޭނާގެ ހަޔާތުގައި ވެސް ލިބުނު ވަރަށް ބޮޑު ފުރުސަތެއް ކަމަށާއި އެކަމާ އޭނާ ފަހުރުވެރިވާ ކަމަށް ސުނީ ބުންޏެވެ.\nކޮންމެ އަކަސް މުޅި ދުނިޔެއަށް ޕްރޔަންކާގެ ސުޕަ ފޭނެއްގެ ގޮތުގައި މަޝްހޫރުވެފައިވާ ސުނީ މިހާރު ދެކޭ އެންމެ ބޮޑު ހުވަފެނަކީ ޕްރިޔަންކާއާ އެކު ނެށުމެއް ހުށަހަޅާލުމެވެ.


Zimmadhaaru rayyithun bina kuraa bahdhaluvumeh Keyodhoo gai fashaifi\nކެޔޮދޫގައި ކުރިއަށް ގެންދާ ޒިންމާދާރު ރައްޔިތުން ބިނާ ކުރާ ބައްދަލުވުގެ ތެރެއިން-- ފޮޓޯ: ހޯމް މިނިސްޓްރީ\nޒިންމާދާރު ރައްޔިތުން ބިނާ ކުރާ ބައްދަލުވުމެއް ކެޔޮދޫގައި ފަށައިފި\nޒިންމާދާރު ރައްޔިތުން ބިނާ ކުރުމަށް މިނިސްޓްރީ އޮފް ހޯމް އެފެއާޒުން ހިންގާ ޕްރޮގްރާމްގެ ދަށުން ބާއްވާ 14 ވަނަ ބައްދަލުވުން ވ. އަތޮޅުގައި ފަށައިފި އެވެ.\nވ. އަތޮޅުގެ ރަށްތަކަށް އަމާޒުކޮށްގެން އެ ބައްދަލުވުން ކުރިއަށް ގެންދަނީ ކެޔޮދޫގަ އެވެ. ބައްދަލުވުމުގައި ވ. އަތޮޅުގެ ރަށްތަކުން 40 އަށްވުރެ ގިނަ ބޭފުޅުން ބައިވެރިވެލައްވަ އެވެ.\nއެގޮތުން ބައްދަލުވުމުގައި ބައިވެރިވަނީ ރަށްރަށުގެ މުއައްސަސާތަކުގެ އިސް ބޭފުޅުންނާއި، ކްލަބް ޖަމްއިއްޔާތަކުގެ އިސް ބޭފުޅުންނެވެ. ބައްދަލުވުން ފެށުމަށް ބޭއްވި ޖަލްސާ ޝަރަފްވެރި ކޮށްދެއްވީ ކެޔޮދޫ ކައުންސިލްގެ ރައީސް އަހުމަދު ޔޫސުފް އެވެ.\nއެ ބައްދަލުވުމުގައި ވާހަކަދައްކަވަމުން ކައުންސިލްގެ ރައީސް ވިދާޅުވީ އެއީ ވަރަށް މުހިއްމު ބައްދަލުވުމެއް ކަމަށާއި، ވ. އަތޮޅުގައި އެބައްދަލުވުން ބާއްވާތީ އު ފާކުރައްވާ ކަމަށެވެ. އަދި ހުރިހާ ބޭފުޅުން ވެސް ބައްދަލުވުމުގައި ފުރިހަމައަށް ބައިވެރިވެ، ބައްދަލުވުމުގައި ދޭ މައުލޫމާތުތައް ފުރިހަމައަށް ބޭނުން ހިފުމަށް އިލްތިމާސްކުރެއްވި އެވެ.\nބައްދަލުވުމުގައި ތަފާތު 10 ދާއިރާއަކުން މައުލޫމާތު ހިއްސާކޮށް، މަޝްވަރާ ކުރާނެ އެވެ. އެ ދާއިރާތަކަކީ މޯލްޑިވްސް ޕޮލިސް ސާވިސް، މިނިސްޓްރީ އޮފް ޖެންޑާ، ފެމިލީ އެންޑް ސޯޝަލް ސާވިސަސް، މިނިސްޓްރީ އޮފް އިސްލާމިކް އެފެއާޒް، ލޯކަލް ގަވަރމަންޓް އޮތޯރިޓީ، ޖުވެނައިލް ޖަސްޓިސް ޔުނިޓް، ނެޝަނަލް ޑްރަގް އެޖެންސީ، މިނިސްޓްރީ އޮފް އެޑިއުކޭޝަން، މިނިސްޓްރީ އޮފް ހޯމްއެފެއާޒް، ހެލްތް ޕްރޮޓެކްޝަން އެޖެންސީ އަދި މޯލްޑިވްސް ނޭޝަނަލް ޔުނިވަރސިޓީއެވެ.\nއެ ދާއިރާތަކުން ސެޝަންތައް ކުރިއަށްގެންދާނީ ވ. އަތޮޅުގައި އެދާއިރާތަކަށް ފާހަގަކުރެވޭ އަދި ރެކޯޑްކުރެވޭ ކަންތައްތަކަށް ބަލައިގެން ކަމަށް ހޯމް މިނިސްޓްރީން ވަނީ ބުނެފައެވެ.\nމިއީ ޒިންމާދާރު ރައްޔިތުން ބިނާކުރުމަށް، ރަށްރަށުގައި ތިބި ޒިންމާދާރު ފަރާތްތައް އަހުލުވެރިކުރުމަށާއި، އެފަރާތްތައް މެދުވެރިކޮށް ރައްޔިތުން ޒިންމާދާރުކުރުމަށް އެހީތެރިވުމުގެ ގޮތުން ކުރިއަށްގެންދާ ސިލްސިލާ ބައްދަލުވުންތަކެކެވެ.\nހޯމް މިނިސްޓްރީން ބުނީ މިއީ މިއަހަރު ކުރިއަށްގެންދާ އެސިލްސިލާގެ ފަހު ބައްދަލުވުމެވެ. އެގޮތުން އެބައްދަލުވުން ކެޔޮދޫގައި ކުރިއަށްދާނީ ބުދަ އަދި ބުރާސްފަތި ދުވަހު ކަމަށާއި މިއަހަރު އެބައްދަލުވުން ކުރިއަށްގެންގޮސްފައިވަނީ ރ.އަތޮޅާއި، ތ.އަތޮޅުގެ އިތުރުން ވ.އަތޮޅުގައެވެ.